Author: Институт перевода Библии
Date: 2025-06-13T09:55:11.171451+00:00

Лукай Евангели

Лукай Евангели

1. Лукай

1. Дзурдуат

2. Къартæ

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Лукай

Лукай

1. Раздзурд

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

22. 22

23. 23

24. 24

Раздзурд

Лукай Евангели

Раздзурд

Зинаргъ киунугӕкӕсгутӕ!

Лукай Евангели Нӕуӕг Фӕдзӕхсти киунугутӕн сӕ еу ӕй. Нӕуӕг Фӕдзӕхст ӕма Зӕронд Фӕдзӕхст еумӕ ӕнцӕ Библи. Аци Киунугути Киунугӕ ӕности ӕндӕргъци адтӕй ӕма ӕй, адӕм тӕккӕ фулдӕр ке аргъаунцӕ, уӕхӕн Киунугӕ.

«Евангели» бердзейнаг дзурд ӕй ӕма нисан кӕнуй «Фарни Уац». Уотӕ исхудта Ӕ ахур Йесо Киристе Ӕхуӕдӕг. Нӕуӕг Фӕдзӕхсти ӕдеугур ес цуппар Евангелий, ӕма сӕ еугуреми дӕр дзурд цӕуй Йесо Киристей цард ӕма лӕггадӕ, Ӕ ахур ӕма, ци дессӕгтӕ искӕнидӕ, уони туххӕй, Ӕ мӕлӕт ӕма райгаси туххӕй.

Йесой ахури сӕйрагдӕр ӕй адӕймаги ервӕзундзийнадӕ. Хуцау адӕймаги уарзуй ӕма ин Ӕ зӕрдӕ зӕгъуй, куд фӕййервӕза, уотӕ, ӕма ин ӕ царди еци надбӕл ӕнхус кӕнуй. Зӕронд Фӕдзӕхсти дзурд цӕуй, Хуцау Моисей-пахампари фӕрци дзиуиттӕн куд равардта Ӕгъдау ӕма фӕдзӕхститӕ – еци фӕткитӕ ӕнхӕст кӕнгӕй, адӕймаг ӕрбахӕстӕг уодзӕнӕй Хуцаумӕ ӕма фӕййервӕздзӕнӕй. Моисейи фӕсте ци пахампартӕ адтӕй, етӕ дзурдтонцӕ, зӕгъгӕ, ӕрцӕудзӕнӕй Мессийӕ (бердзейнагау Киристе) – Хуцауи Ӕвзурст, Е адӕмӕн ӕрхӕсдзӕнӕй ервӕзундзийнадӕ сӕ фудтӕ ӕма тӕрегъӕдтӕй. И Мессийӕ, Хуцауи Ӕвзурст, дзиуиттӕ уотӕ берӕ кӕмӕ ӕнгъӕл кастӕнцӕ, адтӕй Йесо. Йесо Киристе радзурдта адӕмӕн Нӕуӕг Фӕдзӕхсти туххӕй ӕма син равардта уодӕнцойни нӕуӕг фӕдзӕхститӕ, Хуцаумӕ надбӕл бӕрӕг амонӕнтӕ.

Киристей уаци фӕсте алли адӕймаги бон дӕр ӕй Хуцаумӕ фӕххӕстӕгдӕр ун, уомӕн ӕма Хуцауи Паддзахадӕ адӕймагӕн ӕхе медӕгӕ ӕй.

Хуцауи Фарнӕ дуйнемӕ ӕрцудӕй Йесо Киристей фӕрци, Ӕ мӕлӕт ӕма Ӕ Райгаси фӕрци. Фарни Уаци сӕйраг медес уотӕ ӕй.

Лукай Евангели и цуппар Евангелиемӕй ӕй тӕккӕ ӕнхӕстдӕр, литературон ӕгъдауӕй хуӕрзарӕзт, аййев, гъӕздуг ӕвзагӕй финст Киунугӕ. Ӕригонӕй Лука райста хуарз ахурадӕ ӕма дохтир иссӕй. Е адтӕй амистол Павели еузӕрдион ӕмбӕлццон ӕ еугур балцити дӕр, ниффинста ма никкидӕр киунугӕ Архайд. Ӕ Евангелий раздзурди Лука зӕгъуй, раздӕр финст таурӕхътӕ, уӕдта цаутӕ ӕхе цӕстӕй ка фӕууидта, уони хабӕрттӕй ке пайда кодта, уой туххӕй (Лк. 1:2). Евангели финст ӕй бердзейнаг ӕвзагбӕл. Киристон динбӕл ци 20 ӕноси рацудӕй, уонӕми тӕлмацгонд ӕрцудӕй ӕгас дуйней сӕдӕгай ӕвзӕгтӕмӕ. Нур ба Евангели цӕуй дигорон ӕвзагбӕл.

Дигорон ӕвзагмӕ тӕлмаци бундор ӕй уруссаг ӕвзагбӕл Синодаг тӕлмац, уӕдта имӕ бӕстон каст ӕрцудӕй бердзейнаг критикон текст UBS Greek New Testament 5th Edition-мӕ гӕсгӕ. Зӕгъун гъӕуй уой, ӕма 2002 анзи дигорон ӕвзагбӕл мухури рацудӕй Иоанни Евангели, уӕдта ма рацудӕй аудиой формати дӕр.

Сӕрмагонд терминтӕ лӕвӕрд цӕунцӕ текстӕн ӕхеми, фал ӕнхӕстӕй ба ӕгас лӕдӕрундзийнӕдтӕ дӕр ӕнцӕ киунуги фӕстегӕй, дзурдуати, уоми ӕнцӕ географион нӕмттӕ, къартӕ.

Махӕн ӕхцӕуӕн ӕй, ӕ маддӕлон ӕвзаг дигорон кӕмӕн ӕй, еци адӕмӕн нур ба Библий аци киунугӕ аргъаунӕн фадуат ке ес, е.

Библи тӕлмацгӕнӕн Институт арфӕ кӕнуй Лукай Евангели тӕлмацгӕнгутӕ ӕма редактортӕн, уӕдта, киунугӕ дигорон ӕвзагбӕл цӕттӕ кӕнуни гъуддаги ка фенхус кодта, уонӕн еугуремӕн дӕр.

Библи тӕлмацгӕнӕн Иститут

1

Раздзурд

1^1Махӕн хуарз зундгонд цаути туххӕй беретӕ райдӕдтонцӕ таурӕхътӕ финсун, 2уӕдта, тӕккӕ райдайӕнӕй ӕвдесӕн ка адтӕй еци цаутӕн ӕма сӕ ӕхе цӕстӕй ка фӕууидта, ӕма Хуцауи Дзурд адӕмӕн ка игъосун кодта, етӕ нин сӕ фегъосун кодтонцӕ. 3Ӕз дӕр уони еугурӕй лӕмбунӕг сӕрӕй-бунмӕ рартасуни фӕсте исфӕндӕ кодтон, уӕларгъуст Феофил, дӕумӕ фӕд-фӕди ниффинсун, 4цӕмӕй базонай, ци ахурадӕ нин байамундӕй, уомӕн ӕ федар бундор.

Захарийӕн загътонцӕ Иоанни райгурди туххӕй

5Дзиуиттаг паддзах Ироди дзамани Авийи къуарӕй еу кохен адтӕй, ӕ ном Захари, уӕдта ӕ уосӕ, Аарони муггагӕй, ӕ ном Елисаветӕ. 6Сӕ дууӕ дӕр Хуцауи размӕ рӕстаг адтӕнцӕ, Бардари ӕгас фӕдзӕхститӕ ӕма фӕткитӕ дӕр ӕнаййеппӕй ӕнхӕст кӕнгӕй. 7Сувӕллӕнттӕ син н’ адтӕй, уомӕн ӕма Елисаветӕ адтӕй ӕнӕзӕнӕг, уӕдта сӕ дууӕ дӕр кардзуд адтӕнцӕ. 8Еухатт, Хуцауи размӕ ӕ ихӕс ку ’нхӕст кодта ӕ ради, 9уӕд имӕ, кохенти ӕхсӕн ци фӕткӕ адтӕй, уомӕ гӕсгӕ радӕ ӕрхаудтӕй Хуцауи Ковӕндонӕмӕ бацӕун бодӕ содзунмӕ, 10иннӕ адӕм ба еугурӕй дӕр бодӕ содзуни рӕстӕги ӕндегӕй кувтонцӕ. 11Хуӕрздӕфагӕ бодӕ кӕми фӕссодзунцӕ[*], уой рахес фарсӕй имӕ уӕд Бардар Хуцауи Изӕд фӕззиндтӕй. 12Захари, уой рауингӕй, фӕкъкъех ӕй, ӕма ӕ зӕрди тас бацудӕй. 13Фал ин Изӕд загъта:

– Ма тӕрсӕ, Захари, уомӕн ӕма дӕ кувд Хуцаумӕ фегъустӕй, ӕма дӕ уосӕ Елисаветӕн райгурдзӕнӕй фурт, ӕма ин ратдзӕнӕ ном Иоанн.

14Ӕма дин уодзӕнӕй зӕрдинцойнӕ ӕма цийнӕ, ӕма ин беретӕ ӕ райгурцӕбӕл бацийнӕ кӕндзӕнӕнцӕ, 15уомӕн ӕма цитгин уодзӕнӕй Бардар Хуцауи рази; нӕ ниуаздзӕнӕй сӕнӕ ӕма ӕндӕр карз ниуӕзтӕ, Сугъдӕг Уодӕй фӕххайгин уодзӕнӕй ӕ мадӕй игургӕй+. 16Ӕма Иоанн Израили адӕмӕй берети раздахдзӕнӕй сӕ Бардар Еунӕг Хуцаумӕ; 17ӕма Хуцауи разӕй цӕудзӕнӕй Илий тухӕ ӕма мон, цӕмӕй фиддӕлти зӕрдитӕ раздаха сувӕллӕнттӕмӕ, ӕгоммӕгӕсти ба – раст гъудитӕмӕ, цӕмӕй Бардар Хуцауӕн адӕми цӕттӕдзийнадӕ бавдесун кӕна.

18Ӕма Захари загъта Изӕдӕн:

– Кутемӕй базондзӕнӕн уой, кӕд ӕма ӕз зӕронд дӕн, мӕ уосӕ дӕр каргун ку ӕй?

19Ӕ фарстӕн ин Изӕд загъта:

– Ӕз Гавриил дӕн, Хуцауи рази лӕууӕг, ӕма ӕрвист дӕн дӕ хӕццӕ дзорунмӕ ӕма Ӕ уацхабар фегъосун кӕнунмӕ; 20ӕма уӕд, сӕ рӕстӕги ка исӕнхӕст уодзӕнӕй, еци дзурдтӕбӕл мин ке нӕ баууӕндтӕ, уой туххӕй, цалинмӕ и дзурдтӕ исӕнхӕст уонцӕ, уӕдмӕ уодзӕнӕ ӕгомуг ӕма дӕ бон дзорун нӕ уодзӕнӕй.

21Адӕм ба Захаримӕ ӕнгъӕлмӕ кастӕнцӕ ӕма дес кодтонцӕ, Хуцауи Ковӕндони ке дзебӕл кӕнуй, уобӕл. 22Ӕма, ӕндӕмӕ рацӕугӕй, ӕ бон адӕммӕ дзорун н’ адтӕй; ӕма уӕд балӕдӕрдтӕнцӕ, Ковӕндони дессаг ке фӕууидта, уой; ӕма, ӕгомуг уогӕй, сӕ хӕццӕ дзурдта, ӕ къохтӕй амонгӕй. 23Ковӕндони ӕ лӕггадӕ кӕнӕн бӕнттӕ ку фӕцӕнцӕ, уӕд ӕ хӕдзарӕмӕ ӕрбаздахтӕй.

24Уой фӕсте ӕ уосӕ Елисаветӕ бауӕззау ӕй, фондз мӕйи ӕхе нимахста ӕма дзурдта:

25– Цӕмӕй адӕми ӕхсӕн ӕгадӕ мабал уон, уой туххӕй мӕмӕ Бардар Хуцау ӕркастӕй ӕма мин цийнӕ равардта.

Ӕхцӕуӕн хабар

26Ӕхсӕз мӕйи ку рацудӕй, уӕдта Галилейи сахар Назаретмӕ ӕрцудӕй Хуцауӕй ӕрвист Изӕд Гавриил+. 27Е ӕрбацудӕй Дауити муггагӕй Иосифӕн курдуати бадӕг Кизгӕмӕ; и Кизгӕн ӕ ном ба – Марийӕ. 28Изӕд бацудӕй Марийӕмӕ ӕма Ин загъта:

– Цийнӕ кӕнӕ, арфиаг! Бардар Хуцау Дӕ хӕццӕ ’й, арфӕгонд Дӕ силгоймӕгти ӕхсӕн.

29Марийӕ ба, уой рауингӕй, фефсӕрми ӕй ӕ дзубандитӕй ӕма гъудити рандӕ ’й, нур, цума, еци арфӕ ци уа, зӕгъгӕ. 30Ӕма Ин Изӕд загъта:

– Ма тӕрсӕ, Марийӕ, уомӕн ӕма Дӕ Хуцауи хуарзӕнхӕ фӕцӕй; 31ӕма басувӕргин уодзӕнӕ, ӕма Дин райгурдзӕнӕй Фурт, ӕма Ин ратдзӕнӕ ном Йесо. 32Е уодзӕнӕй цитгин, ӕма ’Й исхундӕуодзӕнӕй Дуйнейдарӕги Фурт, ӕма Ин Бардар Хуцау ратдзӕнӕй Ӕ фидӕ Дауити паддзахадӕ; 33ӕма ӕности паддзахеуӕг кӕндзӕнӕй Иакови хӕдзарӕн, ӕма Ӕ паддзахадӕн кӕрон нӕ уодзӕнӕй.

34Марийӕ ба Изӕдӕн загъта:

– Ӕз лӕг ку нӕ зонун, уӕд е куд уодзӕнӕй?

35Изӕд Ин дзуапп равардта:

– Сугъдӕг Уод Дӕ иссердзӕнӕй, ӕма Дӕбӕл Дуйнейдарӕги тухӕ исӕмбӕлдзӕнӕй; ӕма Сугъдӕг игурд дӕр уомӕн исхундӕуодзӕнӕй Хуцауи Фурти.

36Мӕнӕ Елисаветӕн дӕр, Дӕ хеуонӕн, ӕнӕзӕнӕг ке худтонцӕ, уомӕн дӕр ӕ зӕруайи райгурдзӕнӕй фурт, ӕма кӕдӕй басувӕргин ӕй, уӕдӕй ибӕл нуредӕгӕн ӕхсӕзӕймаг мӕйӕ цӕуй. 37Уомӕн ӕма Хуцауи дзурдтӕй ӕнӕхъаурӕ некӕци байзайуй.

38Уӕд Марийӕ загъта:

– Бардар Хуцауи Цагъар дӕн ӕз; дӕ дзурд Мӕбӕл ӕрцӕуӕд.

Ӕма Изӕд Ӕ разӕй рацудӕй.

Марийӕ бабӕрӕг кодта Елисавети

39Ӕма Марийӕ еци рӕстӕг ахе рарӕвдзӕ кодта ӕма цурдгомау фӕрраст ӕй хуӕнхаг бӕстӕмӕ, Иуди сахармӕ, 40ӕма бацудӕй Захарий хӕдзарӕмӕ, ӕма бонхуарз загъта Елисаветӕн. 41Елисаветӕ Марийӕй бонхуарз ку фегъуста, уӕд сувӕллон ӕ губуни базмалдӕй, ӕма Елисаветӕ исхайгин ӕй Сугъдӕг Уодӕй, 42ӕма гъӕрӕй ниддес ӕй, уӕдта загъта:

– Арфӕгонд Дӕ силгоймӕгти ӕхсӕн, ӕма арфӕгонд ӕй, Дӕ губуни ци Сувӕллон ес, Е! 43Ӕма куд разиндтӕн уой аккаг, ӕма мӕмӕ мӕ Бардар Хуцауи Мадӕ ӕрбацӕуа? 44Уомӕн ӕма Дин Дӕ арфи дзурд ку фегъустон, уӕд мӕ губуни сувӕллон цийнӕгӕнгӕ базмалдӕй. 45Ӕма куд амондгун ӕй, ка баууӕндтӕй, е, уомӕн ӕма, Бардар Хуцауи фӕндӕй, Ӕ загъд ӕрцӕудзӕнӕй.

46Ӕма уӕд Марийӕ загъта:

– Мӕ зӕрдӕ стур кадӕ кӕнуй Бардар Хуцауӕн, 47ӕма Мӕ уод бацийнӕ кодта Хуцаубӕл, Мӕ Ервӕзунгӕнӕгбӕл. 48Уомӕн ӕма Е ӕркастӕй ӕ коммӕгӕс Цагъар Кизгӕмӕ; ӕма Мӕ еугур адӕмти фӕлтӕртӕ нурӕй-фӕстӕмӕ арфӕгонд хондзӕнӕнцӕ;+
49ӕма Мӕ сбӕрзонд кодта Тухгин Бардар Хуцау, ӕма Сугъдӕг ӕй Ӕ ном; 50ӕма Си ка тӕрсуй, уонӕн ба – Ӕ хуарзӕнхӕ фӕлтӕрӕй-фӕлтӕрмӕ; 51Ӕ къохи хъаурӕ равдиста; ниххӕлеу кодта сӕ зӕрдити зундӕй хецмӕрезти; 52тухгинти рагӕлста сӕ бадӕнтӕй, сӕрниллӕгти ба исбӕрзонд кодта; 53ӕстонгти бафсаста хуарзӕнхитӕй, бонгинти ба ӕнӕ нецӕмӕй рауагъта; 54Ӕ зӕрдӕмӕ хӕстӕг райста Израили, Ӕ фурти, Ӕ хуарзӕнхӕ ин Ӕ зӕрдӕбӕл даргӕй 55нӕ фиддӕлтӕн, Авраамӕн ӕма ӕ муггагӕн ӕносмӕ зӕрдӕ куд ӕвардта, уотӕ.

56Марийӕ Елисаветӕмӕ фӕцӕй ӕртӕ мӕйей бӕрцӕ ӕма раздахтӕй ӕ хӕдзарӕмӕ.

Аргъауӕг Иоанни райгурд

57Елисаветӕн ба ӕрхъӕрттӕй ӕ ниййерун афонӕ, ӕма ин райгурдӕй фурт. 58Ӕма ибӕл Бардар Хуцау Е стур арфӕ ке бафтудта, уой фегъустонцӕ ӕ синхонтӕ, ӕ хӕстӕгутӕ ӕма цийнӕ кодтонцӕ ӕ хӕццӕ. 59Ӕстӕймаг бон ӕрцудӕнцӕ сувӕллони сонӕт кӕнунмӕ ӕма сӕ фӕндадтӕй ӕ фидӕ Захарий ном ибӕл исӕвӕрун. 60Фал ӕ мадӕ загъта:

– Нӕ, исхонӕн ӕй Иоанн.

61Ӕма ин загътонцӕ:

– Дӕ хӕстӕгутӕй ауӕхӕн ном некӕбӕл ес.

62Къохтӕй амонгӕй ин ӕ фиди фарстонцӕ, циуавӕр ном дӕ фӕндуй исӕвӕрун, зӕгъгӕ. 63Е ракурдта фӕйнӕг ӕма ибӕл ниффинста: «Ӕ ном ӕй Иоанн».

Ӕма еугурӕй дӕр деси бацудӕнцӕ. 64Уайтӕккӕ дӕр ӕ цъух ӕма е ’взаг райхалдӕнцӕ ӕма дзорун райдӕдта, Хуцауӕн арфӕ кӕнгӕй. 65Сӕ фалдзос кадӕр цардӕй, уони зӕрдити тас ниххизтӕй; ӕма еугур еци гъуддӕгтӕ рахабар кодтонцӕ Иудейи ӕгас хуӕнхбӕсти дӕр. 66Хабар ка фегъуста, етӕ ’й сӕ зӕрдӕбӕл бадардтонцӕ ӕма дзурдтонцӕ:

– Ци уодзӕнӕй аци сувӕллон?

Уомӕн ӕма Бардар Хуцауи къох адтӕй Иоанни хӕццӕ.

Захарий пахампар дзубанди

67Иоанни фидӕ Захари исхайгин ӕй Сугъдӕг Уодӕй, райдӕдта пахампареуӕг кӕнун ӕма дзурдта:

68– Арфӕгонд уӕд Израили Еунӕг Бардар Хуцау, Ӕ адӕми ка бабӕрӕг кодта ӕма син ервӕзтдзийнадӕ ка ӕрхаста, 69Е нин Ӕ фурт Дауити хӕдзарвӕндагӕй рарвиста цитгин ервӕзунгӕнӕг – Ӕ Байзӕддаги, Ӕ Фурти.

70Раги дзаманти Ӕ сугъдӕг пахампарти цъухӕй куд фегъосун кодта, уотӕ 71Е мах фӕййервӕзун кӕндзӕнӕй не ’знӕгтӕй ӕма, ӕнӕуинон кӕмӕн ан, уони къохӕй; 72нӕ фиддӕлтӕй хуарзӕнхӕ исаккаг кӕндзӕнӕй ӕма Ӕ фӕдзӕхст[*] ӕ зӕрди ӕрлӕуун кӕндзӕнӕй. 73Е, нӕ фидӕ Авраамӕн ци ард бахуардта, еци ардбахуӕрд нин лӕвӕрд цӕуй. 74Ӕдасӕй, не ’знӕгти къохӕй ервӕзт уогӕй, 75Ин лӕггадӕ кӕндзинан нӕ цӕргӕ-цӕрӕнбӕнтти Ӕ размӕ кӕдзосӕй ӕма рӕстӕй. 76Дӕу ба, сабий, исхондзӕнӕнцӕ Дуйнейдарӕги пахампар, уомӕн ӕма Бардар Хуцауӕн ӕ разӕй цӕудзӕнӕ ӕма Ин ӕрцӕттӕ кӕндзӕнӕ Ӕ над,+
77Ӕ адӕмӕн Ин балӕдӕрун кӕндзӕнӕ, сӕ фӕййервӕзун сӕ тӕрегъӕдтӕ син ниххатир кӕнуни медӕгӕ ке ӕй;+
78уомӕн ӕма нӕ Хуцау уарзӕгой ӕма тӕрегъӕдгӕнагӕ ӕй. Ӕ хуарзӕнхӕмӕ гӕсгӕ, нӕмӕ уӕлӕрвтӕй Хорзӕрийнӕ ӕрцӕудзӕнӕй; 79е ниррохс кӕндзӕнӕй, талинги ка ’й, уони, ӕма мӕлӕти аууони ка ’й, уони, ӕма нин нӕ къӕхтӕ фарни надбӕл ниййараздзӕнӕй.

80Сувӕллон ба ӕ ирӕзӕ хаста ӕма уодӕй федар кодта, ӕма, цалинмӕ Израили адӕммӕ раргон ӕй, уӕдмӕ цардӕй ӕдзӕрӕг бӕсти+.

2

Йесой райгурд

2^1Еци бӕнтти кесӕр Август рауагъта бардзурд ӕгас паддзахади адӕми исфинст искӕнун. 2Сирий аци исфинст адтӕй фиццаг, уӕд Сирий хецауеуӕг кодта Квириний. 3Ӕма алке дӕр ӕхе ниффинсунмӕ рандӕ ’й ӕ сахармӕ. 4Иосиф рацудӕй Галилейӕй, Назарети сахарӕй, Иудейӕмӕ, Дауит кӕми райгурдӕй, еци сахармӕ, кӕци хуннуй Вифлеем; уомӕн ӕма е Дауити аул ӕма муггагӕй адтӕй+. 5Ӕхе ниффинсун кӕнунмӕ рандӕ ’й курдуати ин бадӕг Марийи хӕццӕ. Марийӕ ба ӕнгъӕлдзау адтӕй. 6Вифлееми ку адтӕнцӕ, уӕд ӕрхъӕрттӕй Ӕ ниййеруни афонӕ; 7ӕма Ин райгурдӕй фиццаг хатт Фурт. Батухта Ӕй хъумаци гӕппӕлти ӕма ’Й ниввардта кӕвдӕси, уомӕн ӕма син фусунуати бунат нӕ разиндтӕй.

Фиййӕуттӕ ӕма Изӕдтӕ

8Еци рауӕн, будури, адтӕнцӕ фиййӕуттӕ. Етӕ ӕхсӕви гъӕуай кодтонцӕ сӕ дзогӕ. 9Фиййӕутти рази февзурстӕй Бардар Хуцауи Изӕд; Бардар Хуцауи кадӕ сӕ ниррохс кодта, ӕма стур таси бацудӕнцӕ. 10Фал син Изӕд загъта:

– Ма тӕрсетӕ, ӕз уин ӕрхастон, ӕгас адӕмӕн ка уодзӕнӕй, уӕхӕн стур цийнӕ: 11абони уин Дауити сахари райгурдӕй Ервӕзунгӕнӕг – Е ӕй Бардар Хуцау Киристе; 12ӕма уин мӕнӕ нисан: Сувӕллони иссердзинайтӕ хъумаци гӕппӕлти тухтӕй, кӕвдӕси.

13Уӕд ӕваст Изӕди хӕццӕ фӕззиндтӕй нимӕдзӕй берӕ уӕлӕрвон ӕфсад ӕма кадӕ кодта Хуцауӕн:

14– Бӕрзонди бадӕг Хуцауӕн – арфӕ, зӕнхӕбӕл – фарнӕ, хуӕрззӕрдӕ адӕмӕн ба – хуӕрзауодӕн!+

15Изӕдтӕ сӕ разӕй уӕларвмӕ ку исевгъудӕнцӕ, уӕд фиййӕуттӕ кӕрӕдземӕн загътонцӕ:

– Фӕццӕуӕн Вифлееммӕ ӕма ӕркӕсӕн, ци ӕрцудӕй, Бардар Хуцау нин цӕй туххӕй фегъосун кодта. 16Ратагъд кодтонцӕ уордӕмӕ; ку бахъӕрттӕнцӕ, уӕд си баййафтонцӕ Марийӕ ӕма Иосифи, ӕма Сувӕллони, кӕвдӕси хусгӕ. 17Ку Ӕй фӕууидтонцӕ, уӕд радзурдтонцӕ, еци Сувӕллони туххӕй син раздӕр ци дзурдтонцӕ, уой. 18Фиййӕуттӕ син ци загътонцӕ, е деси бафтудта, ка сӕ фегъуста, уони еугурей дӕр. 19Марийӕ ба и дзубандитӕ ӕгасӕйдӕр ӕвардта Ӕ зӕрди ӕма сӕбӕл ӕ гъудитӕ нивӕнста+. 20Фиййӕуттӕ раздахтӕнцӕ ӕма, ци фегъустонцӕ, ци фӕууидтонцӕ, уой туххӕй арфӕ кодтонцӕ Хуцауӕн. Еугурӕй дӕр рауадӕй, куд син загъд адтӕй уой туххӕй, уотӕ.

21Аст боней фӕсте, Сувӕллонӕн сонӕт кӕнгӕ ку адтӕй, уӕд Ӕй исхудтонцӕ Йесо, Изӕд Ин еци ном рагацау равардта, Ӕ Мади губуни дӕр ку нӕма адтӕй, уӕд.

Йесой ӕрхастонцӕ Ковӕндонӕмӕ

22Моисейи Ӕгъдаумӕ гӕсгӕ, сӕ искӕдзос кӕнуни бӕнттӕ ку райевгъудӕнцӕ, уӕд Ӕй Иосиф ӕма Марийӕ исхастонцӕ Иерусалиммӕ, Бардар Хуцаумӕ равдесунмӕ, 23Бардар Хуцауи Ӕгъдауи куд финст ӕй, уотӕ: «Фиццаг сувӕллон нӕлӕстӕг ку уа, уӕд лӕвӕрд ӕрцӕуӕд Бардар Хуцауӕн»; 24уӕдта, Бардар Хуцауи Ӕгъдаумӕ гӕсгӕ, нивондӕн гъӕуама ӕрхастайуонцӕ дууӕ хъеуай, кенӕ дууӕ бӕлӕуи бӕдоли.

25Уӕди дзамани Иерусалими адтӕй еу лӕг, ӕ ном Симеон. Е адтӕй раст ӕма Хуцаубӕл ӕновуд адӕймаг, ӕнгъӕл кастӕй, Хуцау Израили кӕд барӕвдаудзӕнӕй, уомӕ; ӕма адтӕй Сугъдӕг Уодӕй хайгин. 26Сугъдӕг Уод ин рагацау фегъосун кодта, цалинмӕ Киристе Бардар Хуцауи фӕууина, уӕдмӕ ин мӕлӕт фӕууинӕн ке нӕййес. 27Ӕма ин Сугъдӕг Уод ӕ зӕрди ниввардта Хуцауи Ковӕндонӕмӕ ӕрцӕун. Моисейи Ӕгъдау исӕнхӕст кӕнуни туххӕй ниййергутӕ Саби Йесой Хуцауи Ковӕндонӕмӕ ку ӕрхастонцӕ, 28уӕд Ӕй Симеон ӕхуӕдӕг ӕрбайста ӕ къохтӕмӕ, арфӕ ракодта Хуцауӕн ӕма загъта:

29– Зӕрдӕ мин куд байвардтай, Бардар Хуцау, уотӕ нур Дӕ цагъари уадзис фарни хӕццӕ, 30уомӕн ӕма мӕхе цӕстӕй фӕууидтон Дӕуӕй лӕвӕрд ервӕзундзийнадӕ,+
31Ду еугур адӕмти цӕсгони рази ке ӕрцӕттӕ кодтай, 32рохс – муртакти ӕхсӕн рохситауӕнӕн, ӕма Дӕ Израили адӕми намус.

33Йесой туххӕй ци загъд ӕрцудӕй, е деси бафтудта Сабий фидӕ ӕма Мади. 34Симеон сӕбӕл Хуцауи арфӕ бафтудта ӕма Йесой Мадӕ Марийӕн загъта:

– Мӕнӕ аци Сувӕллони туххӕй израилаг адӕмӕй беретӕ ӕрхаудзӕнӕнцӕ, беретӕ ба исбӕрзонд уодзӕнӕнцӕ. Е расайдзӕнӕй буцӕутӕ, – 35Дӕуӕн дӕр Дӕ уоди бахездзӕнӕй церхъ – ӕма уотемӕй беретӕн раргон уодзӕнӕнцӕ сӕ зӕрдити арф ӕвӕрд гъудитӕ+.

36Уоми адтӕй Аннӕ-пахампар дӕр, Асири хӕдзарвӕндагӕй, Фануили кизгӕ. Адтӕй хъӕбӕр зӕронд; ӕ лӕги хӕццӕ ӕ кизгон бӕнттӕй фӕццардӕй авд анзи; 37байзадӕй идӕдзӕй, ӕма ибӕл нур цудӕй ӕстай цуппар анзи. Хуцауи Ковӕндонӕ некӕд ниууагъта, ком дардта ӕма кувта, бон-изӕрмӕ лӕггадӕ кодта. 38Е дӕр сӕмӕ бацудӕй еци рӕстӕги, кадӕ кодта Хуцауӕн ӕма, Иерусалими иссӕребарӕмӕ ӕнгъӕл ка кастӕй, уонӕн дзурдта Йесой туххӕй.

Ӕрбаздахтӕнцӕ Назаретмӕ

39Иосиф ӕма Марийӕ, Бардар Хуцауи Ӕгъдаумӕ гӕсгӕ, алцидӕр ку бакодтонцӕ, уӕд раздахтӕнцӕ Галилейӕмӕ, сӕ сахар Назаретмӕ+. 40Сувӕллон ба Ӕ ирӕзӕ хаста ӕма федар кодта, ӕфтудӕй Ӕ зундбӕл, хайгин адтӕй Хуцауи фарнӕй.

Дууадӕсанздзуд Йесо Хуцауи Ковӕндони

41Ӕ ниййергутӕ Песахи бӕрӕгбонмӕ алли анз дӕр цудӕнцӕ Иерусалиммӕ. 42Йесобӕл дууадӕс анзи ку исӕнхӕст ӕй, уӕд дӕр, ӕгъдаумӕ гӕсгӕ, бӕрӕгбонмӕ рандӕ ’нцӕ Иерусалиммӕ. 43Бӕрӕгбони фӕсте сӕхемӕ ку ’здахтӕнцӕ, уӕд ӕнагъон Йесо байзадӕй Иерусалими, ӕма уой Иосиф ӕма Ӕ Мадӕ нӕ бафеппайдтонцӕ, 44фал ӕнгъӕл адтӕнцӕ, иннети хӕццӕ ӕрбацӕуй, зӕгъгӕ. Ӕма еу бони бӕрцӕ ку рацудӕнцӕ, уӕд Ӕй агорун райдӕдтонцӕ хӕстӕгутӕ ӕма зонгити ӕхсӕн. 45Ӕма ’Й ку нӕ иссирдтонцӕ, уӕд Ӕ агорӕг раздахтӕнцӕ Иерусалиммӕ.

46Ӕртӕ боней фӕсте Ӕй иссирдтонцӕ Хуцауи Ковӕндони, Йесо бадтӕй ахургӕнгути ӕхсӕн, игъуста сӕмӕ ӕма сӕ алцӕмӕйти фарста; 47ка Имӕ игъуста, етӕ еугурӕйдӕр дес кодтонцӕ Ӕ зунд ӕма дзуӕппитӕбӕл. 48Ӕма ’Й Ӕ ниййергутӕ ку фӕууидтонцӕ, уӕд деси бацудӕнцӕ; Ӕ Мадӕ Ин загъта:

– Мӕ Хъӕболӕ, ци нин бакодтай? Дӕ фиди хӕццӕ Дӕ стур хъонццӕй агурдтан!

49Йесо син загъта:

– Цӕмӕн Мӕ агурдтайтӕ? Ӕви сумах нӕ зудтайтӕ, Ӕз гъӕуама Мӕ Фиди хӕдзари ке уон, уой?

50Фал син ци загъта, уой нӕ балӕдӕрдтӕнцӕ+. 51Йесо рараст ӕй сӕ хӕццӕ, ӕрцудӕй Назаретмӕ ӕма син адтӕй коммӕгӕс. Ӕма, ци ’рцудӕй, уони еугурӕйдӕр Ӕ Мадӕ дардта Ӕ зӕрди+.

52Йесойӕн ба бонӕй-бонмӕ Ӕ зундбӕл ӕфтудӕй, Ӕ ирӕзӕ хаста, Хуцауӕн ӕма адӕмӕн уарзонӕй.

3

Аргъауӕг Иоанн седуй тӕрегъӕдтӕбӕл фӕсмон кӕнунмӕ

3^1•Е адтӕй, кесӕр Тивери финддӕсӕймаг анз хецауеуӕг ку кодта, уӕд. Понтий Пилат адтӕй Иудейи хецау, Ирод – Галилейи тетрарх[*] ӕлдареуӕггӕнӕг, е ’нсувӕр Филипп ба Итурейи ӕма Трахонити бӕсти тетрарх ӕлдареуӕггӕнӕг, Лисани ба – Авилиний тетрарх ӕлдареуӕггӕнӕг+. 2Кохентӕн сӕ сӕйрагдӕртӕ адтӕнцӕ Аннӕ ӕма Каиафӕ. Еци рӕстӕг ба Захарий фурт Иоанн ӕдзӕрӕг бӕсти адтӕй, ӕма Хуцауи дзурд адтӕй Иоаннмӕ+.

3Ӕма Иоанн зилдӕй Иордани[*] еугур фалӕнбулатӕбӕл ӕма амудта, зӕгъгӕ, цӕмӕй тӕрегъӕдтӕ хатиргонд уонцӕ, уой туххӕй сӕбӕл гъӕуй ӕрфӕсмон кӕнун ӕма аргъуд райсун; 4Исай-пахампари киунуги куд загъд ӕй:

«Ӕдзӕрӕг рауӕн игъусуй федеуӕги гъӕлӕс: „Ӕрцӕттӕ кӕнетӕ Бардар Хуцауӕн над, исраст Ин кӕнетӕ Ӕ цӕуӕнтӕ; 5алли дӕлфӕзӕ дӕр ӕхебӕл уӕлӕмӕ исхуӕцӕд, алли хонх ӕма къӕбур дӕр ӕрниллӕг уӕнтӕ, зулун нӕдтӕ исраст уӕнтӕ, ӕма гургъахъ нӕдтӕ ислигъз уӕнтӕ; 6ӕма алли адӕймаг дӕр фӕууиндзӕнӕй Хуцауӕй лӕвӕрд ервӕзундзийнадӕ“».

7Донӕй аргъуд есунмӕ имӕ ци берӕ адӕм цудӕй, уонӕн Иоанн дзурдта:

– Хелаги цӕуӕт! Ка уин бацӕун кодта уӕ зӕрдити Хуцауи федӕни азарӕй ледзуни гъуди? 8Зӕрдиуагонӕй ке ӕрфӕсмон кодтайтӕ, уой гъуддагӕй равдесетӕ. «Нӕ фиддӕл Авраам ӕй» – уӕхӕн гъуди уӕмӕ ма ӕрцӕуӕд. Зӕгъун уин: Хуцауӕн Ӕ бон ӕй аци дортӕй дӕр Авраамӕн цӕуӕт искӕнун+. 9Фӕрӕт нуредӕгӕн бӕлӕстӕ бундзарӕй ракалунмӕ цӕттӕ ’й: хуарз рӕзӕ ци бӕласӕбӕл нӕ зайуй, уой ракалунцӕ ӕма ’й арти багӕлдзунцӕ+.

10Адӕм фарстонцӕ Иоанни:

– Ци кӕнгӕ нин ӕй?

11Е син дзуапп равардта:

– Дууӕ хӕдони кӕмӕн ес, е си раттӕд, кӕмӕн нӕййес, уомӕн; ӕма хуаллаг кӕмӕ ес, е дӕр уотӕ бакӕнӕд.

12Ӕрцудӕнцӕ донӕй исаргъаунмӕ хъалонесгутӕ дӕр ӕма ин загътонцӕ:

– Ахургӕнӕг, ци кӕнгӕ нин ӕй?

13Е син дзуапп равардта:

– Ци ӕмбӕлуй, уомӕй уӕлдай адӕмӕй ма агоретӕ.

14Фарстонцӕ ’й ӕфсӕддонтӕ дӕр:

– Махӕн ба ци кӕнгӕ ’й?

Иоанн син загъта:

– Маке стъегъетӕ, маке фудкой кӕнетӕ, макӕмӕй маци есетӕ ӕнхъерӕнӕй – уӕ улупайӕй арази уотӕ+.

15Адӕм Киристемӕ ӕнгъӕл ке кастӕнцӕ, уомӕ гӕсгӕ еугурӕйдӕр гъуди кодтонцӕ, кӕд Иоанн Киристе ӕй, зӕгъгӕ+. 16Иоанн еугуремӕн дӕр дзуапп лӕвардта:

– Ӕз уӕбӕл донӕй аргъаун, фал ӕрбацӕуй мӕнӕй Тухгиндӕр – ӕз Ин Ӕ дзабури бос райхалуни аккаг дӕр нӕ дӕн. Е уӕбӕл дзиуарӕ ’фтаудзӕнӕй Сугъдӕг Уодӕй ӕма артӕй. 17Ӕ фиййагӕ Ӕ къохи ӕй, ӕма искӕдзос кӕндзӕнӕй Ӕ мос, ӕма мӕнӕуӕ бафснайдзӕнӕй Ӕ хуардони, зугун ба басодздзӕнӕй ӕнӕхусгӕ арти.

18Иоанн берӕ уӕхӕн дзубандитӕй амудта адӕмӕн фарни уац ӕма сӕ ахур кодта. 19Тетрарх Иродӕн берӕ фудракӕндтӕ бантӕстӕй, е ’нсувӕри уосӕ Иродиади дӕр ма ӕрхудта – уонити туххӕй ин Иоанн уайдзӕфтӕ кодта. 20Ӕ раздӕри фудракӕндтӕбӕл ма Ирод бафтудта никкидӕр еу: Иоанни бакодта ахӕстони+.

Иоанн донӕй исаргъудта Йесобӕл

21Иоанн еугур адӕмбӕл донӕй ку аргъудта, уӕд исаргъудта Йесобӕл дӕр. Аргъуди фӕсте Йесо ковгӕ ку кодта, уӕд Арви дуар фегон ӕй, 22Сугъдӕг Уод Имӕ ӕрцудӕй бӕлӕуи хузи, ӕма уӕларвӕй ӕригъустӕй гъӕлӕс:

– Ду Мӕ уарзон Фурт Дӕ, Дӕу ӕй мӕ хуарзӕнхӕ+.

Йесой фиддӕлтӕ

23Йесо Ӕ архайд ку райдӕдта, уӕд Ибӕл цудӕй дӕс ӕма инсӕй анзей бӕрцӕ. Ӕнгъӕл куд адтӕнцӕ, уомӕ гӕсгӕ, адтӕй Иосифи байзӕддаг, Илий фурт. 24Ӕ рагфиддӕлтӕ адтӕнцӕ: Матфат, Левий, Мелхий, Ианнай, Иосиф, 25Маттафийӕ, Амос, Наум, Еслий, Наггей, 26Мааф, Маттафийӕ, Шимьи, Иосих, Иодай, 27Иоаннан, Рисай, Зоровавель, Салафииль, Нирий, 28Мелхий, Аддий, Косам, Елмадам, Ир, 29Иесо, Елиезер, Иорим, Матфат, Левий, 30Симеон, Иудӕ, Иосиф, Ионан, Елиаким, 31Мелеай, Маинай, Маттафай, Нафан, Дауит, 32Иессей, Овид, Воаз, Сала, Наассон, 33Админ, Арни, Есром, Фарес, Иудӕ, 34Иаков, Исаак, Авраам, Фарра, Нахор, 35Серух, Рагав, Фалек, Эвер, Сала, 36Каинан, Арфаксад, Сим, Ной, Ламех, 37Мафусал, Енох, Иаред, Малелеил, Каинан, 38Энос, Сиф, Адам, Адами ба исфӕлдиста Хуцау.

4

Сайтан ӕдзӕрӕг бунати ӕвзаруй Йесой

4^1Йесо Иордани дони билӕй ӕрбаздахтӕй Сугъдӕг Уодӕй хайгинӕй, ӕма ’Й уой фӕсте Сугъдӕг Уод фӕххудта ӕдзӕрӕг бунатмӕ. 2Уоми ӕй дууинсӕй бони ӕвзурста сайтан. Еци бӕнтти Йесо неци хуардта, ӕма и рӕстӕг ку райевгъудӕй, уӕдта исӕстонг ӕй. 3Ӕма Ин сайтан загъта:

– Кӕд Хуцауи фурт Дӕ, уӕд аци дорӕн зӕгъӕ, ӕма дзол феста.

4Йесо ин дзуапп равардта:

– Финст ӕй: «Айдагъ дзолӕй нӕ цӕрдзӕнӕй адӕймаг, фал Хуцауи цифӕнди дзурдӕй дӕр».

5Уӕд Ӕй сайтан цӕсти фӕнникъулдмӕ исиста бӕрзонд рауӕнмӕ, фӕууинун Ин кодта дуйней еугур паддзахӕдтӕ 6уӕдта Ин сайтан загъта:

– Дӕ дӕлбарӕ Дин бакӕндзӕнӕн аци паддзахӕдтӕ еугурӕй дӕр сӕ кади хӕццӕ, уомӕн ӕма мӕнӕн лӕвӕрд ӕнцӕ, ӕма мӕ кӕмӕн бафӕндуй, уомӕн сӕ радтун; 7ӕма Дӕ уӕргутӕбӕл ку ’рлӕууай мӕ рази, уӕд еугурӕй дӕр уодзӕнӕнцӕ Дӕу.

8Йесо ин дзуапп равардта:

– Райеуварс Ми уо, сайтан; финст ӕй: «Ковӕ ӕрмӕстдӕр Дӕ Бардар Хуцаумӕ ӕма лӕггадӕ кӕнӕ еунӕг Уомӕн».

9Уӕд Ӕй сайтан фӕккодта Иерусалиммӕ, ӕрлӕуун Ӕй кодта Ковӕндони уӕлхӕдзарӕбӕл ӕма Ин загъта:

– Кӕд Хуцауи Фурт Дӕ, уӕд Дӕхе ардигӕй рагӕлдзӕ, 10уомӕн ӕма финст ӕй «Ӕ Изӕдтӕн бафӕдзӕхсдзӕнӕй Дӕу туххӕй, цӕмӕй Дӕ багъӕуай кӕнонцӕ»; 11никкидӕр ма: «Хӕсдзӕнӕнцӕ Дӕ сӕ къохтӕбӕл, ӕма Дӕ къах дорбӕл дӕр нӕ искъуӕрдзӕнӕ».

12Йесо ин дзуапп равардта:

– Загъд ’й: «Ма ’взарӕ дӕ Бардар Хуцауи».

13Сайтан Йесой аллихузи дӕр ку бавзурста, уӕд бал ӕхе рӕстӕгмӕ райста.

14Сугъдӕг Уоди хъаурӕй хайгин уогӕй, Йесо ӕрбаздахтӕй Галилейӕмӕ, ӕма Ӕ кой райгъустӕй еугур бӕстӕбӕл. 15Адӕми ахур кодта сӕ синагогити, ӕма Ин кадӕ кодтонцӕ еугурӕй дӕр.

16Йесо ӕрцудӕй, кӕми исгъомбӕл ӕй, еци Назаретмӕ. Ӕма, куд ахур адтӕй, уотӕ бабӕй аци хатт дӕр сабати бони бацудӕй синагогӕмӕ ӕма ислӕудтӕй адӕмӕн Сугъдӕг Финст аргъаунмӕ+. 17Равардтонцӕ Имӕ Исайӕ-пахампари киунугӕ. Байгон ӕй кодта ӕма иссирдта, мӕнӕ атӕ финст кӕми адтӕй, еци бунат:

18«Бардар Хуцауи Сугъдӕг Уод Ми ес, уомӕн ӕма Мӕ Е байсарста[*] ӕма равзурста мӕгуртӕн фарни уац фегъосун кӕнунмӕ, зӕрдӕсаст ка ’й, уони исдзӕбӕх кӕнунмӕ, уацайрӕгтӕн сӕребари, курмитӕн цӕстӕй ракӕсуни афонӕ ке ралӕудтӕй, уой зӕгъунмӕ, гъезӕмарӕ кӕнгути ба исуӕгъдӕ кӕнунмӕ, 19Бардар Хуцауи хуӕрзауодӕни рӕстӕг ке ралӕудтӕй, уой фегъосун кӕнунмӕ».

20Йесо нихгӕдта киунугӕ, равардта ӕй лӕггадӕгӕнӕгмӕ ӕма исбадтӕй, ӕма синагоги кадӕр адтӕй, уони цӕститӕ ниндзаст ӕнцӕ Йесомӕ. 21Ӕма син Е райдӕдта дзорун:

– Аци Сугъдӕг Финст исӕнхӕст ӕй абони – ку имӕ игъустайтӕ, уӕд.

22Сӕ еугур дӕр адтӕнцӕ арази, деси сӕ бафтудтонцӕ ӕ фӕрнӕйдзаг дзубандитӕ, ӕма дзурдтонцӕ:

– Айӕ Иосифи фурт нӕ ’й?

23Йесо син загъта:

– Сумах Мин, ӕнӕмӕнгӕ, зӕгъдзинайтӕ ӕмбесонд: «Дзӕбӕхгӕнӕг, исдзӕбӕх кӕнӕ Дӕхе! Мах фегъустан, Капернауми берӕ дессӕгтӕ скодтай. Искӕнӕ ами дӕр, Дӕхе фидибӕсти ци скодтӕй, уой»+. 24Фал уин ӕцӕг зӕгъун: некӕци пахампар фӕууй нимад ӕ фидибӕсти+. 25Ӕцӕг уин зӕгъун: берӕ седзӕргӕс уоститӕ адтӕй Илий дзамани Израили, ӕртӕ анзи ӕма ӕрдӕг арв уарун ку нӕ лӕвардта, ӕма ӕгас зӕнхӕбӕл стонг рӕстӕг ку скодта, уӕд, 26фал уонӕй еуемӕ дӕр ӕрвист н’ адтӕй Илиа – ӕрмӕст Сидони размӕ сахар Сарепти цӕрӕг седзӕргӕс уосӕмӕ; 27берӕ хъотургинтӕ адтӕй Елисей-пахампари дзамани Израили, фал си, сирийаг лӕг, ӕ ном Нееман, зӕгъгӕ, уомӕй ӕндӕр еунӕг дӕр не ’скӕдзос ӕй.

28Уой ку фегъустонцӕ, уӕд синагоги ка адтӕй, етӕ еугурӕй дӕр хъӕбӕр исмӕстгун ӕнцӕ 29ӕма исистадӕнцӕ сӕ бунӕттӕй, сахарӕй Ӕй ракодтонцӕ ӕма ’Й фӕххудтонцӕ, сӕ сахар ци хонхбӕл конд адтӕй, еци къӕхӕнӕй рагӕлдзунмӕ; 30фал Йесо се ’хсӕнти рацудӕй ӕма рандӕ ’й уордиги+.

Сайтангун исдзӕбӕх ӕй синагоги

31Йесо ӕрцудӕй галилейаг сахар Капернауммӕ ӕма алли сабати дӕр адӕми ахур кодта. 32Ӕ ахурадӕ сӕ деси ӕфтудта, уомӕн ӕма баргинӕй дзурдта. 33Синагоги адтӕй, дӕлуймон ке уоди ниххизтӕй, уӕхӕн адӕймаг, е нигъгъӕр кодта:

34– Ци Дӕ гъӕуй махӕй, Назаретаг Йесо? Ду нӕ фесафунмӕ ӕрцудтӕ! Ӕз зонун, Ка дӕ, уой – Ду Хуцауи Сугъдӕг дӕ+.

35Йесо дӕлуймонӕн бардзурд равардта:

– Банцайӕ ӕма си рацо.

Дӕлуймон еци адӕймаги синагоги тӕккӕ астӕу зӕнхӕбӕл ниццавта ӕма си рацудӕй, неци зиан ин ракодта, уотемӕй+. 36Ӕгас адӕм дӕр хъӕбӕр фӕттарстӕнцӕ ӕма дзурдтонцӕ кӕрӕдземӕн:

– Циуавӕр хъаурӕ ӕма тухӕ ес Ӕ дзурди? Дӕлуймонтӕн бардзурд радтуй, ӕма рацӕунцӕ сайтангунтӕй.

37Ӕма Йесой кой райгъустӕй Капернауми фалӕнбулай.

Йесо исдзӕбӕх кодта Симони уоси мади ӕма иннети

38Йесо синагогӕй ку рацудӕй, уӕд бацудӕй Симони хӕдзарӕмӕ. Симони уоси мадӕ хъӕбӕр гъезӕмарӕ кодта тӕвдӕнезӕй. Ӕма Йесомӕ адӕм сӕхе бахаттонцӕ силгоймаги туххӕй. 39Йесо ӕ размӕ бацудӕй, бардзурд равардта тӕвдӕнезӕн, ӕма ’й тӕвдӕнез ниууагъта. Уоййадӕбӕл силгоймаг исистадӕй ӕма иуазгутӕн райдӕдта лӕггадӕ кӕнун.

40Алли незӕй сӕйгитӕ кӕмӕдӕр адтӕй, етӕ Имӕ сӕ хорнигулди фӕсте ӕрхудтонцӕ. Е си алкӕбӕл дӕр Ӕ къохтӕ ӕривӕридӕ ӕма ’й, цид, исдзӕбӕх кӕнидӕ. 41Ӕма си беретӕй дӕлуймонтӕ рацудӕнцӕ ӕма гъӕр кодтонцӕ:

– Ду Хуцауи Фурт дӕ!

Фал сӕ Йесо дзорун нӕ уагъта, Киристе ке ӕй, уой ке зонунцӕ, уой.

Йесо игъосун кӕнуй фарни уац

42Ку ӕрбабон ӕй, уӕд Йесо рацудӕй ӕма рараст ӕй хебарӕ рауӕнмӕ. Адӕм Ӕй агурдтонцӕ ӕма Имӕ ӕрцудӕнцӕ, ӕма ’Й нӕ уагътонцӕ сӕ разӕй рацӕун+. 43Фал син Е загъта:

– Иннӕ сахарти дӕр Мӕ гъӕуй Хуцауи Паддзахади фарни уац фегъосун кӕнун, уомӕн ӕма Ӕз уой туххӕй ӕрвист дӕн.

44Ӕма адӕми ахур кодта Галилейи синагогити.

5

Йесойӕн фӕззиндтӕй фиццаг ахургӕнуйнӕгтӕ

5^1Еухатт Йесо лӕудтӕй Геннисарети цади билӕбӕл; адӕм имӕ сӕхе куд ластонцӕ ӕнтъуснӕги Хуцауи дзурд фегъосунмӕ, 2уотӕ фӕууидта дууӕ бӕлӕгъи цади лӕугӕ; кӕсалгдзаутӕ ба, бӕлӕгъӕй рахезгӕй, сӕ хизтӕ кӕдзос кодтонцӕ. 3Йесо бахизтӕй бӕлӕгътӕй еуемӕ, Симони бӕлӕгъмӕ, ӕма Имӕ ӕхе бахатта, цӕмӕй билӕй еу минкъий райеуварс уонцӕ, ӕма, ӕрбадгӕй, адӕми ахур кодта. 4Ӕ ахур ку фӕцӕй, уӕд Симонӕн загъта:

– Дӕ бӕлӕгъӕй арфдӕрмӕ бацо ӕма уӕ хизтӕ багӕлдзетӕ кӕсалгӕ ахӕссунмӕ+.

5Симон Ин дзуапп равардта:

– Зундамонӕг, мах ӕгас ӕхсӕвӕ фӕййархайдтан ӕма неци ниййахӕстан, фал Дӕу дзурдӕй ба багӕлдздзӕнӕн хизӕ.

6Уотӕ бакӕнгӕй, етӕ ниййахӕстонцӕ уотӕ берӕ кӕсӕлгитӕ, ӕма сауӕнгӕ сӕ хизӕ скъунун райдӕдта. 7Ӕма иннӕ бӕлӕгъи ка адтӕй, еци ӕмбӕлттӕмӕ фӕттилдтонцӕ сӕ къохтӕ, цӕмӕй сӕмӕ ӕрбацӕуонцӕ ӕнхусмӕ; ӕма ӕрбацудӕнцӕ, дууӕ бӕлӕгъи дӕр уотӕ байдзаг кодтонцӕ, ӕма син нихъхъулун райдӕдтонцӕ. 8Уой фӕууингӕй, Симон ӕрхаудтӕй Йесой уӕргутӕмӕ ӕма загъта:

– Ниууадзӕ мӕ, Бардар Хуцау, уомӕн ӕма ӕз тӕрегъӕдгун адӕймаг дӕн. 9Симони дӕр, уӕдта ӕ хӕццӕ ка адтӕй, уони еугурей дӕр стур таси бафтудта, уойбӕрцӕ кӕсӕлгитӕ ке ниййахӕстонцӕ, е; 10тас бацудӕй Симони ӕмбӕлтти дӕр – Зеведей фурттӕ Иаков ӕма Иоанни. Ӕма Йесо загъта Симонӕн:

– Ма тӕрсӕ, нурӕй фӕстӕмӕ ахӕсдзӕнӕ адӕймӕгти.

11Ӕма и дууӕ бӕлӕгъи дӕр билӕмӕ раластонцӕ, ниууагътонцӕ алци дӕр ӕма Йесой фӕдбӕл рандӕ ’нцӕ.

Хъотургин исдзӕбӕх ӕй

12Йесо сахартӕй еуеми ку адтӕй, уӕд фембалдӕй, ӕ бауӕр ӕнӕгъӕнӕй дӕр хъотури буни кӕмӕн фӕцӕй, уӕхӕн лӕгбӕл. Е Йесой ку фӕууидта, уӕд дӕлгоммӕ ӕрхаудтӕй ӕма Ин лигъстӕ кодта:

– Бардар, Дӕ бон ӕй мӕн искӕдзос кӕнун, куддӕр дӕ бафӕндӕуа, гъеуӕд. 13Йесо радардта Ӕ къох, бамбалдӕй ибӕл ӕма загъта:

– Фӕндуй Мӕ, искӕдзос уо!

Ӕма уоййадӕбӕл ӕ хъотур рандӕ ’й. 14Йесо ин ниффӕдзахста, цӕмӕй ӕй макӕмӕн зӕгъа, фал фӕццӕуа ӕма кохенӕн ӕхе фӕууинун кӕна, уӕдта, ке искӕдзос ӕй, уой туххӕй ӕрхӕсса нивонд, Моисей куд бафӕдзахста, уотӕ – ке исдзӕбӕх ӕй, уой туххӕй ӕвдесӕйнагӕн[*]+.

15Фал уӕддӕр Ӕ кой парахат кодта, цудӕй Имӕ хъӕбӕр берӕ адӕм байгъосунмӕ ӕма незтӕй дзӕбӕх кӕнунмӕ. 16Йесо ба, цид, рандӕ ’й хебӕрагӕ рауӕнтӕмӕ ӕма кувта+.

Иуӕнгтӕндзуг исдзӕбӕх ӕй

17Еу бон Йесо адӕми ку ахур кодта, ӕма уоми бадтӕнцӕ Галилейӕ ӕма Иудейи алли гъӕутӕй, ӕма Иерусалимӕй ӕрцӕуӕг фарисейтӕ ӕма динамонгутӕ. Ӕ медӕгӕ Бардар Хуцауи хъаурӕ адтӕй, ӕма дзӕбӕх кодта сӕйгити+. 18Уӕд еу кадӕртӕ гобанбӕл ӕрбахастонцӕ иуӕнгтӕндзуг адӕймаги ӕма ’й архайдтонцӕ хӕдзарӕмӕ бахӕссун, ӕма ’й Йесой рази ӕривӕрунбӕл; 19фал си берӕ адӕм ке адтӕй, уомӕ гӕсгӕ ӕ бахӕссун сӕ бон нӕ бацӕй, уӕд исхизтӕнцӕ хӕдзари сӕрмӕ ӕма уобӕлти сӕйги ӕд гобан хӕдзари астӕумӕ, Йесой размӕ, ӕруагътонцӕ. 20Йесо син фӕууидта сӕ ӕууӕндундзийнадӕ ӕма иуӕнгтӕндзугӕн загъта:

– Хатир дин ӕнцӕ дӕ тӕрегъӕдтӕ+.

21Уӕд динамонгутӕ ӕма фарисейтӕ кӕрӕдземӕн дзорун райдӕдтонцӕ: «Хуцауи нихмӕ ка дзоруй, Е ка ’Й? Еунӕг Хуцауӕй ӕндӕр, тӕрегъӕдтӕ ниххатир кӕнун ке бон ӕй?»

22Йесо син базудта сӕ гъудитӕ ӕма син загъта:

– Цӕмӕн уотӕ гъуди кӕнетӕ? 23Ци ӕнцондӕр ӕй зӕгъун: «Хатир дин ӕнцӕ дӕ тӕрегъӕдтӕ» ӕви «Исистӕ ӕма райдайӕ цӕун?» 24Фал сумах гъӕуама зонайтӕ, Адӕймаги Фуртӕн ке ес зӕнхӕбӕл тӕрегъӕдтӕ хатир кӕнуни барӕ. Ӕма загъта иуӕнгтӕндзугӕн:

– Дӕумӕ дзорун, исистӕ, райсӕ дӕ гобан ӕма цо дӕ хӕдзарӕмӕ!

25Иуӕнгтӕндзуг уайтӕккӕ исистадӕй сӕ рази, исиста ӕ гобан ӕма, Хуцауӕн табу кӕнгӕй, рандӕ ’й ӕ хӕдзарӕмӕ. 26Уӕд еугурӕй дӕр деси бафтудӕнцӕ ӕма табу кодтонцӕ Хуцауӕн. Тас си бацудӕй ӕма дзурдтонцӕ:

– Дессаги гъуддӕгтӕ фӕууидтан абони.

Левий рандӕ ’й Йесой хӕццӕ

27Уой фӕсте Йесо рацудӕй уордиги ӕма фӕууидта еу хъалонесӕги, ӕ ном Левий, е бадтӕй хъалонесӕн бунати. Йесо ин загъта:

– Рацо Мӕ фӕдбӕл.

28Левий алци дӕр ниууагъта, исистадӕй ӕма рандӕ ’й Ӕ фӕдбӕл.

29Левий ӕ хӕдзари Йесойӕн ӕривардта гъӕздуг фингӕ, ӕма уоми адтӕй берӕ хъалонесгутӕ ’ма ӕндӕртӕ, сӕ хӕццӕ ка бадтӕй, уӕхӕнттӕ+. 30Фарисейтӕ ӕма динамонгутӕ хъур-хъур кодтонцӕ ӕма Йесой ахургӕнуйнӕгтӕн дзурдтонцӕ:

– Хъалонесгутӕ ӕма тӕрегъӕдгунти хӕццӕ цӕмӕн хуӕретӕ ӕма ниуазетӕ+?

31Йесо син дзуапп равардта:

– Дзӕбӕхгӕнӕг ӕнӕнезти нӕ, фал незгунти гъӕуй. 32Ӕз ӕрцудтӕн рӕститӕмӕ нӕ, фал тӕрегъӕдгунтӕмӕ фӕсседунмӕ, цӕмӕй ӕрфӕсмон кӕнонцӕ+.

Ком даруни туххӕй

33Уӕд Ӕй бафарстонцӕ:

– Иоанни ахургӕнуйнӕгтӕ дӕр ӕма фарисейти ахургӕнуйнӕгтӕ дӕр арӕх цӕмӕн дарунцӕ ком ӕма еудадзугдӕр ковунцӕ, Дӕууӕнттӕ ба хуӕрунцӕ ӕма ниуазунцӕ+?

34Йесо син загъта:

– Киндзӕхсӕвӕри сиахси къуари хӕццӕ сиахс ку уа, уӕд уонӕн ком дарун кӕндзинайтӕ+? 35Фал ралӕудзӕнӕй афонӕ, сӕ сиахс син ку байстӕуа, ӕма уӕд еци рӕстӕги ба дардзӕнӕнцӕ ком+.

36Ами син радзурдта фӕсномуг дзубанди:

– Нӕуӕг дарӕсӕй гӕбазӕ неке раскъунуй, цӕмӕй си зӕронд дарӕс бампъоза. Кенӕ ба нӕуӕг дарӕс дӕр нискъудтӕ уодзӕнӕй, зӕронд дарӕсбӕл дӕр нӕуӕг дарӕсӕй ӕмпъозӕн не ’сбаддзӕнӕй. 37Нӕуӕг сӕнӕ дӕр зӕронд лалунти неке никкӕнуй; кенӕ ба нӕуӕг сӕнӕ рарӕмодздзӕнӕй лалунти, ӕма ӕхуӕдӕг дӕр ракӕлдзӕнӕй, лалунти дӕр фесафдзӕнӕй; 38фал нӕуӕг сӕнӕ нӕуӕг лалунти киндӕуй, уӕд сӕ дууетӕ дӕр ӕнӕгъӕнӕй байзайдзӕнӕнцӕ. 39Зӕронд сӕнӕй ка баниуазуй, уой нӕуӕг сӕнӕ нӕбал фӕгъгъӕуй, уомӕн ӕма фӕззӕгъуй: «зӕронд хуӕздӕр ӕй».

6

Йесо ӕма сабат

6^1Йесо сабати фӕццӕйцудӕй ӕфсергун хумти. Ӕ ахургӕнуйнӕгтӕ ратониуонцӕ ӕфсертӕ, сӕ къохтӕй сӕ ӕуурстонцӕ ӕма хуардтонцӕ. 2Фарисейтӕй син кадӕртӕ загътонцӕ:

– Сабати ци нӕ фӕткуй, уой цӕмӕн кӕнетӕ?

3Йесо син дзуапп равардта:

– Дауит, ӕ хӕццӕ ка адтӕй, уони хӕццӕ ку исӕстонг ӕй, уӕд ци бакодта, уой туххӕй нӕ аргъудтайтӕ? 4Бацудӕй Хуцауи хӕдзарӕмӕ[*], райста ӕма хуардта, ӕрмӕст кохентӕн ци ӕмбалдӕй хуӕрун, еци нивонд дзолтӕ, ӕма ма си, ӕ хӕццӕ ка адтӕй, уонӕн дӕр равардта.

5Ӕма син Йесо загъта:

– Адӕймаги Фурт сабатӕн дӕр хецау ӕй.

Йесо сабати дзӕбӕх кӕнуй

6Иннӕ сабати бацудӕй синагогӕмӕ ӕма ахур кодта адӕми. Адтӕй си, ӕ рахес къох хускъӕ кӕмӕн адтӕй, уӕхӕн адӕймаг. 7Динамонгутӕ ӕма фарисейтӕ ба сӕ цӕстӕ дардтонцӕ Йесомӕ, цума сабати дзӕбӕх кӕндзӕнӕй, цӕмӕй Ӕй фӕффудгин кӕнонцӕ+. 8Фал син Йесо зудта сӕ гъудитӕ ӕма, ӕ къох хускъӕ кӕмӕн адтӕй, еци адӕймагӕн загъта:

– Исистӕ ӕма размӕ рацо.

Е исистадӕй ӕма размӕ рацудӕй. 9Уӕд син Йесо загъта:

– Ӕз уӕ фӕрсун: ци кӕнун гъӕуй сабати, хуарз ӕви лӕгъуз? Уод фӕййервӕзун кӕнун ӕви ӕ фесафун? Етӕ гъосӕй лӕудтӕнцӕ+.

10Йесо сӕ еугуребӕл дӕр рахаста Ӕ цӕстӕ ӕма загъта цӕнкулӕн:

– Радарӕ дӕ къох.

Е бакодта уотӕ, ӕма ӕ къох, инней хузӕн, исдзӕбӕх ӕй. 11Динамонгутӕ ӕма фарисейтӕн сӕ маст рафунх ӕй, ӕма унаффӕ кодтонцӕ, Йесойӕн сӕ бон ци бакӕнун ӕй, уой туххӕй.

Дууадӕс Амистоли

12Еци рӕстӕг Йесо хонхмӕ иссудӕй баковунмӕ ӕма ӕнӕгъӕнӕ ӕхсӕвӕ уоми кувта Хуцаумӕ. 13Ку ’рбабон ӕй, уӕд фӕдздзурдта Ӕ ахургӕнуйнӕгтӕмӕ, равзурста си дууадӕс ӕма сӕ исхудта Амистолтӕ: 14Петр, зӕгъгӕ, ке исхудта, еци Симони ӕма е ’нсувӕр Андрейи, Иакови ӕма Иоанни, Филиппи ӕма Варфоломейи,+
15Матфейи ӕма Фомай, Алфейи фурт Иакови ӕма, фӕсномугӕй Зилот ке худтонцӕ, еци Симони, 16Иакови фурт Иуди ӕма Иудӕ Искариоти, Йесобӕл фӕстӕдӕр гадзирахаттӕй ка рацудӕй, уой+.

17Йесо сӕ хӕццӕ хонхӕй ӕрцудӕй ӕма ӕрлӕудтӕй тъӕпӕни. Уоми адтӕнцӕ Ӕ берӕ ахургӕнуйнӕгтӕ дӕр, никкидӕр ма берӕ адӕм ӕгас Иудейӕй ӕма Иерусалимӕй, уӕдта денгизи билгӕрон Тир ӕма Сидони зӕнхитӕй. 18Етӕ Имӕ ӕрцудӕнцӕ байгъосунмӕ ӕма сӕ незтӕй фӕййервӕзунмӕ, уӕдта, дӕлуймонтӕ гъезӕмарӕй ке мардтонцӕ, етӕ дӕр; ӕма, цид, исдзӕбӕх ӕнцӕ. 19Ӕма адӕм еугурӕйдӕр архайдтонцӕ Йесобӕл бамбӕлунбӕл, уомӕн ӕма Си цудӕй тухӕ, ӕма дзӕбӕх кодта ӕгасей дӕр+.

Хуцауӕй хуарзӕнхӕгонди фӕдзӕхститӕ

20Йесо, Ӕ ахургӕнуйнӕгтӕмӕ Ӕ цӕстӕнгас исаразгӕй, дзурдта:

– Амондгун айтӕ, феце уодтӕ, уомӕн ӕма Хуцауи Паддзахадӕ сумах ӕй.

21Амондгун айтӕ, абони стонгӕй мӕлгутӕ, уомӕн ӕма бафсӕддзинайтӕ. Амондгун айтӕ, абони кӕугутӕ, уомӕн ӕма кӕндзинайтӕ цийнӕ+.

22Амондгун айтӕ, Адӕймаги Фурти сӕрбӕл ӕнӕуинон ку фестайтӕ адӕмӕн ӕма хъодигонд ку ӕрцӕуайтӕ, ӕма уӕбӕл цъифӕ ку калонцӕ, ӕма уин уӕ ном ку исӕгадӕ кӕнонцӕ, уӕд. 23Цийнӕ кӕнетӕ еци бон ӕма ирайгӕ уотӕ, уомӕн ӕма уӕмӕ уӕларви ӕнгъӕл кӕсуй стур хуарзӕнхӕ. Аци адӕми фиддӕлтӕ пахампартӕн уотӕ кодтонцӕ.

24Фал мӕгур уӕ бон, гъӕздугутӕ, сумах нур райстайтӕ уӕ хуарзӕнхи хай.

25Мӕгур уӕ бон, абони ӕфсӕститӕ, уомӕн ӕма сумах исӕстонг уодзинайтӕ. Мӕгур уӕ бон, абони цийнӕгӕнгутӕ, уомӕн ӕма сумах никкӕудзинайтӕ ӕма нидздзиназдзинайтӕ.

26Мӕгур уӕ бон, еугур адӕм дӕр уӕ хуарзи кой ку кӕнонцӕ, уӕд. Аци адӕми фиддӕлтӕ мӕнгӕ пахампартӕн уотӕ кодтонцӕ.

27– Фал сумахӕн, Мӕнмӕ игъосгутӕн, зӕгъун: уарзетӕ уе ’знӕгти, хуарз кӕнетӕ, сумахӕй ӕ исӕфт ка уинуй, уонӕн, 28уӕ балгъетгутӕмӕ дзӕбӕх дзоретӕ, коветӕ уе ’фхуӕргути туххӕй+. 29Дӕ уадолӕ дин ка ниццӕва, уомӕ бадарӕ инней дӕр. Ӕма дин еске дӕ пӕлӕз ку еса, уӕд ин раттӕ дӕ хӕдонӕ дӕр. 30Кадӕриддӕр ди ести ку кора, уӕд ин раттӕ, ӕма дӕуӕй ка ци райса, уой фӕстӕмӕ ма агорӕ. 31Адӕммӕ цӕмӕ ӕнгъӕлмӕ кӕсетӕ, уой син кӕнетӕ уӕхуӕдтӕ дӕр.

32Сумах ка уарзуй, уони ку уарзайтӕ, уӕд уой туххӕй циуавӕр хуарзӕнхи аккаг айтӕ? Тӕрегъӕдгунтӕ дӕр уарзунцӕ, ка сӕ уарзуй, уони. 33Ӕма сумахӕн хуарз ка ракӕнуй, кӕд уонӕн кӕнетӕ хуарз, уӕд уой туххӕй циуавӕр хуарзӕнхи аккаг айтӕ? Тӕрегъӕдгунтӕ дӕр уотӕ кӕнунцӕ. 34Уӕ зӕрдӕ кӕбӕл даретӕ, бафеддзӕнӕнцӕ уин ӕй, зӕгъгӕ, кӕд ӕфстау уонӕн дӕттетӕ, уӕд уой туххӕй циуавӕр хуарзӕнхи аккаг айтӕ? Тӕрегъӕдгунтӕ дӕр тӕрегъӕдгунтӕн ӕфстау фӕддӕттунцӕ, цӕмӕй фӕстӕмӕ райсонцӕ, цӕйбӕрцӕ равардтонцӕ, уойбӕрцӕ. 35Фал уарзетӕ уе ’знӕгти, хуарз кӕнетӕ ӕма ӕфстау дӕттетӕ, фӕстӕмӕ ести ке райсдзинайтӕ, уомӕ ӕнгъӕл нӕ кӕсгӕй. Уӕд уин уодзӕнӕй стур хуӕрзеуӕг, ӕма уодзинайтӕ Дуйнейдарӕги бӕдӕлттӕ, уомӕн ӕма Е хуарз цӕстӕй кӕсуй, хуарздзийнадӕ ка нӕ лӕдӕруй, уонӕмӕ дӕр ӕма фудзӕрдитӕмӕ дӕр. 36Мадта зӕрдӕхӕлар уотӕ, уӕ Фидӕ куд зӕрдӕхӕлар ӕй, уотӕ.

Иннетӕн тӕрхон ма кӕнетӕ

37Иннетӕн тӕрхон ма кӕнетӕ, ӕма уин уӕхецӕн дӕр тӕрхон неке искӕндзӕнӕй. Тӕрхон макӕмӕн рахӕссетӕ, ӕма уин тӕрхон нӕ рахастӕуодзӕнӕй. Хатир кӕнетӕ, ӕма уин уодзӕнӕй хатир. 38Дӕттетӕ ӕма уӕхуӕдтӕ дӕр райсдзинайтӕ – уӕ гъӕбесмӕ уин ӕркалдӕуодзӕнӕй раст, хуӕрзнад ӕма цъоппидзаг барӕнӕй. Уомӕн ӕма, ци барӕнӕй баретӕ, гъеуӕхӕнӕй исбардзӕнӕнцӕ сумахӕн дӕр.

39Йесо син радзурдта фӕсномуг дзубанди дӕр:

– Курми бон курми хонунгъон ӕй? Сӕ дууӕ дӕр уӕрми нӕ ниххаудзӕнӕнцӕ? 40Ахургӕнуйнаг ӕ ахургӕнӕгӕй уӕлдӕр нӕ ’й; фал алци дӕр ка исахур кӕна, е исуодзӕнӕй ӕ ахургӕнӕги хузӕн+. 41Ци кӕсис де ’нсувӕри цӕсти ӕрдомӕ, дӕхе цӕсти ба ӕд къуала бӕласӕ не ’стӕфис? 42Куд ӕй дӕ бон де ’нсувӕрӕн зӕгъун: «Рахӕссай, ӕз ба дин дӕ цӕстӕй ӕрдо исесон», дӕхе цӕсти ӕд къуала бӕласӕ ку нӕ уинис, уӕд? Фӕливд! Дӕхе цӕстӕй бал ӕд къуала бӕласӕ исласӕ ӕма уӕд фӕууиндзӕнӕ, де ’нсувӕри цӕстӕй ӕрдо куд исласун гъӕуй, уой.

Бӕласӕ ӕма ӕ рӕзӕ

43Лӕгъуз рӕзӕ кӕбӕл зайуй, уӕхӕн хуарз бӕласӕ нӕййес, уӕдта, хуарз рӕзӕ кӕбӕл зайуй, уӕхӕн незгун бӕласӕ дӕр нӕййес. 44Алли бӕласӕ дӕр ӕ рӕзӕй бӕрӕг фӕууй, уомӕн ӕма кокойни синдзӕй не ’ртонунцӕ легъон, къотӕрӕй ба – сӕнӕфсерӕ. 45Хуарз адӕймаг ӕ зӕрди хуарз хӕзнадонӕй рахӕссуй хуарзӕнхӕ; фудзӕрдӕ адӕймаг ба ӕ зӕрдӕй рахӕссуй фудӕнхӕ. Уомӕн ӕма, зӕрдӕ цӕмӕй идзаг фӕууй, цъухӕй дӕр е цӕуй.

Дорбӕл конд хӕдзарӕ

46Ӕз уин ци зӕгъун, уой ку нӕ кӕнетӕ, уӕд Мӕ «Бардар, Бардар» ци хонетӕ+? 47Мӕнмӕ ӕрцӕугутӕй мӕ дзубандитӕмӕ ка игъосуй ӕма сӕ ка ӕнхӕст кӕнуй, еци адӕймаг ке хузӕн ӕй, уой уин зӕгъдзӕнӕн. 48Арф ка искъахта ӕма ӕ хӕдзарӕ дорӕй конд бундорбӕл ка исӕвардта, уӕхӕн хӕдзаргӕнӕги хузӕн ӕй. Дон ку райвулдӕй ӕма еци хӕдзарӕбӕл ку рахуӕстӕй, уӕд ӕй фенкъусун кӕнун ӕ бон нӕ бацӕй, уомӕн ӕма дорӕй конд бундорбӕл ӕвӕрд адтӕй. 49Мӕ дзубандитӕмӕ ка игъосуй ӕма сӕ ка не ’нхӕст кӕнуй, е ба, ӕ хӕдзарӕ зӕнхӕбӕл ӕнӕ бундорӕй ка искодта, уӕхӕн адӕймаги хузӕн ӕй. Хӕдзарӕбӕл дон ку рахуӕстӕй, уӕд уайтагъд ӕркалдӕй ӕма еугурӕй дӕр ниппурх ӕй.

7

Сӕдихецауи фӕсдзӕуийнӕ исдзӕбӕх ӕй

7^1Йесо ӕ дзубанди ку фӕцӕй, ка имӕ игъуста, еци адӕми хӕццӕ, уӕд Капернауммӕ бацудӕй. 2Еу сӕдихецау стур аргъ кӕмӕн кодта, еци фӕсдзӕуийнӕ ин адтӕй мӕлӕти сӕйгӕ. 3Йесой кой ку фегъуста, уӕд Имӕ иудейти хестӕрти барвиста лигъстӕ кӕнунмӕ, цӕмӕй ӕрцӕуа ӕма ин ӕ фӕсдзӕуийни исдзӕбӕх кӕна. 4Етӕ ӕрцудӕнцӕ Йесомӕ ӕма Ин хъӕбӕр ниллигъстӕ кодтонцӕ:

– Сӕдихецау ӕй дӕ аци ӕнхуси аккаг, 5уомӕн ӕма уарзуй нӕ адӕми ӕма нин искодта синагогӕ.

6Йесо рацудӕй сӕ хӕццӕ. Ӕ хӕдзарӕмӕ ин ку бахӕстӕг ӕй, уӕд ин сӕдихецау рарвиста е ’мбӕлтти зӕгъунмӕ:

– Бардар, дӕхе ма тухсун кӕнӕ, уомӕн ӕма ӕз уой аккаг нӕ дӕн, ӕма Ду мӕ хӕдзарӕмӕ ӕрбацӕуай, 7уомӕ гӕсгӕ ба нӕ банимадтон мӕхе Дӕумӕ фӕццӕуни аккагбӕл дӕр. Фал ӕрмӕстдӕр дӕ цъухӕй дзурд исхауӕд, ӕма мӕ фӕсдзӕуийнӕ исдзӕбӕх уодзӕнӕй. 8Уомӕн ӕма ӕз мӕхуӕдӕг дӕр дӕлбарӕ лӕг дӕн, ӕма мӕ дӕлбарӕ дӕр ес ӕфсӕддонтӕ. Еуемӕн си фӕззӕгъун: «Фӕццо уордӕмӕ», ӕма фӕццӕуй. Иннемӕн: «Рацо ардӕмӕ», ӕма ӕрбацӕуй. Мӕ фӕсдзӕуийнӕн фӕззӕгъун: «Уой бакӕнӕ», ӕма ’й бакӕнуй.

9Йесо уой ку фегъуста, уӕд деси бафтудӕй, Е ’ргон разилдта, Ӕ фӕсте ци берӕ адӕм цудӕй, уонӕмӕ ӕма загъта:

– Зӕгъун уин, Израили адӕми ӕхсӕн дӕр Ӕз ауӕхӕн ӕууӕнкӕ не ’ссирдтон.

10Ӕрвист лӕгтӕ хӕдзарӕмӕ ку бацудӕнцӕ, уӕд сӕйгӕ фӕсдзӕуийни дзӕбӕхӕй баййафтонцӕ.

Седзӕргӕс уоси биццеу райгас ӕй Наини

11Уой фӕсте Йесо рараст ӕй, Наин[*] ке худтонцӕ, еци сахармӕ. Ӕма Ӕ хӕццӕ цудӕнцӕ Ӕ ахургӕнуйнӕгтӕй беретӕ ӕма берӕ адӕм. 12Сахари колдуармӕ ку бахӕстӕг ӕй, уӕд рацӕйхастонцӕ мард, седзӕргӕс уоси еунӕг фурти. Силгоймаги хӕццӕ сахарӕй рацудӕй берӕ адӕм. 13Йесо седзӕргӕси ку фӕууидта, уӕд ин ӕртӕрегъӕд кодта ӕма ин загъта:

– Ма ко.

14Бацудӕй кирӕмӕ ӕма ибӕл бамбалдӕй. Кирӕ хӕсгутӕ ӕрлӕудтӕнцӕ. Уӕд Йесо загъта:

– Лӕппо, дӕумӕ дзорун, исистӕ+.

15Мард ӕхебӕл исхуӕстӕй, рабадтӕй ӕма райдӕдта дзорун. Уӕд ӕй Йесо равардта ӕ мадӕмӕ. 16Еугуреми дӕр тас бацудӕй ӕма табу кодтонцӕ Хуцауӕн:

– Стур пахампар фӕззиндтӕй не ’хсӕн, ӕма Хуцау ӕрцудӕй ӕ адӕммӕ.

17Йесой кой райгъустӕй ӕгас Иудейи ӕма ӕ фӕлдзости.

Аргъауӕг Иоанни минӕвӕрттӕ

18Иоаннӕн ӕ ахургӕнуйнӕгтӕ радзурдтонцӕ еугур уонити туххӕй. 19Иоанн фӕдздзурдта ӕ ахургӕнуйнӕгтӕй дууемӕ ӕма сӕ рарвиста Йесомӕ бафӕрсунмӕ:

– Ӕрцӕуйнаг Ка ’й, Е Ду дӕ ӕви нӕ ӕндӕрмӕ ӕнгъӕл кӕсун гъӕуй+?

20Етӕ ӕрцудӕнцӕ Йесомӕ ӕма Ин загътонцӕ:

– Донӕй Аргъауӕг Иоанн нӕ Дӕумӕ рарвиста бафӕрсунмӕ: «Ӕрцӕуйнаг Ка ’Й, е Ду дӕ ӕви нӕ ӕндӕрмӕ ӕнгъӕл кӕсун гъӕуй?»

21Йесо еци рӕстӕг берӕ адӕмти фӕййервӕзун кодта аллихузи незтӕй, дӕлуймонтӕй, берӕ курмити ракӕсун кодта сӕ цӕститӕй. 22Ӕма ӕрвист лӕгтӕн дзуапп равардта:

– Цотӕ ӕма зӕгъетӕ Иоаннӕн, ци фӕууидтайтӕ ӕма ци фегъустайтӕ, уой: курмитӕ райдӕдтонцӕ уинун, къулухтӕ цӕун, хъотургинтӕ кӕдзос кӕнунцӕ, къурутӕ райдӕдтонцӕ игъосун, мӕрдтӕ ӕгас кӕнунцӕ, мӕгуртӕ игъосунцӕ фарни уац; 23ӕма амондгун ӕй, Мӕнбӕл ка баууӕнда, е+.

Йесо Иоанни туххӕй дзоруй

24Иоанни минӕвӕрттӕ ку раздахтӕнцӕ, уӕд Йесо райдӕдта Иоанни туххӕй дзорун:

– Ци уинунмӕ цудайтӕ ӕдзӕрӕг бӕстӕмӕ? Думгӕ ке змӕлун кӕнуй, еци хъӕзӕ уинунмӕ+? 25Ци уинунмӕ цудайтӕ? Фӕлмӕн дарӕс кӕбӕл ес, еци адӕймаги? Фал гъӕздуг дарӕс ка даруй ӕма хъал цард ка кӕнуй, етӕ паддзӕхти галауанти цӕрунцӕ. 26Ци уинунмӕ цудайтӕ? Пахампари? Гъо, зӕгъун, ӕма пахампарӕй дӕр бӕрзонддӕр. 27Иоанн ӕй, Сугъдӕг Финст уотӕ ке туххӕй зӕгъуй, ке туххӕй ӕвдесуй: «Мӕнӕ Ӕз Мӕ Изӕди ӕрветун, цӕмӕй Дӕ разӕй цӕуа ӕма Дин е ӕрцӕттӕ кӕндзӕнӕй Дӕ развӕндаг». 28Уомӕн ӕма уин зӕгъун: силгоймагӕй ка райгурдӕй, уонӕй неке ӕй Донӕй Аргъауӕг Иоаннӕй уӕлдӕр; фал Хуцауи Паддзахади тӕккӕ минкъийдӕр ӕй Иоаннӕй уӕлдӕр+. 29Ӕма Имӕ ка игъуста, еци адӕм еугурӕйдӕр, хъалонесгутӕ дӕр Хуцауӕн бакувтонцӕ ӕма Иоаннӕй Донӕй Аргъуд райстонцӕ+. 30Фарисейтӕ ӕма динамонгутӕ[*] ба Хуцауи коммӕ нӕ бакастӕнцӕ, цума, уони гъуддаг ӕппундӕр н’ адтӕй, ӕма Иоаннӕй нӕ райстонцӕ Донӕй Аргъуд.

31Бардар Йесо загъта:

– Кӕбӕл рабарон аци адӕми фӕлтӕр? Ке хузӕн ӕнцӕ? 32Сувӕллӕнтти хузӕн ӕнцӕ, сахари фӕзи ка бадуй ӕма кӕрӕдземӕн уотӕ ка зӕгъуй: «Мах уин уадиндзӕй цагътан, ӕма сумах нӕ кафтайтӕ, мах уин гъарӕнгӕ кодтан, ӕма сумах нӕ кудтайтӕ».

33Уомӕн ӕма ӕрцудӕй Донӕй Аргъауӕг Иоанн, дзол дӕр нӕ хуӕруй, сӕнӕ дӕр нӕ ниуазуй, ӕма си зӕгъетӕ: «сайтангун ӕй»+. 34Ӕрцудӕй Адӕймаги Фурт, хуӕруй ӕма ниуазуй, ӕма Си зӕгъетӕ: «Мӕнӕ аци адӕймаг, хуӕрун ӕма сӕнӕ ниуазун ка уарзуй, – хъалонесгутӕ ӕма тӕрегъӕдгунти лимӕн»+. 35Фал уӕлзунди сувӕллӕнттӕ ӕнцӕ уӕлзундӕн ӕ рӕстдзийнадӕ ӕвдесӕг.

Тӕрегъӕдгун силгоймаг байсарста Йесой

36•Фарисейтӕй еу кадӕр Йесой сӕхемӕ фӕххудта рӕфтад искӕнунмӕ. Йесо бацудӕй фарисейи хӕдзарӕмӕ ӕма фингӕбӕл ӕрбадтӕй. 37Еци сахари еу тӕрегъӕдгун силгоймаг базудта, Йесо фарисейи хӕдзари фингӕбӕл ке бадуй, уой, ӕма ӕрхаста хуӕрздӕфагӕ сойнӕй идзаг хъазар ӕрмӕгӕй конд гъосин. 38Ӕрлӕудтӕй Ӕ фӕсте, Ӕ къӕхти рази, ӕма кӕугӕй райдӕдта Йесой къӕхтӕбӕл ӕ цӕстисуг ӕгъзалун, сӕрфта сӕ ӕ дзиккотӕй, батӕ Ин кодта Ӕ къӕхтӕн ӕма сӕ исарста хуӕрздӕфагӕй. 39Йесой бахонӕг фарисей уой ку фӕууидта, уӕд рагъуди кодта: – А пахампар ку уайдӕ, уӕд Ибӕл ка ӕмбӕлуй, циуавӕр силгоймаг ӕй, уой зонидӕ, уомӕн ӕма аци силгоймаг тӕрегъӕдгун ӕй+.

40Йесо ин, дзуапп дӕтгӕй, загъта:

– Симон, еу дзурд дин ку зӕгъинӕ, е Мӕ фӕндуй.

Е дзуапп равардта:

– Зӕгъӕ ’й, Ахургӕнӕг.

41Йесо загъта:

– Еу ӕфстаудӕдтӕгӕн адтӕй дууӕ ихӕсгини: еу си дардта фондзсӕдӕ динари, иннӕ ба – фӕндзай, 42фал сӕ, цӕмӕй бафистайуонцӕ, е сӕмӕ н’ адтӕй, ӕма дууемӕн дӕр ниххатир кодта. Зӕгъай, уонӕй ӕй кӕци фулдӕр бауарздзӕнӕй?

43Симон дзуапп равардта:

– Мӕнмӕ гӕсгӕ, фулдӕр кӕмӕн ниххатир кодта, е.

Йесо ин загъта:

– Раст гъуди кӕнис.

44Йесо разилдӕй силгоймагмӕ ӕма Симонӕн загъта:

– Уинис аци силгоймаги? Ӕз ӕрбацудтӕн дӕ хӕдзарӕмӕ, ӕма Мин ду Мӕ къӕхтӕ нихснунӕн дон дӕр нӕ равардтай, е ба Мин ӕ цӕстисугтӕй ӕрӕвгъазта Мӕ къӕхтӕ ӕма сӕ ниссӕрфта ӕ дзиккотӕй; 45ду Мин нӕ раба кодтай, е ба Мин, ку ӕрбацудтӕн, уӕдӕй ардӕмӕ Мӕ къӕхтӕн батӕ кӕнунӕй не ’нцайуй; 46ду Мин Мӕ сӕр сойнӕй[*] нӕ байсарстай, е ба Мин Мӕ къӕхтӕ хуӕрздӕфагӕй байсарста. 47Уомӕ гӕсгӕ, дин зӕгъун: берӕ ке бауарзта, уой туххӕй ин барст цӕунцӕ ӕ берӕ тӕрегъӕдтӕ. Минкъий барст кӕмӕн ӕй, уомӕн ба ӕ уарзт дӕр минкъий ӕй.

48Силгоймагӕн ба загъта:

– Барст дин ӕнцӕ дӕ тӕрегъӕдтӕ+.

49Йесой хӕццӕ фингӕбӕл ка бадтӕй, етӕ райдӕдтонцӕ дзорун:

– Е ка Ӕй, сауӕнгӕ тӕрегъӕдтӕ дӕр ка хатир кӕнуй?

50Йесо ба силгоймагӕн загъта:

– Дӕ ӕууӕндундзийнадӕ дӕ фӕййервӕзун кодта; цо ӕма фӕндараст уо+.

8

Силгоймӕгтӕ лӕггадӕ кӕнунцӕ Йесойӕн

8^1Уой фӕсте Йесо зилдӕй сахартӕ ’ма гъӕутӕбӕл, игъосун кодта фарни уац Хуцауи Паддзахади туххӕй, Ӕ хӕццӕ адтӕнцӕ Ӕ дууадӕс ахургӕнуйнаги,+
2уӕдта, дӕлуймонти кӕмӕй расурдта ӕма незтӕй ке исдзӕбӕх кодта, еци силгоймӕгтӕ: Марийӕ, Магдалинӕ ке худтонцӕ, авд дӕлуймони кӕмӕй рацудӕй, е,+
3уӕдта Ироди хӕдзарӕн унаффӕгӕнӕг ка адтӕй, еци Хузи уосӕ Иоаннӕ, уӕдта Сусаннӕ, уӕдта берӕ ӕндӕртӕ – сӕ еугур дӕр Йесойӕн сӕ мулкӕй лӕггадӕ кодтонцӕ+.

Ӕмбесонд итауӕги туххӕй

4Адӕм фулдӕрӕй-фулдӕр кодтонцӕ, цудӕнцӕ Имӕ ӕгас сахартӕй дӕр. Йесо син радзурдта ӕмбесонд:

5– Рацудӕй итауӕг ӕ нӕмгутӕ итаунмӕ. Итаугӕ-итаун еугай нӕмгутӕ ӕрхаудтӕнцӕ надгӕрон, къӕхти буни фӕцӕнцӕ, ӕма сӕ уӕлӕрвон мӕргътӕ рауигътонцӕ; 6иннетӕ си ӕрхаудтӕнцӕ доргун рауӕнмӕ ӕма, ку равзурстӕнцӕ, уӕд ниссор ӕнцӕ, уомӕн ӕма син дон н’ адтӕй; 7иннетӕ ба ӕрхаудтӕнцӕ синдзити ӕхсӕнмӕ, ӕма и синдзӕ райрӕзтӕй ама сӕ ниххорх кодта; 8иннетӕ ба си бӕзгӕ мӕрӕмӕ ӕрхаудтӕнцӕ, исзадӕнцӕ ӕма равардтонцӕ сӕдӕ хатти фулдӕр тиллӕг.

Уой радзоруни фӕсте Йесо гъӕрӕй загъта:

– Гъостӕ кӕбӕл ес, е игъосӕд!

9Ӕ ахургӕнуйнӕгтӕ ’Й бафарстонцӕ:

– Ци амонуй аци ӕмбесонд?

10Йесо син загъта:

– Сумахӕн Хуцауи Паддзахади сосӕгдзийнӕдтӕ зонун лӕвӕрд ӕй, иннетӕн ба сӕ ӕмбесонди хузи амонунцӕ уотӕ, ӕма кӕсгӕй нӕ уинунцӕ, игъосгӕй ба нӕ лӕдӕрунцӕ.

11Мӕнӕ ци амонуй аци ӕмбесонд: Хуцауи дзурд нӕмуг ӕй; 12надгӕрон ка ’рхаудтӕй, етӕ ба уӕхӕн адӕм ӕнцӕ: дзурд фегъосунцӕ, фал сӕмӕ фӕстӕдӕр ӕрцӕуй сайтан ӕма син и дзурд сӕ зӕрдӕй байсуй, цӕмӕй си ма баруагӕс уа, ӕма ма фӕййервӕзонцӕ; 13доргун рауӕн ка ’рхаудтӕй, етӕ ба уӕхӕн ӕнцӕ: дзурд ку фегъосунцӕ, уӕд ӕй цийнӕгӕнгӕ сӕ зӕрдӕмӕ райсунцӕ, фал ӕнӕуедагӕ ’нцӕ – ӕууӕндунцӕ рӕстӕгмӕ, фӕлварӕнти ку бахаунцӕ, уӕдта бабӕй ниууадзунцӕ сӕ ӕууӕндундзийнадӕ; 14синдзити ӕхсӕн ка ’рхаудтӕй, етӕ ба уӕхӕн ӕнцӕ: дзурд фегъосунцӕ, фал син фӕстӕдӕр царди мӕтӕ, мулк ӕма зӕнхон хейерхӕфсӕнтӕ сӕ хорхбӕл ниххуӕцунцӕ, ӕма не ’сцӕттӕ унцӕ; 15бӕзгӕ мӕрӕмӕ ка ’рхаудтӕй, етӕ ба уӕхӕн ӕнцӕ: фегъосунцӕ дзурд, дарунцӕ ’й сӕ фӕлмӕн ӕма кӕдзос зӕрди, ӕма, фӕразон ке ’нцӕ, уой фӕрци син берӕ бантӕсуй.

Уой радзоруни фӕсте Йесо гъӕрӕй загъта:

– Гъостӕ кӕбӕл ес, е игъосӕд!+

Ӕмбесонд цирагъи туххӕй

16– Цирагъ ка иссодзуй, е ӕй гъосини буни нӕ банимӕхсуй, кенӕ ’й хуссӕни буни нӕ ниввӕруй, фал ӕй исӕвӕруй цирагъдарӕнбӕл, цӕугутӕ рохс куд уинонцӕ, уотӕ+. 17Уомӕн ӕма, ци нӕ раргон уа, уӕхӕн сосӕггаг нӕййес, ӕма ке нӕ базундӕуа, бони рохсмӕ ка нӕ раргон уа, уӕхӕн сосӕгдзийнадӕ нӕ фӕууй+. 18Мадта, цид, лӕмбунӕг уотӕ, куд игъосетӕ ӕма лӕдӕретӕ, уомӕ: уомӕн ӕма кӕмӕ ес, уомӕн лӕвӕрд ӕрцӕудзӕнӕй, кӕмӕ нӕййес, уомӕй ба ист ӕрцӕудзӕнӕй, ес мӕмӕ, зӕгъгӕ, цӕмӕй ӕнгъӕл ӕй, е дӕр.

Йесой Мадӕ ӕма ӕнсувӕртӕ

19Йесомӕ ӕрцудӕнцӕ Ӕ Мадӕ ӕма Е ’нсувӕртӕ, ӕма син берӕ адӕмӕй Имӕ нӕ бантӕстӕй бацӕун+. 20Ӕма Ин балӕдӕрун кодтонцӕ:

– Дӕ Мадӕ ӕма Де ’нсувӕртӕ ӕндегӕй лӕуунцӕ ӕма сӕ Дӕ фӕууинун фӕндуй.

21Йесо син дзуапп равардта:

– Хуцауи дзурдмӕ ка игъосуй, ӕма ’й ка ӕнхӕст кӕнуй, етӕ ’нцӕ Мӕ Мадӕ ’ма Ме ’нсувӕртӕ+.

Карз думгӕ байгъуста Йесомӕ

22Еухатт Йесо Ӕ ахургӕнуйнӕгти хӕццӕ бӕлӕгъмӕ бахизтӕй ӕма син загъта:

– Бахезӕн цади иннӕ фарсмӕ.

Ӕма рараст ӕнцӕ. 23Сӕ над дардтонцӕ, ӕма Йесо рафунӕй ӕй. Цади ба исистадӕй тухгин уадӕ, дон бӕлӕгъмӕ калдӕй, ӕма адтӕнцӕ тӕссаг уавӕри. 24Уӕд ахургӕнуйнӕгтӕ Йесомӕ бацудӕнцӕ, райгъал Ӕй кодтонцӕ ӕма Ин загътонцӕ:

– Зундамонӕг! Зундамонӕг, исӕфӕн!

Ӕма Йесо исистадӕй, бардзурд равардта уадӕ ӕма уолӕнтӕн; етӕ банцадӕнцӕ, ӕма сӕ фалӕнбулай ниссабур ӕй. 25Йесо Ӕ ахургӕнуйнӕгтӕн загъта:

– Уӕ ӕууӕндундзийнадӕ кӕми ’й?

Етӕ фӕттарстӕнцӕ ӕма десгӕнгӕ кӕрӕдземӕн дзурдтонцӕ:

– А Ка уа, ӕма уадӕ ӕма донӕн бардзурд Ка дӕдтуй, ӕма етӕ Ке коммӕ кӕсунцӕ?

Йесо исдзӕбӕх кодта сайтангуни

26Бахъӕрттӕнцӕ, Галилейи бакомкоммӕ цади ӕндаг фарс ка ес, еци гадарийаг бӕстӕмӕ. 27Йесо билӕмӕ ку рахизтӕй, уӕд Ибӕл исӕмбалдӕй, раздӕр хӕстӕг сахари ка цардӕй, уӕхӕн сайтангун лӕг. Е рагӕй дӕр дарӕс нӕ дардта, цардӕй хӕдзари нӕ, фал зӕппӕдзти. 28Йесой ку фӕууидта, уӕд нигъгъӕр кодта, ӕрхаудтӕй Ӕ рази ӕма гъӕрӕй загъта:

– Ци Дӕ гъӕуй мӕнӕй, Йесо, Дуйнейдарӕг Хуцауи Фурт? Лигъстӕ Дин кӕнун, гъезӕмарӕй мӕ ма марӕ!+

29Уомӕн ӕма Йесо дӕлуймонӕн равардта еци адӕймагӕй рацӕуни бардзурд. Дӕлуймон уой рагӕй гъезӕмарӕй мардта. Гъӕуай кӕнгӕй, ӕй исбӕдтиуонцӕ рӕхистӕ ’ма хъадаматӕй, фал ӕ бӕттӕнтӕ рарӕдовидӕ, ӕма ’й дӕлуймон фӕттӕридӕ ӕдзӕрӕг рауӕнтӕмӕ. 30Йесо ӕй бафарста:

– Дӕ ном куд ӕй?

Е загъта:

– Легион[*], – уомӕн ӕма си берӕ дӕлуймонтӕ бацудӕй.

31Ӕма дӕлуймонтӕ курдтонцӕ Йесойӕй, цӕмӕй сӕ ӕнӕбун арфмӕ ма рарвета.

32Уоми хонхбӕл хизтӕй хути стур ӕрдонг, ӕма дӕлуймонтӕ Йесойӕй курдтонцӕ хути бацӕуни барӕ. Йесо син барӕ равардта. 33Дӕлуймонтӕ, еци адӕймагӕй рацӕугӕй, хути бацудӕнцӕ, ӕма ӕрдонг къӕхӕнӕй ӕхе фехста цадӕмӕ ӕма ниннихъхъулдӕй.

34Ци ’рцудӕй, уой хугӕстӕ ку фӕууидтонцӕ, уӕд ралигъдӕнцӕ ӕма хабар радзурдтонцӕ сахар ӕма гъӕути. 35Ӕма, ци ’рцудӕй, уой фӕууинунмӕ рацудӕнцӕ адӕм. Ӕрбацудӕнцӕ Йесомӕ ӕма, дӕлуймонтӕ кӕмӕй рацудӕнцӕ, еци лӕги фӕууидтонцӕ Йесой къӕхтӕмӕ бадгӕ, ӕ дарӕси, ӕ зунд ӕхемӕ, уотемӕй, ӕма истарстӕнцӕ+. 36Ци ’рцудӕй, уой фӕууинӕг адӕм син радзурдтонцӕ, сайтангун куд исдзӕбӕх ӕй, уой туххӕй. 37Ӕма Гадари зӕнхи фалӕнбулай еугур цӕргути дӕр стур тас ке бацудӕй, уой туххӕй Йесойӕй курдтонцӕ, цӕмӕй уордиги рандӕуа. Йесо бахизтӕй бӕлӕгъмӕ ӕма фӕстӕмӕ, цади иннӕ билӕмӕ раздахтӕй+. 38Дӕлуймонтӕ кӕмӕй рацудӕй, еци лӕг Ин лигъстӕ кодта, цӕмӕй ӕй уадза Ӕ хӕццӕ. Фал ӕй Йесо рарвиста ӕма ин загъта:

39– Раздӕхӕ дӕ хӕдзарӕмӕ ӕма радзорӕ, Хуцау дин ци искодта, уой.

Лӕг рандӕ ’й, ӕма ӕгас сахари дӕр радзурдта, Йесо ин ци искодта, уой туххӕй.

Кизгӕ райгас ӕй, силгоймаг исдзӕбӕх ӕй

40Йесо ку раздахтӕй, уӕд Ибӕл адӕм ӕхцӕуӕнӕй исӕмбалдӕнцӕ, уомӕн ӕма Имӕ сӕ еугур дӕр ӕнгъӕлмӕ кастӕнцӕ. 41Ӕма Имӕ мӕнӕ ӕрбацудӕй еу лӕг, ӕ ном Иаир, синагоги хецау. Ӕхе ӕргӕлста Йесой къӕхти бунмӕ ӕма Ин лигъстӕ кодта, ӕ хӕдзарӕмӕ ин цӕмӕй бацӕуа, уой туххӕй,+
42уомӕн ӕма ӕ еунӕг кизгӕ, цудайдӕ ибӕл дууадӕс анзи, мӕлгӕ кодта. Йесо ку фӕццӕйцудӕй, уӕд Ӕй адӕм фӕйнердиги ӕлхъивтонцӕ. 43Еу силгоймагӕн дууадӕс анзи ӕ тог цӕунӕй не ’нцадӕй. Ӕ еугур мулк дӕр дохтиртӕбӕл бахарз кодта, фал ӕ исдзӕбӕх кӕнун неке бон бацӕй. 44Силгоймаг фӕстӕрдиги бацудӕй Йесомӕ, бамбалдӕй Ин Ӕ пӕлӕзи думӕггагбӕл, ӕма ӕ тог ӕ цӕунӕй банцадӕй. 45Уӕд Йесо загъта:

– Ка Мӕбӕл ӕрбамбалдӕй?

Ӕма сӕ еугур дӕр «нӕ» ку дзурдтонцӕ, уӕд Ин Петр загъта:

– Зундамонӕг! Адӕм Дӕбӕл ӕрӕмбурд ӕнцӕ ӕма дӕ ӕлхъевунцӕ, Ду ба зӕгъис: ка Мӕбӕл ӕрбамбалдӕй.

46Фал Йесо загъта:

– Кадӕр Мӕбӕл ӕрбамбалдӕй, уомӕн ӕма Ми ци тухӕ рацудӕй, уой Ӕз балӕдӕрдтӕн+.

47Силгоймаг, ӕ гъуддаг ке раргон ӕй, уой ку базудта, уӕд Имӕ тӕрсгӕ-резгӕй бацудӕй ӕма Ин ӕ къӕхтӕмӕ ӕхе ӕргӕлста. Цӕй туххӕй Ибӕл бамбалдӕй ӕма уайтагъд куд исдзӕбӕх ӕй, уой радзурдта ӕгас адӕми рази. 48Йесо ин загъта:

– Мӕ кизгӕ, дӕ ӕууӕндундзийнадӕ дӕ исдзӕбӕх кодта; фарни хӕццӕ рафӕндараст уо+.

49Йесо ӕ дзубанди нӕма фӕцӕй, уотемӕй синагоги хецаумӕ еу кадӕр ӕрцудӕй ӕ хӕдзарӕй ӕма ин загъта:

– Дӕ кизгӕ рамардӕй. Ахургӕнӕги мабал тухсун кӕнӕ.

50Фал Йесо уой ку фегъуста, уӕд синагоги хецауӕн загъта:

– Ма тӕрсӕ, ӕрмӕст ӕууӕндӕ, ӕма фӕййервӕздзӕнӕй.

51Ӕма ин ӕ хӕдзарӕмӕ ку ӕрцудӕй, уӕд Петр, Иоанн ӕма Иакови, уӕдта сабий фидӕ ӕма мадӕй ӕндӕр неке бауагъта Ӕ хӕццӕ медӕмӕ бацӕун+. 52Адӕм еугурӕй дӕр кудтӕнцӕ ӕма гъарӕнгӕ кодтонцӕ кизгӕбӕл. Фал син Йесо загъта:

– Ма котӕ; мӕлгӕ нӕ ракодта, фунӕй ӕй+.

53Ӕма Ибӕл худтӕнцӕ, уомӕн ӕма, ке рамардӕй, уой зудтонцӕ. 54Фал ин Йесо, еугурей дӕр ӕндӕмӕ ратӕргӕй, ниххуӕстӕй ӕ къохбӕл ӕма имӕ гъӕр исдзурдта:

– Кизгӕ, рабадӕ!+

55Кизгӕмӕ ӕриздахтӕй ӕ уод, ӕма уоййадӕбӕл рабадтӕй. Йесо кизгӕн хуӕруйнаг радтун кодта. 56Кизги ниййергутӕ деси бацудӕнцӕ, фал син Йесо бафӕдзахста, цӕмӕй, ци ӕрцудӕй, уой туххӕй макӕмӕн радзоронцӕ.

9

Йесо рарвиста дууадӕс ахургӕнуйнаги

9^1Йесо фӕдздзурдта ӕ дууадӕс ахургӕнуйнагемӕ ӕма син тухӕ равардта, цӕмӕй сӕ барӕ цӕуа еугур дӕлуймонтӕбӕл дӕр, ӕма адӕми дзӕбӕх кӕнонцӕ сӕ незтӕй,+
2ӕма сӕ рарвиста Хуцауи Паддзахади туххӕй уац хӕссунмӕ ӕма сӕйгити дзӕбӕх кӕнунмӕ. 3Ӕма син Йесо загъта:

– Маци райсетӕ фӕндагмӕ: нӕдӕр лӕдзӕг, нӕдӕр хурдзин, нӕдӕр хуаллаг, нӕдӕр ӕхца, нӕдӕр ӕййевӕн дарӕс, 4кӕцифӕнди хӕдзарӕмӕ дӕр ку бацӕуайтӕ, уӕд си байзайетӕ, ӕма, цид, уордиги рацотӕ уӕ балци. 5Еске уӕ ку нӕ исиуазӕг кӕна, уӕдта, уомӕн ӕвдесӕйнагӕн, еци сахарӕй рацӕугӕй, ӕрцӕгъдетӕ уӕ къӕхти ругӕ.

6Ахургӕнуйнӕгтӕ рандӕ ’нцӕ ӕма зилдӕнцӕ гъӕутӕбӕл, алли рауӕн дӕр игъосун кодтонцӕ фарни уац ӕма дзӕбӕх кодтонцӕ сӕйгити.

Ироди фӕндуй Йесой фӕууинун

7Еугур еци цаути туххӕй фегъуста тетрарх Ирод ӕма гузавӕ кодта, уомӕн ӕма еуетӕ дзурдтонцӕ, е Иоанн райгас ӕй мӕрдтӕй, зӕгъгӕ;+
8иннетӕ: Илиа, дан, ӕрцудӕй; иннетӕ дзурдтонцӕ, рагон пахампартӕй, дан, кадӕр райгас ӕй. 9Фал Ирод загъта:

– Иоаннӕн ӕз ӕ сӕр ку ракъуӕрдтон, уӕд, уонити Ке туххӕй игъосун, Е ка ӕй? Ӕма ’й фӕндадтӕй Йесой фӕууинун+.

Йесо бафсаста фондз мин лӕги

10•Амистолтӕ ку ӕрбаздахтӕнцӕ, уӕд Йесойӕн радзурдтонцӕ, ци искодтонцӕ, уонити. Йесо сӕ Ӕ хӕццӕ рахудта, ӕма хебарӕй рандӕнцӕ ревӕд рауӕнмӕ, Вифсаидӕ ке худтонцӕ, еци сахарӕрдӕмӕ+. 11Фал адӕм уой ку базудтонцӕ, уӕд Ӕ фӕдбӕл рацудӕнцӕ. Йесо сӕ рахудта Ӕ хӕццӕ, дзурдта син Хуцауи Паддзахади туххӕй ӕма дзӕбӕх кодта, дзӕбӕх кӕнун ке гъудӕй, уони. 12Бон изӕр кӕнун райдӕдта. Ӕрбацудӕнцӕ Имӕ дууадӕс ахургӕнуйнаги ӕма Ин загътонцӕ:

– Адӕми рауадзӕ фалӕнбулай гъӕутӕмӕ ӕхсӕвеуат ӕркӕнунмӕ ӕма сӕхецӕн хуаллаг исамал кӕнунмӕ. Уомӕн ӕма ами фӕсвӕд рауӕн ан. 13Фал син Йесо загъта:

– Сумах син раттетӕ хуӕруйнаг.

Етӕ дзуапп равардтонцӕ:

– Махмӕ фондз дзоли ӕма дууӕ кӕсалгемӕй ӕндӕр неци ес. Ӕма нин аци адӕми фагӕ хуаллаг ӕлхӕнунмӕ цӕугӕ ’й?

14Уомӕн ӕма си фондз мин лӕгей бӕрцӕ адтӕй. Фал Йесо Ӕ ахургӕнуйнӕгтӕн загъта:

– Ӕрбадун сӕ кӕнетӕ къуӕрттӕ-къуӕрттӕй, къуари фӕндзай лӕги куд уа, уотӕ.

15Еугурей дӕр ӕрбадун кодтонцӕ, загъд син, куд адтӕй, уотӕ. 16Йесо райста фондз дзоли ӕма дууӕ кӕсалги, искастӕй уӕларвмӕ, Хуцауӕн арфӕ ракодта, расаста сӕ ӕма сӕ ахургӕнуйнӕгтӕмӕ равардта адӕмӕн байуарунмӕ. 17Бахуардтонцӕ еугурӕй дӕр ӕма бафсастӕнцӕ. Ӕма ма ци кӕрститӕ байзадӕй, уонӕй ба байдзаг ӕй дууадӕс бӕтмани.

Петр Йесой исхудта Киристе

18Еу хатт Йесо кувта хебарӕй, ӕма Ӕ ахургӕнуйнӕгтӕ дӕр Ӕ хӕццӕ адтӕнцӕ. Йесо сӕ бафарста:

– Кӕбӕл Мӕ нимайунцӕ адӕм? 19Етӕ дзуапп равардтонцӕ:

– Еуетӕ – Аргъауӕг Иоаннбӕл, иннетӕ – Илиабӕл; аннетӕ ба зӕгъунцӕ, рагон пахампартӕй кадӕр райгас ӕй, зӕгъгӕ+.

20Йесо сӕ бафарста:

– Сумах ба Мӕ кӕбӕл нимайетӕ?

Петр Ин дзуапп равардта:

– Хуцауи Киристебӕл[*]+.

21Ӕма син Йесо хъӕбӕр бафӕдзахста, цӕмӕй уой туххӕй макӕмӕн дзоронцӕ.

22Загъта ма син:

– Адӕймаги Фурт гъӕуама бавзара берӕ гъезӕмӕрттӕ: адӕми хестӕртӕ, кохентӕн сӕ сӕйрагдӕртӕ ӕма ’Й динамонгутӕ бафхуӕрдзӕнӕнцӕ, рамардзӕнӕнцӕ ’Й, ӕртиккаг бон ба райгас уодзӕнӕй+.

Куд цӕугӕ ’й Йесой фӕдбӕл

23Сӕ еугуремӕн ба загъта:

– Мӕн фӕсте цӕун ке фӕндуй, е ӕхе феронх кӕнӕд, алли бон дӕр, цид, райсӕд ӕ дзиуарӕ[*] ӕма цӕуӕд Мӕ фӕдбӕл+. 24Уомӕн ӕма, ӕ уод багъӕуай кӕнун ке фӕндуй, е сӕрисӕфт фӕууодзӕнӕй, ӕ уод Мӕн сӕрбӕл ка фесафа, е ба ӕй багъӕуай кӕндзӕнӕй.

25– Мадта адӕймаг ӕгас дуйне ӕхе ку бакӕна, ӕхе ба ку бабун кӕна, кенӕ сӕрисӕфт ку фӕууа, уӕд ин е ци пайда ӕй+? 26Мӕнӕй ӕма мӕ дзубандитӕй ка фефсӕрми уа, уомӕй фефсӕрми уодзӕнӕй Адӕймаги Фурт дӕр, Ӕхе, Ӕ Фиди ӕма Ӕ Сугъдӕг Изӕдти Кади хӕццӕ ку ӕрцӕуа, уӕд. 27Ӕцӕгӕй уин зӕгъун: ами ка лӕууй, уонӕй еуӕй-еуетӕ нӕ рамӕлдзӕнӕнцӕ, цалинмӕ Хуцауи Паддзахадӕ фӕууинонцӕ, уӕдмӕ+.

Йесо Ӕ ахургӕнуйнӕгтӕн равдиста Ӕ Кадӕ

28Еци дзубандитӕбӕл аст боней бӕрцӕ ку рацудӕй, уӕд Йесо Ӕ хӕццӕ Петр, Иоанн ӕма Иакови рахудта ӕма хонхмӕ иссудӕй баковунмӕ+. 29Ку кувта, уӕд Ӕ цӕсгони хузӕ раййивта, Ӕ дарӕс ба иссӕй сӕнтуорс ӕма тӕмӕнтӕ калдта. 30Ӕма дин мӕнӕ дууӕ лӕги дзубанди кӕнунцӕ Ӕ хӕццӕ, етӕ адтӕнцӕ Моисей ӕма Илиа; 31фӕззиндтӕнцӕ уӕлӕрвон намуси хӕццӕ ӕма дзурдтонцӕ Йесой рандӕуни туххӕй – Е Иерусалими ци искӕндзӕнӕй, уобӕл. 32Петр ӕма е ’мбӕлццӕнттӕбӕл ба хуссӕг фӕттухгин ӕй; ку райгъал ӕнцӕ, уӕд фӕууидтонцӕ Йесой намус ӕма дууӕ лӕги Ӕ хӕццӕ лӕугӕ. 33Ӕма етӕ Йесойӕй ку цудӕнцӕ, уӕд Ин Петр загъта:

– Зундамонӕг, ами нин ци хуарз ӕй! Искӕнӕн ӕртӕ уосонги: еу Дӕуӕн, еу Моисейӕн ӕма еу Илиайӕн.

Ци дзурдта, уой ӕхуӕдӕг дӕр нӕ лӕдӕрдтӕй. 34Петр ӕ дзубанди нӕма фӕцӕй, уотӕ мегъӕ фӕззиндтӕй ӕма сӕ ӕримбарзта. Мегъи ку ранигъулдӕнцӕ, уӕд фӕттарстӕнцӕ. 35Ӕма мегъӕй райгъустӕй гъӕлӕс:

– Айӕ, Ке исӕвзурстон, Мӕ еци Фурт ӕй. Игъосетӕ Имӕ+.

36Гъӕлӕс ку райгъустӕй, уӕд Йесой хӕццӕ некебал адтӕй. Ахургӕнуйнӕгтӕ ци фӕууидтонцӕ, уой басосӕг кодтонцӕ ӕма ’й уӕд некӕмӕн радзурдтонцӕ.

Ӕнагъон сайтангун исдзӕбӕх ӕй

37Дуккаг бон, хонхӕй ку ӕрцудӕнцӕ, уӕд Йесой размӕ рацудӕй берӕ адӕм. 38Адӕми разӕй кадӕр нигъгъӕр кодта:

– Ахургӕнӕг, корун Дӕ, ӕма мин мӕ фуртмӕ ӕркӕсӕ, еунӕг бӕдолӕ мин ӕй. 39Дӕлуймон ӕй ниййахӕссуй, биццеу ӕваст нигъгъӕр кӕнуй, ӕ гӕндзӕхтӕ ниццӕгъдуй, ӕма ӕ комӕй финкӕ ракӕлуй. Дӕлуймон ӕй гъезӕмарӕй фӕммаруй, ӕма ма ’й туххӕйти исуадзуй. 40Ӕз курдтон Дӕ ахургӕнуйнӕгтӕй, цӕмӕй дӕлуймони расоронцӕ, фал сӕ бон нӕ бацӕй.

41Йесо дзуапп равардта:

– Ӕнӕууӕндагӕ ӕма ихӕлд фӕлтӕр! Кӕдмӕ уӕ хӕццӕ уодзӕнӕн ӕма уин кӕдмӕ бухсдзӕнӕн? Ӕрбакӕнӕ ардӕмӕ дӕ фурти.

42Биццеу Йесомӕ нӕма ӕрбахъӕрттӕй, уотемӕй ӕй дӕлуймон ниццавта, ӕма ӕ гӕндзӕхтӕ цагъта. Фал Йесо бардзурд равардта дӕлуймонӕн, исдзӕбӕх кодта биццеуи ӕма ’й равардта ӕ фидӕн+.

Йесо зӕгъуй Ӕ мӕлӕт ӕма Ӕ райгаси туххӕй

43Адӕм еугурӕй дӕр деси бацудӕнцӕ, Хуцауи бон алци дӕр куд ӕй, уобӕл. Йесо цидӕриддӕр кодта, уобӕл еугур дӕр дес ку кодтонцӕ, уӕд Ӕ ахургӕнуйнӕгтӕн загъта: 44Нуртӕккӕ ци зӕгъдзӕнӕн, уомӕ лӕмбунӕг байгъосетӕ:

– Адӕймаги Фурт лӕвӕрд ӕрцӕудзӕнӕй адӕми къохтӕмӕ+.

45Фал етӕ еци дзубандитӕ нӕ лӕдӕрдтӕнцӕ, ӕргон син н’ адтӕнцӕ ӕма сӕмӕ нӕ багъардтонцӕ – еци дзубандитӕбӕл Ӕй бафӕрсун ба тӕрсгӕ кодтонцӕ+.

Ка ’й уӕлдӕр?

46Ахургӕнуйнӕгтӕмӕ буцӕу рауадӕй, уӕлдӕр си ка ’й, уой туххӕй. 47Йесо син зудта сӕ медгъуди ӕма сувӕллон ӕрбахудта, Ӕ фарсмӕ ’й ӕрлӕуун кодта 48ӕма син загъта:

– Аци сувӕллонбӕл зӕрдиуагон ка уа Мӕн туххӕй, е Мӕнбӕл ӕй зӕрдиуагон; Мӕнбӕл зӕрдиуагон ка уа, е Мӕ Рарветӕгбӕл ӕй зӕрдиуагон. Уӕ еугурей ӕхсӕн ӕгасемӕй ниллӕгдӕр ка ’й, цитгин е уодзӕнӕй+.

Уӕ нихмӕ ка нӕ ’й, е уӕ фарс ӕй

49Уӕд Ин Иоанн загъта:

– Бардар, Дӕ номӕй дӕлуймонти ка соруй, уӕхӕн адӕймаги фӕууидтан ӕма ин соруни барӕ нӕ равардтан, уомӕн ӕма нӕ хӕццӕ нӕ цӕуй.

50Йесо ин загъта:

– Ма ’й гъигӕ даретӕ, уомӕн ӕма уӕ нихмӕ ка нӕ ’й, е уӕ фарс ӕй+.

51Уӕлӕрвтӕмӕ Ӕ исесуни рӕстӕг ку ӕрхӕстӕг ӕй, уӕд Йесо исфӕндӕ кодта Иерусалиммӕ фӕццӕун;+
52Ӕ разӕй рарвиста минӕвӕрттӕ, ӕма етӕ бацудӕнцӕ самарийаг гъӕумӕ, цӕмӕй еугур дӕр ӕрцӕттӕ кӕнонцӕ Йесой ӕрцудмӕ; 53фал Ӕй нӕ исиуазӕг кодтонцӕ, Иерусалиммӕ ке цудӕй, уой туххӕй. 54Ӕ ахургӕнуйнӕгтӕ Иаков ӕма Иоанн уой ку фӕууидтонцӕ, уӕд загътонцӕ:

– Бардар Хуцау, фӕндуй Дӕ, уӕд зӕгъӕн, ӕма уӕларвӕй ӕрцӕуа арт ӕма сӕ фесафа, Илиа куд бакодта, уотӕ?

55Фал сӕмӕ Йесо е ’ргон разилдта ӕма син бауайдзӕф кодта. Загъта син:

– Циуавӕр уод ес уӕ медӕгӕ, уой нӕ зонетӕ; 56уомӕн ӕма Адӕймаги Фурт адӕми исафунмӕ не ’рцудӕй, фал сӕ фӕййервӕзун кӕнунмӕ.

Ӕма ӕндӕр гъӕумӕ рандӕ ’нцӕ.

57Надбӕл ку адтӕнцӕ, уӕд Йесойӕн кадӕр загъта:

– Ду кумӕ цӕуай, уордӕмӕ ӕз дӕр фӕццӕудзӕнӕн Дӕ фӕдбӕл.

58Йесо ин дзуапп равардта:

– Робӕстӕн ес сӕхе цъӕстӕ, уӕлӕрвон мӕргътӕн – астъӕнттӕ. Адӕймаги Фуртӕн ба, Ӕ сӕр кӕми ӕркъолӕ кӕна, уӕхӕн дӕр нӕййес.

59Иннемӕн Йесо загъта:

– Рацо мӕ фӕдбӕл.

Е Ин дзуапп равардта:

– Бардар, мӕ фиди банигӕнунмӕ бал мӕ рауадзӕ.

60Фал ин Йесо загъта:

Мӕрдтӕ сӕхуӕдтӕ банигӕнӕнтӕ сӕ мӕрдти. Ду ба цо ӕма игъосун кӕнӕ Хуцауи Паддзахади туххӕй.

61Иннӕ ба Ин загъта:

– Бардар, ӕз фӕццӕудзӕнӕн дӕ фӕдбӕл, фал бал мӕ рауадзӕ мӕ бинонтӕн хуӕрзбон зӕгъунмӕ.

62Фал ин Йесо дзуапп равардта:

– Готонбӕл хуӕцгӕй, фӕстӕмӕ ка кӕсуй, е Хуцауи Паддзахадӕн нӕ бӕззуй.

10

Йесо ӕрветуй Ӕ ахургӕнуйнӕгти адӕмӕн лӕггадӕ кӕнунмӕ

10^1Уой фӕсте Бардар Хуцау равзурста иннӕ ӕвдай ахургӕнуйнаги ӕма сӕ дугӕйттӕй Ӕ разӕй рарвиста алли сахартӕ ӕма бунӕттӕмӕ, Ӕхуӕдӕг цӕуйнаг кумӕ адтӕй, уордӕмӕ, 2ӕма син загъта:

– Кӕрдуйнаг берӕ, кӕрдгутӕ ба нӕ фагӕ кӕнуй. Мадта коретӕ хуми хецауӕй, цӕмӕй рарвета кӕрдгутӕ Ӕ кӕрдуйнагмӕ+.

3– Цотӕ! Мӕнӕ уӕ Ӕз ӕрветун, уӕриккитӕ берӕгъти ӕхсӕнмӕ ӕрветӕгау. 4Уӕ хӕццӕ ма хӕссетӕ нӕдӕр ӕхцай дзӕкъолӕ, нӕдӕр хурдзин, нӕдӕр ӕййевӕн дзабуртӕ, уӕдта надбӕл салан дӕр макӕмӕн дӕттетӕ. 5Ци хӕдзарӕмӕ бацӕуайтӕ, уоми ба фиццаг зӕгъетӕ: «Фарнӕ аци хӕдзари»; 6ӕма уоми фарни аккаг адӕймаг ку уа, уӕд ибӕл уӕ арфӕ ӕрцӕудзӕнӕй; ку нӕ си уа, уӕд уӕ арфӕ уӕхебӕл ӕрцӕудзӕнӕй. 7Байзайетӕ еци хӕдзари, хуӕретӕ ’ма ниуазетӕ, ци сӕмӕ уа, уой. Уомӕн ӕма фӕллойнӕгӕнӕг ӕ кустӕн хуӕрзеуӕг райсуни аккаг ӕй. Хӕдзарӕй хӕдзарӕмӕ ма цотӕ.

8Ци сахармӕ бацӕуайтӕ, уоми уӕ ку исиуазӕг кӕнонцӕ, уӕд хуӕретӕ, ци уин ӕривӕронцӕ, уой, 9уоми ци сӕйгитӕ уа, уони дзӕбӕх кӕнетӕ ӕма адӕмӕн дзоретӕ: «Ӕрхӕстӕг уӕмӕ ’й Хуцауи Паддзахадӕ».
10Ескӕци сахармӕ ку бацӕуайтӕ, ӕма уӕ ку нӕ исиуазӕг кӕнонцӕ, уӕд, гъӕунгӕмӕ рацӕугӕй, зӕгъетӕ: 11«Уӕ сахари нӕбӕл ци ругӕ ӕрбадтӕй, уой дӕр нӕ къӕхтӕй цӕгъдӕн, уӕхецӕн уин ӕй уадзӕн. Фал зонетӕ, Хуцауи Паддзахадӕ ке ӕрхӕстӕг ӕй, уой». 12Зӕгъун уин, тӕрхони бон Содомӕн[*] еци сахарӕй ӕнцондӕр уодзӕнӕй.

13– Мӕгур дӕ бон, Хоразин! Мӕгур дӕ бон, Вифсаидӕ! Уомӕн ӕма сумахмӕ ке равдистонцӕ, еци дессӕгтӕ Тир ӕма Сидони ку равдистайуонцӕ, уӕд еци сахартӕ, бузуртӕ искӕнгӕй ӕма фунуки исбадгӕй, раги ӕрфӕсмон кодтайуонцӕ; 14фал Тир ӕма Сидонӕн тӕрхони бон сумахӕй ӕнцондӕр уодзӕнӕй. 15Ду дӕр, Капернаум, уӕларвмӕ дӕ сӕр исӕргъувтай ӕма зиндонӕмӕ ниххаудзӕнӕ.

16Сумахмӕ ка игъосуй, е Мӕнмӕ игъосуй, ӕма сумах ка ӕндӕ кӕнуй, е Мӕн ӕндӕ кӕнуй. Мӕн ка ӕндӕ кӕнуй, е ба Мӕ Рарветӕги ӕндӕ кӕнуй+.

Ахургӕнуйнӕгтӕ ӕрбаздахтӕнцӕ

17Ӕвдай ахургӕнуйнаги цийнӕгӕнгӕ ӕриздахтӕнцӕ ӕма дзурдтонцӕ:

– Бардар, Дӕ номӕй дӕлуймонтӕ дӕр кӕсунцӕ нӕ коммӕ.

18Йесо син загъта:

– Ӕз фӕууидтон сайтани уӕларвӕй арвӕрттивдау ӕрхаугӕ; 19уомӕ гӕсгӕ, ба уин дӕдтун кӕлмитӕ ӕма маргӕйдзаг хелгути уӕ къӕхти буни ӕнсӕндуни барӕ, знаги еугур тухтӕбӕл уӕлахези хъаурӕ, ӕма уин неци ӕрхӕсдзӕнӕй зиан, 20Монтӕ уӕ коммӕ ке кӕсунцӕ, уобӕл ма цийнӕ кӕнетӕ, фал цийнӕ кӕнетӕ, уӕ нӕмттӕ уӕлӕрвти финст ке ӕнцӕ, уобӕл.

21– Уайтӕккӕ Ин Сугъдӕг Уод ӕрхаста цийнӕ, ӕма Йесо загъта:

– Стаун Дӕ, Мӕ Фидӕ, арв ӕма зӕнхи Бардар Хуцау, Ду анити зундгинтӕ ӕма лӕдӕргитӕй ке басосӕг кодтай ӕма сӕ сувӕллӕнттӕн ке раргон кодтай, уой туххӕй. Ӕцӕгӕйдӕр, о Мӕ Фидӕ, Дӕу уотӕ бафӕндадтӕй.

22Ӕма, Ӕ ахургӕнуйнӕгтӕмӕ Ӕхе рахатгӕй, загъта:

– Мӕ Фидӕй Мин лӕвӕрд ӕй алци дӕр. Фурт ка ӕй, уой неке зонуй, Фидӕй ӕндӕр; Фидӕ ка ӕй, уой дӕр неке зонуй – зонуй ӕй ӕрмӕстдӕр Фурт; уӕдта, Фурти ӕ Фиди раргон кӕнун кӕмӕн фӕндуй, етӕ+.

23Йесо ӕхе разилдта ӕ ахургӕнуйнӕгтӕмӕ ӕма син сӕрмагондӕй загъта:

– Амондгун ӕнцӕ, сумах ке уинетӕ, уой уинӕг цӕститӕ, 24уомӕн ӕма уин зӕгъун: берӕ пахампартӕ ӕма паддзӕхти фӕндадтӕй, сумах ци уинетӕ, уой фӕууинун, фал ӕй нӕ фӕууидтонцӕ; сумах ци игъосетӕ, уой фегъосун, фал ӕй нӕ фегъустонцӕ.

Ӕмбесонд уодибӕстгин самарийаги туххӕй

25Исистадӕй еу динамонӕг ӕма, Йесой ӕвзаргӕй, загъта:

– Ӕноси цард райсуни туххӕй мӕ ци бакӕнун гъӕуй+?

26Йесо ӕй бафарста:

– Моисейи Ӕгъдауи ци финст ес? Уоми ци аргъауис?

27Е Ин дзуапп равардта:

– Бауарзӕ дӕ Бардар Хуцауи еугур зӕрдӕй, еугур уодӕй, еугур хъаурӕй, еугур зундӕй, уӕдта дӕ хеуони уарзӕ, дӕхе куд уарзис, уотӕ.

28Йесо ин загъта:

– Раст дзуапп равардтай. Кӕнӕ уотӕ ӕма цӕрдзӕнӕ.

29Фал е, ӕхе сраст кӕнунбӕл архайгӕй, загъта Йесойӕн:

– Ӕма мӕ хеуонбӕл ба ке нимайон?

30Йесо ин уобӕл дзуапп равардта:

– Еу адӕймаг фӕццӕйцудӕй Иерусалимӕй Иерихонмӕ. Надбӕл ӕй абӕргутӕ ниййахӕстонцӕ, исбӕгънӕг ӕй кодтонцӕ, фур надӕй ӕй ӕрдӕгмард бакодтонцӕ ӕма рандӕ ’нцӕ. 31Уотӕ рауадӕй, ӕма еци надбӕл фӕццӕйцудӕй еу кохен, и лӕги ку рауидта, уӕдта нади иннӕ фӕрсти райевгъудӕй. 32Уотӕ еу левит дӕр еци рауӕнмӕ бахъӕрттӕй, цӕф адӕймаг фӕууидта ӕма надӕн ӕ иннӕ фӕрсти райевгъудӕй. 33Еу самарийаг бӕлццон ба, уобӕлти фӕццӕйцӕугӕй, и лӕг хъан кӕми адтӕй, еци рауӕнмӕ бацудӕй. И мӕгури ку фӕууидта, уӕд ин фӕттӕрегъӕд кодта;+
34бацудӕй имӕ, ӕ гъӕдгинтӕ ин сойнӕ ӕма сӕнӕй ӕрӕхснадта ӕма ин сӕ ниббаста. Уой фӕсте ба и цӕф лӕги ӕ хӕрӕгбӕл исӕвардта, фусунуатмӕ ’й ӕрбаласта, ӕма имӕ уоми дӕр ма базилдӕй; 35иннӕ бон ба ӕ нӕхстӕрбӕл фусунуати хецауӕн дууӕ динари равардта ӕма ин загъта:

– Фӕккӕсӕ имӕ, ӕма ма, уӕлӕнхасӕй ци бахарз кӕнай, уой ба дин бафеддзӕнӕн, фӕстӕмӕ ку раздӕхон, уӕд.

36Аци ӕртемӕй, дӕумӕ гӕсгӕ, абӕргути къохмӕ ка бахаудтӕй, уомӕн хеуон ка разиндтӕй?

37Е дзуапп равардта:

– Ка ин батӕрегъӕд кодта, е.

Уӕд ин Йесо загъта:

– Цо ӕма ду дӕр уотӕ кӕнӕ.

Марфӕ ӕма Марийи хӕдзари

38Надбӕл ку адтӕнцӕ, уӕд Йесо бацудӕй еу гъӕумӕ. Уоми Ӕй еу силгоймаг, ӕ ном Марфӕ, бахудта ӕ хӕдзарӕмӕ;+
39Марфӕн адтӕй хуӕрӕ, хундтӕй Марийӕ. Марийӕ сбадтӕй Бардари къӕхти рази ӕма Ин Ӕ дзубандимӕ игъуста+. 40Марфӕн ба ӕ мӕтӕ ӕгасӕй дӕр адтӕй стур хинсти фӕдбӕл. Бацудӕй Йесомӕ ӕма Ин загъта:

– Бардар, хуарз дӕмӕ кӕсуй, мӕ хуӕрӕ мӕ еунӕгӕй лӕггадӕ кӕнгӕ ке ниууагъта, е? Зӕгъӕ ин, ӕма мин фенхус кӕна.

41Йесо ин дзуапп равардта:

– Марфӕ! Марфӕ! Ду мӕтӕ кӕнис ӕма тухсис берӕ гъуддӕгтӕбӕл,+
42гъӕугӕ ба ӕрмӕст еунӕг гъуддаг кӕнуй; Марийӕ хуӕздӕр хай равзурста, ӕма ин ӕй неке байсдзӕнӕй.

11

Ковуни туххӕй

11^1Еу хатт Йесо еу рауӕн ку кувта ӕма кувд ку фӕцӕй, уӕд Ин Ӕ ахургӕнуйнӕгтӕй еу загъта:

– Бардар Хуцау, исахур нӕ кӕнӕ ковун, Иоанн ӕ ахургӕнуйнӕгти куд исахур кодта, уотӕ+.

2Йесо син загъта:

– Ку фӕкковетӕ, уӕд, цид, дзоретӕ:

«Нӕ уӕлӕрвон Фидӕ, Сугъдӕг уӕд Дӕ ном. Ӕрцӕуӕд Дӕ Паддзахадӕ. Уӕлӕрвти куд, уотӕ зӕнхӕбӕл дӕр уӕд Дӕ фӕндон; 3алли бон дӕр нин дӕттӕ цӕрунвагӕ къӕбӕр; 4ниххатир нин кӕнӕ нӕ тӕрегъӕдтӕ, мах нӕ алли ихӕсгинӕн дӕр куд хатир кӕнӕн, уотӕ. Ӕма нӕ монцти фӕдбӕл ма бафтауӕ, фудӕвзарӕнтӕй нӕ бахезӕ».

Фӕсномуг дзубанди еузӕрдиуон лимӕни туххӕй

5Йесо син загъта:

– Зӕгъӕн, сумахӕй еске ӕ лимӕнмӕ ӕмбесӕхсӕви ку бацӕуидӕ ӕма ин ку зӕгъидӕ: «Мӕ лимӕн, раттай мин ӕфстау ӕртӕ дзоли, 6уомӕн ӕма мӕмӕ мӕ лимӕн фездахтӕй, ӕма ’й цӕмӕй исиуазӕг кӕнон, е мӕмӕ нӕййес»; 7ӕма имӕ е ба медӕгӕй ку радзоридӕ: «Ма мӕ гъигӕ дарӕ, мӕ дуар нур ӕхгӕд ӕй, мӕ сувӕллӕнттӕ дӕр хуссӕни мӕ хӕццӕ ’нцӕ. Мӕ бон нӕ ’й исистун ӕма дин радтун». 8Зӕгъун уин: е сӕ хӕлардзийнади туххӕй ку нӕ исиста ӕма ин ку нӕ радта, фал ӕй уӕддӕр ӕ лимӕн ку нӕбал ниууадза, уӕд исистдзӕнӕй ӕма ин ратдзӕнӕй, цӕйбӕрцӕ кора, уойбӕрцӕ.

9Мадта уин Ӕз дӕр зӕгъун: коретӕ ӕма райсдзинайтӕ, агоретӕ ӕма иссердзинайтӕ, хуайетӕ, ӕма уин райгон киндӕуодзӕнӕй, 10уомӕн ӕма алли корӕг дӕр райсуй, агорӕг иссеруй, хуайӕгӕн дуар райгон кӕнунцӕ+. 11Кӕци фидӕ уи, ӕ фурт си дзол ку кора, уӕд ин дор ратдзӕнӕй? Кенӕ кӕсалгӕ ку кора, уӕд ин кӕсалги бӕсти хелагӕ ратдзӕнӕй? 12Кенӕ, айкӕ ку кора, уӕд ин маргӕйдзаг бурӕг бадӕтдзӕнӕй? 13Мадта сумах, фудзӕрдӕ уогӕй, уӕддӕр уӕ зӕнӕгӕн дзӕбӕх гъуддӕгтӕ кӕнун ку арӕхсетӕ, уӕд Уӕлӕрвон Фидӕ куд нӕ ратдзӕнӕй Сугъдӕг Уод, ка Си кора, уонӕн!

Ӕгомуг сайтангун исдзӕбӕх ӕй

14Еухатт Йесо еу адӕймагӕй расурдта къуӕттигӕнӕг дӕлуймони. Дӕлуймон ку рацудӕй, уӕд къуӕтти дзорун райдӕдта, ӕма адӕм деси бацудӕнцӕ. 15Еуӕй-еуетӕ ба загътонцӕ:

– Е дӕлуймонти соруй дӕлуймонти ӕлдар Веелзевули хъаурӕй.

16Иннетӕ ба Йесойӕй, бавзаруни туххӕй, курдтонцӕ уӕларвӕй ӕвдесӕйнаг равдесун. 17Фал син Йесо зудта сӕ гъудитӕ ӕма син загъта:

– Алли паддзахадӕ дӕр ку ниххӕйттӕ уа ӕхеми, уӕд федзӕрӕг уодзӕнӕй, ӕма хӕдзарӕ ӕ медӕгӕ ку ниххӕйттӕ уа, уӕд никкӕлдзӕнӕй; 18уӕд кӕд сайтан ӕхе нихмӕ тох кӕнуй, уӕд ӕ паддзахадӕ ӕгасӕй куд байзайдзӕнӕй? Сумах ба уотӕ дзоретӕ, цума Ӕз Веелзевули хъаурӕй сорун дӕлуймонти; 19ӕма кӕд Ӕз Веелзевули хъаурӕй сорун дӕлуймонти, уӕд сӕ уӕ фурттӕ ба ке хъаурӕй сорунцӕ? Уомӕ гӕсгӕ, уин етӕ уодзӕнӕнцӕ тӕрхонгӕнгутӕ+. 20Фал кӕд Хуцауи хъаурӕй сорун дӕлуймонти, уӕд уӕмӕ ӕнӕмӕнгӕ ӕрхъӕрттӕй Хуцауи Паддзахадӕ.
21Тухгин адӕймаг ӕ хӕдзарӕ ӕд тохӕнгарз ку гъӕуай кӕна, уӕд ӕ циййесӕн тас нӕ ’й; 22фал имӕ ӕхецӕй тухгиндӕр ку бампурса ӕма ибӕл ку фӕууӕлахез уа, уӕд ин байсдзӕнӕй, ӕ зӕрдӕ ци тохӕнгӕрзтӕбӕл дардта, уони, ӕма си, ци радава, уой байуардзӕнӕй.

23– Мӕ хӕццӕ ка нӕ ’й, е Мӕ нихмӕ ’й; ӕма Мӕ хӕццӕ ка не ’мбурд кӕнуй, е сатар кӕнуй. Дӕлуймон ӕрбаздӕхуй ӕ раздӕри бунатмӕ+.

24– Дӕлуймон адӕймагӕй ку рацӕуй, уӕд ӕнцойнӕ агорӕг фӕххӕтуй ӕнӕдон рауӕнти ӕма ку не ссеруй, уӕд фӕззӕгъуй: «Раздӕхон, ци хӕдзарӕй рацудтӕн, уордӕмӕ». 25Ӕма ку ӕрцӕуй, уӕд ӕй ӕриййафуй сӕрфт ӕма ӕфснайдӕй; 26уӕд рандӕуй ӕма ӕ хӕццӕ ӕркӕнуй авд дӕлуймони, ӕхецӕй фуддӕрти, бацӕунцӕ уордӕмӕ ӕма си ӕрцӕрунцӕ; ӕма еци адӕймаг бахауй фиццагӕй лӕгъуздӕр уавӕри.

Ӕцӕг амонд

27Йесо уой ку дзурдта, уӕд Ин адӕми ӕхсӕн еу силгоймаг гъӕрӕй загъта:

– Амондгун ӕнцӕ, Дӕу ка хаста, еци губун ӕма Ду ке дадтай, еци реутӕ!+

28Ӕма Йесо загъта:

– Амондгун ӕнцӕ, Хуцауи дзурдмӕ ка игъосуй ӕма ’й ка ӕнхӕст кӕнуй, етӕ!+

Йесойӕй корунцӕ ӕвдесӕйнаг

29Адӕм фулдӕрӕй-фулдӕр ку кодтонцӕ, уӕд Йесо райдӕдта дзорун:

– Аци фӕлтӕр ихӕлд фӕлтӕр ӕй. Ӕвдесӕйнаг агоруй, фал ин пахампар Иони дессагӕй ӕндӕр нӕ рардӕуодзӕнӕй, 30уомӕн ӕма Ионӕ ниневийӕгтӕн ӕвдесӕйнаг куд адтӕй, аци фӕлтӕрӕн дӕр Адӕймаги Фурт уотӕ уодзӕнӕй. 31Хонсари уосӕ-паддзах тӕрхони бон рацӕудзӕнӕй аци адӕми нихмӕ ӕма сӕ фӕффудгин кӕндзӕнӕй, уомӕн ӕма зӕнхи кӕронӕй ӕрцудӕй Соломони зундгин дзубандитӕмӕ байгъосунмӕ; нур ба ами ес, Соломонӕй уӕлдӕр Ка ’й, Е. 32Ниневийӕгтӕ тӕрхони бон рацӕудзӕнӕнцӕ аци фӕлтӕри нихмӕ ӕма ’й фӕффудгин кӕндзӕнӕнцӕ, уомӕн ӕма етӕ Иони дзубандийӕй ӕрфӕсмон кодтонцӕ; нур ба ами ес, Ионӕй уӕлдӕр Ка ’й, Е.

Ӕмбесонд цирагъи туххӕй

33Цирагъ ка иссодзуй, е ӕй хебарӕ къуми нӕ ниввӕруй, нӕдӕр гъосини буни, фал ӕй ниввӕруй цирагъдарӕнбӕл, ӕрбацӕугутӕ рохс куд уинонцӕ, уотӕ+.

34Бауӕрӕн ӕ рохсгӕнӕн ӕй цӕстӕ. Ӕма дӕ цӕстӕ кӕдзос ку уа, уӕд дӕ бауӕр ӕгасӕй дӕр кӕдзос уодзӕнӕй. Нама дӕ цӕстӕ цъумур ку уа, уӕд дӕ бауӕр дӕр тар уодзӕнӕй. 35Мадта дӕхемӕ кӕсӕ: ци рохс ди ес, е талингӕ нӕ ’й? 36Кӕд ӕма дӕ бауӕр ӕгасӕй дӕр рохс ӕй, еунӕг талингӕ иуонг дӕр ибӕл нӕййес, уӕд ӕгасӕй дӕр уодзӕнӕй рохс, рохсгӕнӕн дӕ, цума, рохс кӕнуй, уотӕ.

Йесо бафудгин кодта фарисейтӕ ӕма динамонгути

37•Йесо ӕ дзубанди ку фӕцӕй, уӕд Ӕй еу фарисей бахудта сӕхемӕ рӕфтад кӕнунмӕ. Йесо бацудӕй ӕма ӕрбадтӕй фингӕбӕл. 38Рӕфтади агъоммӕ Йесо Ӕ къохтӕ ке нӕ нихснадта, уой фарисей ку фӕууидта, уӕд деси бацудӕй. 39Фал ин Бардар Хуцау загъта:

– Нур сумах, фарисейтӕ, къос ӕма тӕбӕгъ ӕндегӕй кӕдзос кӕнетӕ, медӕгӕй ба хӕран ӕма мӕнгардӕй идзаг айтӕ. 40Ӕнӕзундтӕ! Ӕндегӕй дӕр ӕма медӕгӕй дӕр ци айтӕ, уой еци-еу Скӕнӕг не скодта? 41Ци уӕмӕ ес, уомӕй мӕгургортӕн дӕр фӕххай кӕнетӕ, ӕма уӕд уӕ алли алци дӕр уодзӕнӕй кӕдзос.

42Фал мӕгур уӕ бон, фарисейтӕ! Моисейи Ӕгъдаумӕ гӕсгӕ, сауӕнгӕ бетъина, рутӕ[*] ӕма аллихузи халсарти дӕсӕймаг хай дӕттетӕ, Хуцауи растдзийнадӕ ӕма уарзт ба нецӕмӕ даретӕ. Сумахӕн ӕмбалдӕй анити еугурӕй дӕр кӕнун ӕма уонити дӕр иронхуати нӕ уадзун+. 43Мӕгур уӕ бон, фарисейтӕ! Сумах уарзетӕ синагогити раззаг бунӕтти бадун ӕма сахарти фӕзти адӕми ӕмбурдти арфитӕмӕ игъосун+. 44Мӕгур уӕ бон, динамонгутӕ ӕма фарисейтӕ! Фӕливдтитӕ! Сумах айтӕ, бӕрӕг ка нӕбал ӕй, ӕма, уой нӕ зонгӕй, адӕм кӕбӕл хӕтунцӕ, еци ингӕнти хузӕн.

45Уӕд Йесойӕн еу динамонӕг загъта:

– Ахургӕнӕг! Ду уотӕ ке зӕгъис, уомӕй мах дӕр ӕфхуӕрис.

46Йесо дзуапп равардта:

– Мӕгур уӕ бон сумахӕн дӕр, динамонгутӕ! Адӕмбӕл ӕвӕретӕ зинхӕссӕн уӕргътӕ, уӕхуӕдтӕ ба сӕбӕл уе ’нгулдзӕй дӕр не ’мбӕлетӕ. 47Мӕгур уӕ бон, уомӕн ӕма, уӕ фиддӕлтӕ ци пахампарти фӕццагътонцӕ, уонӕн кӕнетӕ зӕппӕдзтӕ – 48уомӕй ӕвдесетӕ, уӕ фиддӕлти гъуддӕгтӕ растбӕл ке нимайетӕ, уой. Етӕ сӕ фӕццагътонцӕ, сумах ба син зӕппӕдзтӕ кӕнетӕ. 49Уомӕ гӕсгӕ, Хуцауи Уӕлзунд загъта «Рарветдзӕнӕн сӕмӕ пахампартӕ ӕма Амистолти, ӕма си кедӕрти рамардзӕнӕнцӕ, кедӕрти ба фӕссордзӕнӕнцӕ». 50Мадта аци фӕлтӕрӕн феддуйнаг ӕй, дуйне исфӕлдесунӕй нурмӕ ци пахампарти тог никкалдӕй, е: 51Авели тогӕй, нивондхӕссӕн ӕма Ковӕндони ӕхсӕн ке рамардтонцӕ, еци Захарий тоги уӕнгӕ. Гъе, зӕгъун уин ӕй, е аци фӕлтӕрӕн феддуйнаг ӕй. 52Мӕгур уӕ бон, динамонгутӕ! Сумах байстайтӕ лӕдӕрундзийнади дӕгъӕл; уӕхуӕдтӕ дӕр нӕ бацудайтӕ ӕма, бацӕун ке фӕндадтӕй, уони дӕр нӕ бауагътайтӕ.

53Йесо син уой ку дзурдта, уӕд динамонгутӕ ӕма фарисейтӕ хъӕбӕр исмӕстгун ӕнцӕ Йесомӕ ӕма си агурдтонцӕ сӕ берӕ фӕрститӕн дзуӕппитӕ – 54архайдтонцӕ Йесойӕй ести фегъосун, цӕмӕй Ин Ӕ дзубандитӕ Ӕхе нихмӕ фӕккӕнонцӕ+.

12

Йесой фӕдзӕхст ахургӕнуйнӕгтӕн

12^1Уӕдмӕ ӕримбурд ӕй хъӕбӕр берӕ адӕм ӕма кӕрӕдзей ӕлхъивтонцӕ. Йесо бал дзорун райдӕдта фиццагидӕр Ӕ ахургӕнуйнӕгтӕн:

– Уӕхе хезетӕ фарисейти ӕнгъезӕнӕй, козбаудзийнадӕй. 2Ци нӕ раргон уа, уӕхӕн сосӕггаг нӕййес, ӕма ци нӕ базононцӕ, уӕхӕн сосӕгдзийнадӕ нӕ фӕууй+. 3Уомӕ гӕсгӕ, талинги ци загътайтӕ, е бонирохси райгъусдзӕнӕй; ӕма хӕдзари еске гъоси ци дзурдтайтӕ, уой ӕргонӕй хӕдзӕртти сӕртӕй дзордзӕнӕнцӕ.

4Зӕгъун сумахӕн, Мӕ лимӕнтӕн: ма тӕрсетӕ, бауӕр ка маруй ӕма уомӕй идарддӕр ке бон неци ӕй, уонӕй. 5Фал уин зӕгъдзӕнӕн, кӕмӕй уӕ тӕрсун гъӕуй, уой: тӕрсетӕ, рамаруни фӕсте зиндони ниггӕлдзун Ке бон ӕй, уомӕй. Гъо, зӕгъун уин, уомӕй тӕрсетӕ. 6Фондз тӕхгӕцъеуи дууӕ ассарибӕл[*] ку уӕйӕ киндӕуй, фал си еу дӕр иронх нӕ ’й Хуцауӕй. 7Сумахӕн ба уӕ сӕригъунтӕ дӕр ӕрдой уӕнгӕ нимад ӕнцӕ. Мадта ма тӕрсетӕ: сумах фулдӕр тӕхгӕцъеутӕй дӕр хъазардӕр айтӕ.

Киристебӕл ӕргонӕй ӕууӕндуни туххӕй

8– Зӕгъун уин: Мӕнбӕл ке ӕууӕндуй, уой туххӕй адӕмӕн ӕргонӕй ка зӕгъа, уой Адӕймаги Фурт дӕр ӕхеуонбӕл банимайдзӕнӕй Хуцауи Изӕдти рази; 9ӕма адӕми рази Мӕбӕл ӕхе ка фӕттегъӕ кӕна, е ба хъодигонд уодзӕнӕй Хуцауи Изӕдти рази. 10Ӕма Адӕймаги Фурти кадӕриддӕр рафауа, уомӕн уодзӕнӕй хатир, фал Сугъдӕг Уоди ка рафауа, уомӕн хатир нӕ уодзӕнӕй.

11Ку уӕ ӕркӕнонцӕ синагогитӕмӕ хецӕуттӕ ӕма ӕлдареуӕггӕнгутӕмӕ, уӕд, цид, ма мӕтӕ кӕнетӕ, куд, кенӕ циуавӕр дзуапп ратдзинайтӕ, кенӕ ци зӕгъдзинайтӕ, уобӕл; 12уомӕн ӕма уин уайсахат Сугъдӕг Уод байамондзӕнӕй, хецӕутти размӕ ци зӕгъун гъӕуй, уой.

Ӕмбесонд ӕнӕзунд гъӕздуги туххӕй

13Адӕмӕй кадӕр Йесомӕ ӕхе бахатта:

– Ахургӕнӕг, зӕгъай ме ’нсувӕрӕн, ӕма нӕ фиди бунтӕй мӕнӕн дӕр бахай кӕна.

14Йесо еци адӕймагӕн дзуапп равардта:

– Ка Мӕ исӕвардта сумахӕн тӕрхонгӕнӕгӕй, кенӕ гъаст ӕртасӕгӕй?

15Ӕма ма син загъта:

– Кӕсетӕ, уӕхе бахезетӕ зудӕ ӕма гъӕздугдзийнадӕ уарзунӕй, уомӕн ӕма адӕймаги царди ӕ берӕ мулк сӕйрагдӕр нӕ ’й.

16Уӕд син радзурдта ӕмбесонд:

– Еу гъӕздуг лӕгӕн будури ӕрзадӕй берӕ хуар, 17ӕма гъуди кодта: «Ци кӕнон? Мӕ хуар кӕми бафснайон, уӕхӕн бунат мин нӕййес». 18Уӕд загъта: «Бакӕнон уотӕ. Баздӕхон ӕма фехалон мӕ хуардӕнттӕ, искӕнон стурдӕртӕ ӕма уоми бафснайдзӕнӕн мӕ еугур хуар дӕр ӕма мӕ еугур мулк дӕр 19ӕма зӕгъдзӕнӕн мӕ уодӕн: „Мӕ уод, берӕ ’нзти фагӕ дӕмӕ ес мулк. Цӕрӕ ӕнцад-ӕнцойнӕй, хуӕрӕ, ниуазӕ, цийнӕ кӕнӕ“. 20Фал ин Хуцау загъта: „Ӕнӕзунд, а ’хсӕви дин дӕ уод байстӕуодзӕнӕй. Дӕхецӕн ци ӕрцӕттӕ кодтай, е ба уӕд кӕмӕн байзайдзӕнӕй?“»

21– Уотӕ рауайуй, Хуцауӕн нӕ, фӕл ӕхецӕн хӕзнатӕ ка ӕмбурд кӕнуй, уони гъуддаг.

Аллибони мӕтӕ

22Ӕма Ӕ ахургӕнуйнӕгтӕн загъта:

– Уомӕ гӕсгӕ, уин зӕгъун: ма мӕтӕ кӕнетӕ нӕдӕр уӕ уодӕн уӕ ци хуаллаг гъӕуй, уобӕл, нӕдӕр уӕ бауӕри дарӕсбӕл: 23уод хуаллагӕй стурдӕр ӕй, бауӕр ба – дарӕсӕй. 24Ракӕсайтӕ халӕнттӕмӕ: етӕ нӕдӕр итаугӕ кӕнунцӕ, нӕдӕр кӕрдгӕ, нӕдӕр син гомтӕ ӕма хуардӕнттӕ ес, ӕма сӕ Хуцау хӕссуй. Сумах ба цӕйбӕрцӕ хъазардӕр айтӕ мӕргътӕй! 25Уӕдта уи ӕ мӕтӕй ӕ цардбӕл берӕ нӕ, фал еу сахат бафтаун дӕр ке бон бауодзӕнӕй? 26Мадта кӕд минкъий ести уӕ бон искӕнун нӕ ’й, уӕд ӕндӕр гъуддӕгтӕбӕл ба ци тухсетӕ?

27– Ракӕсайтӕ, дидингутӕ куд ирӕзунцӕ, уомӕ: нӕдӕр косгӕ кӕнунцӕ, нӕдӕр ӕлвесгӕ. Зӕгъун уин: сауӕнгӕ Соломон ӕ еугур кади хӕццӕ уонӕй еуей хузӕн дӕр ӕхе нӕ аразта. 28Абони ка ’й, исон ба пеци гӕлст ка ӕрцӕудзӕнӕй, еци будуйраг кӕрдӕги Хуцау уотӕ кӕми истахуй, уоми сумах ба цӕйбӕрцӕ рӕсугъддӕр истахдзӕнӕй, лӕмӕгъ ӕууӕндгутӕ! 29Мадта ци бахуӕрайтӕ ’ма ци баниуазайтӕ, уой ма агоретӕ, ма ибӕл мӕтӕ кӕнетӕ ӕма ма тухсетӕ, 30уомӕн ӕма уони ӕгасӕй дӕр аци дуйней муртактӕ агорунцӕ, сумахӕн ба уӕ Фидӕ зонуй, етӕ уӕ ке гъӕунцӕ, уой; 31фиццагидӕр агоретӕ Хуцауи Паддзахадӕ, ӕма уин лӕвӕрд ӕрцӕудзӕнӕнцӕ етӕ дӕр.

32– Ма тӕрсӕ, минкъий дзогӕ! Уӕ Фиди фӕндон ӕй сумахӕн Паддзахадӕ радтун+. 33Уӕйӕ кӕнетӕ уӕ мулк ӕма ’й мӕгуртӕн дӕттетӕ. Уӕхецӕн искӕнетӕ, лӕгъуз ка нӕ кӕнуй, уӕхӕн ӕвӕрӕнтӕ. Ӕримбурд кӕнетӕ ӕнӕфехсуйгӕ хӕзнатӕ уӕлӕрвти – давӕг кумӕ нӕ хӕстӕг кӕнуй, ӕма румпӕг кӕми нӕ хуӕруй,+
34уомӕн ӕма уӕ хӕзна кӕми ес, уоми уодзӕнӕй уӕ зӕрдӕ дӕр.

Еузӕрдиуон цагъартӕ

35Цӕттӕ уотӕ алцӕмӕй дӕр – уӕ астӕутӕ ронӕлвӕст уӕнтӕ, рохсгӕнӕнтӕ ба цӕфсӕнтӕ. 36Уӕдта, киндзӕхсӕвӕрӕй сӕ хецауи ӕрцудмӕ ка ӕнгъӕл кӕсуй, еци адӕми хузӕн уотӕ – хецау ку ӕрцӕуа ӕма ку ӕрбахуайа, уӕд ин уайтӕккӕ дуар байгон кӕнетӕ. 37Амондгун ӕнцӕ, хӕдзари хецау ку ӕрцӕуа ӕма фунӕййӕй ке нӕ ӕриййафа, еци цагъартӕ. Ӕцӕг уин зӕгъун, ӕ астӕу бабӕтдзӕнӕй, фингӕмӕ сӕ бахондзӕнӕй ӕма син райдайдзӕнӕй кӕстӕреуӕг кӕнун. 38Сауӕнгӕ ӕмбесӕхсӕвӕ, кенӕ фӕсӕмбесӕхсӕвӕ ку ӕруа, ӕма сӕ фунӕййӕй ку не ’риййафӕ, уӕд еци цагъартӕ уодзӕнӕнцӕ амондгун. 39Сумахӕн зундгонд ӕй, давӕг кӕци сахат ӕрбалӕбордзӕнӕй, уой хӕдзари хецау ку зудтайдӕ, уӕд сӕ ӕ хӕдзарӕмӕ бацӕун нӕ бауагътайдӕ. 40Ӕма сумах дӕр цӕттӕ уотӕ, уомӕн ӕма, Адӕймаги Фурт, ӕнгъӕл ку нӕ уайтӕ, уӕд ӕрцӕудзӕнӕй.

Ӕмбесонд зундгин хӕдзаргӕси туххӕй

41Уӕд Петр загъта:

– Бардар Хуцау, махӕн дзорис аци ӕмбесонд ӕви ӕгасемӕн дӕр?

42Бардар Хуцау ба загъта:

– Хӕдзари хецау ӕ цагъартӕн сӕ дзоли хай афойнадӕбӕл дӕдтуни туххӕй ке ниввардта, еци еузӕрдиуон ӕма зундгин хӕдзаргӕс ка ’й? 43Нивгун ӕй еци цагъар, ӕ хецау, ӕрцӕугӕй, ке баййафдзӕнӕй уотӕ кӕнгӕ+. 44Ӕцӕг уин зӕгъун, ӕ циййес бакӕндзӕнӕй уой барӕ. 45Фал еци цагъар ӕхенимӕр уотӕ ку зӕгъа: «Мӕ хецау рӕхги не ’рцӕудзӕнӕй» ӕма фӕсдзӕуийнӕ нӕлгоймӕгтӕ ӕма силгоймӕгти ку райдайа нӕмун, уӕдта хуӕрун ӕма ниуазун ӕма расуг кӕнун, – 46уӕд еци цагъарӕн ӕ хецау ӕрцӕудзӕнӕй, ӕнгъӕлмӕ имӕ ку нӕ кӕса, еци бон, ӕма, ӕнгъӕл кӕд нӕ уа, еци сахат, ӕма ӕй ӕнӕхатирӕй, е ’ууӕнкӕ ка бахуардта ӕма ин еузӕрдиуон кӕ нӕ разиндтӕй, уони хузӕн бафхуӕрдзӕнӕй. 47Ӕ хецауи фӕндӕ ка зудта, уотемӕй цӕттӕ ка нӕ разиндтӕй ӕма ин ӕ фӕндон ка нӕ исӕнхӕст кодта, еци цагъар иссердзӕнӕй хъӕбӕр над, 48ӕ хецауи фӕндӕ ка нӕ зудта, уотемӕй нади аккаг миутӕ ка бакодта, е ба иссердзӕнӕй минкъийдӕр над. Берӕ лӕвӕрд кӕмӕн ӕй, уомӕй берӕ агурд цӕудзӕнӕй, ӕма ӕ бӕрнӕхсти берӕ кӕмӕн ес, уомӕй фулдӕр ӕрагордзӕнӕнцӕ.

Еу инней нихмӕ

49– Ӕз ӕрцудтӕн, цӕмӕй арт зӕнхӕмӕ ӕрхӕссон, ӕма Мӕ куд хъӕбӕр фӕндуй, цӕмӕй нур иссодза! 50Донӕй Аргъудӕй Мӕбӕл гъӕуама исаргъудӕуа, ӕма куд уотӕхсӕн кӕнун, цалинмӕ е ӕрцӕуа, уӕдмӕ! 51Сумах уотӕ ӕнгъӕл айтӕ, ӕма зӕнхӕмӕ сабурдзийнадӕ ӕрхӕссунмӕ ӕрцудтӕн? Уой нӕ, зӕгъун уин, фал хецӕн кӕнунмӕ. 52Уомӕн ӕма нурӕй фӕстӕмӕ еу хӕдзари фондз адӕймаги фӕххецӕнтӕ уодзӕнӕнцӕ: ӕртемӕй – дууей нихмӕ, дууемӕй – ӕртей нихмӕ. 53Фидӕ уодзӕнӕй ӕ фурти нихмӕ, фурт фиди нихмӕ, мадӕ ӕ кизги нихмӕ, кизгӕ ӕ мади нихмӕ, ӕфсийнӕ ӕ киндзи нихмӕ, киндзӕ е ’фсийни нихмӕ.

Рӕстӕги минеугути лӕдӕрундзийнадӕ

54Йесо ма адӕмӕн дӕр загъта:

– Нигулӕнӕй мегъӕ иссӕугӕ ку фӕууинетӕ, уӕд уайтӕккӕ дӕр фӕззӕгъетӕ «уодзӕнӕй уарун», ӕма уотӕ фӕууй; 55хонсарӕй ку фӕддумгӕ кӕнуй, уӕд фӕззӕгъетӕ «ӕнхъуӕт уодзӕнӕй», ӕма фӕууй уотӕ. 56Фӕливдтитӕ, зӕнхӕбӕл ӕма арвбӕл ци уинетӕ, уой ӕртасун ку зонетӕ, уӕд аци сахати минеугутӕ рартасун уӕ бон цӕмӕннӕ ’й?

57– Уӕхемӕ гӕсгӕ, цӕмӕннӕ зонетӕ, ци гъӕуама уа, уой? 58Дӕ нихмӕлӕууӕги хӕццӕ тӕрхондонӕмӕ ку цӕуай, уӕд архайӕ надбӕл ӕ хӕццӕ балимӕн ун, цӕмӕй дӕ ма бакӕна тӕрхонгӕнӕгмӕ, тӕрхонгӕнӕг ба дӕ ма радта ахӕстони косӕгӕн, ӕма дӕ е ба ма багӕлдза ахӕстони. 59Зӕгъун дин: ци дӕ радтун гъӕуй, уой цалинмӕ фӕстаг лепти[*] уӕнгӕ дӕр радтай, уӕдмӕ нӕ рацӕудзӕнӕ уордигӕй.

13

Йесо зӕгъуй: «Ӕрфӕсмон кӕнетӕ!»

13^1Еци рӕстӕг ӕрцудӕнцӕ Йесомӕ ӕма Ин радзурдтонцӕ, нивондхӕссӕн рӕстӕги Пилат рамардта цалдӕр галилейаг лӕги ӕма син сӕ тог сӕ нивонд косӕрттаги тоги хӕццӕ исхӕлӕмулӕ кодта+. 2Йесо син загъта:

– Уотӕ ӕнгъӕл айтӕ, ӕма еци галилейӕгтӕ иннӕ галилейӕгтӕй тӕрегъӕдгундӕр адтӕнцӕ, ӕма сӕбӕл уомӕн уӕхӕн цау ӕрцудӕй? 3Зӕгъун уин, н’ адтӕнцӕ. Фал ку не ’рфӕсмон кӕнайтӕ, уӕ еугур дӕр уотӕ фесӕфдзинайтӕ. 4Кенӕ уотӕ ӕнгъӕл айтӕ, ӕма Силоами мӕсуг кӕбӕл никкалдӕй ӕма ке ниммардта, еци ӕстдӕс лӕги Иерусалими ӕгас цӕргутӕй фудгиндӕр адтӕнцӕ+? 5Зӕгъун уин, н’ адтӕнцӕ. Фал ку не ’рфӕсмон кӕнайтӕ, уӕд уӕ еугур дӕр уотӕ фесӕфдзинайтӕ.

Ӕмбесонд ӕнӕрӕзӕ легъонбӕласи туххӕй

6Ӕма син радзурдта аци ӕмбесонд:

– Еу адӕймагӕн ӕ сӕнӕфсерӕдони адтӕй еу легъонбӕласӕ, ӕрцудӕй имӕ рӕзӕ ӕртонунмӕ, фал ибӕл нӕ иссирдта 7ӕма загъта сӕнӕфсерӕдони гӕсӕн: «Ӕртиккаг анз ӕрцӕун аци легъонбӕласи рӕзӕмӕ ӕма ибӕл нӕ иссерун. Ракалӕ ’й, цӕмӕн ахӕссуй зӕнхӕ дӕр?»+
8Фал ин е дзуапп равардта: «Бардар! Ниууадзӕ ма ’й аци анз. Ӕз ин ӕ фалдзостӕ искъахдзӕнӕн ӕма ибӕл фагус никкӕндзӕнӕн, 9кӕд ибӕл иннӕ анз рӕзӕ ӕрзайидӕ; кӕд нӕ, уӕд ӕй ракалдзӕнӕ».

Къӕдзӕ силгоймаг исдзӕбӕх ӕй

10Сабати Йесо адӕми ахур кодта синагогитӕй еуеми. 11Уоми адтӕй, хъаурӕсӕттӕг дӕлуймон ӕстдӕс анзей дӕргъи уӕгъдӕ ке нӕ уагъта, уӕхӕн силгоймаг; е никъкъӕдзӕ ’й ӕма раст ислӕуун ӕ бон нӕбал адтӕй. 12Йесо ӕй ку фӕууидта, уӕд имӕ фӕдздзурдта ӕма ин загъта:

– Хуарз уосӕ, дӕ незӕй сӕребарӕгонд цӕуис.

13Ӕривардта ибӕл Ӕ къохтӕ, силгоймаг уайтӕккӕ раст ислӕудтӕй ӕма райдӕдта Хуцауи стаун. 14Уӕд синагоги хецау исмӕстгун ӕй, Йесо силгоймаги сабати ке исдзӕбӕх кодта, уой туххӕй[*], ӕма адӕмӕн загъта:

– Гъуддаг кӕнунӕн ес ӕхсӕз бони. Еци бӕнтти цотӕ уӕхе дзӕбӕх кӕнунмӕ, сабати ба ма цотӕ+.

15Бардар Хуцау ин дзуапп равардта:

– Фӕливд! Сумахӕй алке дӕр сабати ӕ гал, кенӕ ӕ хӕрӕги кӕвдӕсӕй нӕ исуадзуй ӕма ’й донмӕ нӕ раскъӕруй+? 16Мадта сайтан ӕстдӕс анзей дӕргъи бастӕй ке фӕддардта, Авраами еци кизги ӕ бӕттӕнтӕй сабати исуӕгъдӕ кӕнун не ’мбалдӕй?

17Йесо уой ку загъта, уӕд Ӕ нихмӕлӕугутӕ еугурӕй дӕр фӕкъкъӕндзӕстуг ӕнцӕ; еугур адӕмӕн ба Ӕ дессаги гъуддӕгтӕ цийнӕ ӕрхастонцӕ.

Ӕмбесонд бӕлтӕрнай муггаги туххӕй

18Йесо ба загъта:

– Цӕй хузӕн ӕй Хуцауи Паддзахадӕ, ӕма ’й цӕбӕл рабарон? 19Е ӕй, адӕймаг ӕ дзӕхӕрадони ке байтудта, еци бӕлтӕрнай муггаги хузӕн. Нӕмуг исзадӕй, стур бӕласӕ си рауадӕй, ӕма ин уӕлӕрвон мӕргътӕ ӕ къалеути хурфи сӕхе нимахстонцӕ+.

Ӕмбесонд ӕнгъезӕни туххӕй

20Йесо никкидӕр загъта:

– Цӕбӕл рабарон Хуцауи Паддзахадӕ? 21Е ӕй, силгоймаг инсади ӕртӕ къосебӕл ци ӕнгъезӕн бафтудта, цӕмӕй къинсӕ еугурӕйдӕр исӕнгъеза, уой хузӕн.

Унгӕг дуар

22Йесо зилдӕй сахартӕ ӕма гъӕутӕбӕл, ахур кодта адӕми, Ӕ над Иерусалими ӕрдӕмӕ аразгӕй. 23Кадӕр Ӕй бафарста:

– Бардар Хуцау, ци минкъий ӕнцӕ, фӕййервӕзунмӕ ка гъавуй, етӕ?

Йесо дзуапп равардта:

24Архайетӕ унгӕг дуарбӕл бацӕунбӕл. Уомӕн ӕма, зӕгъун уин: беретӕ архайдзӕнӕнцӕ бацӕунбӕл, фал сӕ бон нӕ бауодзӕнӕй. 25Хӕдзари Бардар ку исиста ӕма дуӕрттӕ ку нихгӕна, уӕд сумах, ӕндегӕй лӕугӕй, райдайдзинайтӕ дуӕрттӕ хуайун ӕма дзорун: «Бардар, Бардар, байгон нин кӕнӕ!» Фал уин Е дзуапп ратдзӕнӕй «Нӕ уӕ зонун, кӕцӕй айтӕ». 26Уӕд райдайдзинайтӕ дзорун «Мах хуардтан ӕма ниуазтан дӕ рази, Ду нӕ гъӕунгти ахур кодтай адӕми». 27Фал уин Е зӕгъдзӕнӕй «зӕгъун уин: нӕ уӕ зонун, кӕцӕй айтӕ. Рандӕ уотӕ Мӕ разӕй, ӕнӕраст гъуддӕгтӕ кӕ кӕнуй, етӕ еугурдӕр!»

28Уоми игъусдзӕнӕй кӕун ӕма дӕндӕгти къӕс-къӕс. Авраами, Исааки, Иакови ӕма ӕгас пахампарти фӕууиндзинайтӕ Хуцауи Паддзахади, уӕхе ба уин ӕндӕмӕ рагӕлдздзӕнӕнцӕ. 29Адӕм ӕрцӕудзӕнӕнцӕ скӕсӕн ӕма нигулӕнӕй, цӕгат ӕма хонсарӕй ӕма ӕрбаддзӕнӕнцӕ Хуцауи Паддзахади фингӕбӕл. 30Ӕма уотемӕй абони фӕстӕгтӕй беретӕ уодзӕнӕнцӕ фиццӕгтӕ, фиццӕгтӕй ба беретӕ уодзӕнӕнцӕ фӕстӕгтӕ.

Йесо кӕуй Иерусалимбӕл

31Еци рӕстӕг фарисейтӕй кадӕртӕ ӕрцудӕнцӕ ӕма Йесойӕн загътонцӕ:

– Рацо ӕндӕмӕ ӕма рандӕ Уо ардигӕй ӕндӕр рауӕнмӕ, уомӕн ӕма Дӕ Ирод рамарунмӕ гъавуй+.

32Йесо син загъта:

– Цотӕ ӕма зӕгъетӕ еци робасӕн: «Мӕнӕ абони ӕма исон сорун дӕлуймонти, дзӕбӕх кӕнун сӕйгити ӕма ӕртиккаг бон фӕууодзӕнӕн Мӕ гъуддаг». 33Кенӕ ба Ӕз абони дӕр, исон дӕр, иннӕбон дӕр надбӕл гъӕуама Уон, уомӕн ӕма пахампар Иерусалими нӕ, фал ӕндӕр рауӕн фӕммард уа, уомӕн уӕн нӕййес.

34– Иерусалим, Иерусалим! Ду пахампарти нӕмис ӕма дӕумӕ ӕрвистити дортӕй марис! Цал хатти Мӕ фӕндадтӕй, маргъ ӕ базурти буни ӕ цъеути куд бакӕна думгӕй, уотӕ дин дӕ хъӕболти ӕримбурд кӕнун, фал уӕ нӕ бафӕндадтӕй! 35Нур уин уӕ хӕдзарӕ ревӕдӕй, ӕнӕхецауӕй уагъдӕуй. Зӕгъун уин, цалинмӕ уотӕ зӕгъайтӕ «Арфӕгонд уӕд Хуцауи номӕй Ӕрцӕуӕг!», уӕдмӕ Мӕ нӕбал фӕууиндзинайтӕ+.

14

Доннезӕй сӕйгӕ исдзӕбӕх ӕй

14^1Йесойӕн сабати цӕугӕ рауадӕй фарисейти хестӕртӕй еуей хӕдзарӕмӕ рӕфтад кӕнунмӕ, ӕма Имӕ фарисейтӕ ба сӕ цӕстӕ дардтонцӕ+. 2Уоми Ӕ рази фӕцӕй, доннезӕй ка садӕй, уӕхӕн лӕг. 3Йесо бафарста динамонгути ӕма фарисейти:

– Сабати дзӕбӕх кӕнун фӕткуй ӕви нӕ?

4Етӕ неци дзурдтонцӕ. Уӕд Йесо бамбалдӕй и сӕйгӕбӕл, исдзӕбӕх ӕй кодта ӕма ’й рауагъта. 5Уӕдта син загъта:

– Ескӕмӕн уи ӕ хӕрӕг, кенӕ ӕ гал цъайи ку ниххауа, уӕд ӕй ецифӕдбӕл сабати дӕр не сласдзӕнӕй+?

6Ӕма Ин уобӕл дзуапп дӕдтун сӕ бон н’ адтӕй.

Ӕмбесонд иуазгутӕ ӕма фусунӕн

7Йесо бафеппайдта, хунд адӕймӕгтӕ уӕллӕй исбадунбӕл куд архайдтонцӕ, уой, ӕма син радзурдта ӕмбесонд:+

8– Еске дӕ ӕ киндзӕхсӕвӕрмӕ ку фӕххона, уӕд уӕллӕй ма исбадӕ, уотемӕй иуазгути ӕхсӕн дӕуӕй кадгиндӕр еске ку разинна, 9уӕд уӕ дууей дӕр ка ӕрхудта, е дӕмӕ ма бацӕуа ӕма дин ма зӕгъа: «Раттӕ ин дӕ бунат». Ӕма уӕд къӕндзӕстугӕй исбаддзӕнӕ фӕстаг бунати. 10Фал хунд ку уай, уӕд, ӕрцӕугӕй, исбадӕ фӕстаг бунати, цӕмӕй дӕмӕ фусун бацӕуа ӕма дин зӕгъа: «Мӕ лимӕн, уӕлдӕр исбадӕ». Уӕд искадгин уодзӕнӕ, дӕ хӕццӕ ка бацудӕй, уони цӕсти, 11уомӕн ӕма ӕхе ка бӕрзонд кӕнуй, е ӕрниллӕг уодзӕнӕй, ӕхе ка ниллӕг кӕнуй, е ба исбӕрзонд уодзӕнӕй+.

12Ка ’Й ӕрхудта, уонӕн ба Йесо загъта:

– Рӕфтад, кенӕ ӕхсӕвӕр ку кӕнай, уӕд дӕ лимӕнти, де ’нсувӕрти, дӕ хӕстӕгути ӕма гъӕздуг синхонти ма ’рхонӕ, кенӕ ба дӕ етӕ дӕр фӕххондзӕнӕнцӕ, ӕма дин фист ӕрцӕудзӕнӕй. 13Фал, кувд ку кӕнай, уӕд ӕрхонӕ мӕгурти, цӕнкулти, къулухти, курмити 14ӕма амондгун уодзӕнӕ, сӕ бон дин ӕй бафедун ке нӕ ’й, уой туххӕй, уомӕн ӕма дин фист ӕрцӕудзӕнӕй рӕстити райгаси бон.

Ӕмбесонд стур кувди туххӕй

15Йесой хӕццӕ фингӕбӕл ка бадтӕй, уонӕй еу уой ку фегъуста, уӕд Ин загъта:

– Амондгун ӕй, Хуцауи Паддзахади къӕбӕр ка бахуӕра, е!

16Йесо ин загъта:

– Еу адӕймаг стур кувд искодта ӕма имӕ байагурдта берӕ адӕм, 17кувди рӕстӕг ку ӕрхъӕрттӕй, уӕд ӕ фӕсдзӕуийни рарвиста хунд адӕмӕн зӕгъунмӕ: «Рацотӕ, алцидӕр нур цӕттӕ ’й». 18Фал ӕгасӕй дӕр еу инней фӕсте хатир корун райдӕдтонцӕ. Фиццаг загъта: «Ӕз хумзӕнхӕ балхӕдтон, ӕма мӕ уомӕ ӕркӕсунмӕ гъӕуй цӕун. Корун ди, бахатир мин кӕнӕ». 19Дуккаг загъта: «Ӕз дӕс гали балхӕдтон ӕма сӕ бавзарунмӕ цӕун. Корун ди, бахатир мин кӕнӕ». 20Ӕртиккаг загъта: «Уосӕ ракурдтон, ӕма уомӕ гӕсгӕ мӕ бон нӕ ’й ӕрбацӕун». 21Фӕсдзӕуийнӕ ӕрбаздахтӕй ӕма алци дӕр ӕ хецауӕн радзурдта. Уӕд хӕдзари хецау исмӕстгун ӕй ӕма ӕ фӕсдзӕуийнӕн загъта: «Цӕугӕ тагъддӕр сахари гъӕутӕ ӕма къумтӕмӕ ӕма мӕгурти, цӕнкулти, курмити ӕма къулухти ардӕмӕ ӕрхонӕ». 22«Бардар, – загъта фӕсдзӕуийнӕ, – дӕ бардзурд ӕнхӕстгонд ӕй, бунӕттӕ дӕр ма си ес». 23Ӕма уӕд хецау ӕ фӕсдзӕуийнӕн загьта: «Цӕугӕ фӕндӕгтӕ ӕма къахнӕдтӕмӕ, ӕма дӕбӕл ка ӕмбӕла, уони исарази кӕнӕ кувдмӕ ӕрцӕун, цӕмӕй мӕ хӕдзарӕ байдзаг уа. 24Ӕма уин зӕгъун: фиццаг кӕмӕ фӕдздзурдтон, уонӕй мӕ кувдӕй ке некебал исахуаддзӕнӕй, уомӕн ӕма хундтитӕ берӕ ’нцӕ, ӕвзаргӕ адӕм ба – минкъий».

Киристей ахургӕнуйнаг куд исун ӕнгъезуй

25Йесой хӕццӕ цудӕй берӕ адӕм. Е ’ргон сӕмӕ разилдта ӕма син загъта:

26– Ка Мӕмӕ ӕрцӕуа, е ӕ фиди, ӕ мади, ӕ уоси, ӕ зӕнӕги, е ’нсувӕртӕ ’ма ӕ хуӕрти, уӕлдайдӕр ба ӕ цард Мӕнӕй фулдӕр ку уарза, уӕд ӕ бон нӕ ’й Мӕн ахургӕнуйнаг ун;+
27ӕ дзиуарӕ ка нӕ хӕссуй ӕма уотемӕй мӕ фӕдбӕл ка цӕуй, уой бон нӕ ’й Мӕн ахургӕнуйнаг ун+.

28– Сумахӕй кедӕр бафӕндадтӕй мӕсуг исдасун. Ӕ исцӕттӕ кӕнунӕн ци гъӕуй, уони рагацау банимайуни туххӕй исбаддзӕнӕй ӕма ӕ хӕрзтӕ банимайдзӕнӕй. 29Уомӕн, ӕма ин бундор ку ниввӕра ӕма ’й кӕронмӕ исдасун ба ку нӕ бафӕраза, уӕд ӕй ка уина, етӕ ибӕл ма фӕхходонцӕ: 30«Аци лӕг дасун райдӕдта, ӕма кӕронмӕ ба ӕ бон нӕ бацӕй».

31– Кенӕ кӕци паддзах, иннӕ паддзахи нихмӕ тугъдмӕ цӕугӕй, раздӕр не ’рбаддзӕнӕй ӕма, инсӕй миней хӕццӕ ӕ размӕ ка рацӕуй, уой нихмӕ дӕс миней хӕццӕ фӕллӕуун ӕ бон бауодзӕнӕй ӕви нӕ, уой туххӕй рагацау нӕ баунаффӕ кӕндзӕнӕй? 32Ӕма ӕ бон ку нӕ уа, уӕд, цалинмӕ ма е идард уа, уӕдмӕ имӕ бафедауни туххӕй минӕвӕрттӕ рарветдзӕнӕй. 33Мадта сумахӕй дӕр Мӕн ахургӕнуйнаг ун неке бон исуодзӕнӕй, цидӕриддӕр имӕ ес, уой ку нӕ ниууадза, уӕд.

34– Цӕнхӕ хуарз ӕй. Фал цӕнхӕн ӕ адӕ ку фесӕфа, уӕд ма ’й цӕмӕй исцӕхгун кӕндзӕнӕ? 35Е сауӕнгӕ зӕнхӕ ’ма фагусбӕл никкӕнунмӕ дӕр нӕбал фӕббӕззуй ӕма ’й рагӕлдзунцӕ. Игъосунмӕ гъостӕ кӕбӕл ес, е игъосӕд!+

15

Ӕмбесонд дзӕгъӕл фуси туххӕй

15^1Хъалонесгутӕ ӕма тӕрегъӕдгунтӕ еугурӕй дӕр цудӕнцӕ Йесомӕ байгъосунмӕ. 2Фарисейтӕ ӕма динамонгутӕ хъур-хъур кодтонцӕ ӕма дзурдтонцӕ:

– Айӕ тӕрегъӕдгунти исиуазӕг кӕнуй ӕма сӕ хӕццӕ хуӕруй+.

3Уӕд син Йесо радзурдта ӕмбесонд:

4Сумахӕй ескӕмӕ сӕдӕ фуси ку уайдӕ, ӕма си еу ку фесӕфидӕ, уӕд ӕ науӕдзӕ фараст фуси ӕдзӕрӕг рауӕн нӕ ниууадзидӕ ӕма ӕ исӕфт фус агорунмӕ нӕ рандӕ уидӕ, цалинмӕ ’й иссера, уӕдмӕ? 5Ӕма ’й ку иссера, уӕд ӕй цийнӕгӕнгӕ исивӕрдзӕнӕй ӕ усхъитӕбӕл, 6ӕма, хӕдзарӕмӕ ӕрбацӕугӕй, ӕрбахондзӕнӕй лимӕнтӕ ’ма синхонти ӕма син зӕгъдзӕнӕй: «Цийнӕ кӕнетӕ мӕ хӕццӕ, ӕз мӕ исӕфт фус иссирдтон».

7– Зӕгъун уин, фӕсмони сӕр ке нӕ гъӕуй, уӕхӕн науӕдзӕ фараст рӕстагемӕй еу фӕсмонгӕнӕг тӕрегъӕдгуни туххӕй фулдӕр цийнӕ уодзӕнӕй уӕлӕрвти+.

Ӕмбесонд исӕфт драхми туххӕй

8Кенӕ силгоймагмӕ дӕс драхми ку уа, уӕд ин си еу ку фесӕфа, уӕд кӕд цирӕгътӕ нӕ иссодздзӕнӕй ӕма нӕ райдайдзӕнӕй хӕдзарӕ сӕрфун ӕма ӕцӕгӕй агорун, цалинмӕ ’й не ссера, уӕдмӕ, 9ӕма ’й ку иссера, уӕд ӕримбурд кӕндзӕнӕй ӕ лимӕн ӕма синхон силгоймӕгти ӕма зӕгъдзӕнӕй «Цийнӕ кӕнетӕ мӕ хӕццӕ, мӕ исӕфт драхмӕ иссирдтон». 10Зӕгъун уин, уотӕ цийнӕ кӕнунцӕ Хуцауи Изӕдтӕ еу фӕсмонгӕнӕг тӕрегъӕдгуни туххӕй.

Ӕмбесонд исӕфтдзаг фурти туххӕй

11Йесо дзурдта идарддӕр:

– Еу лӕгӕн адтӕй дууӕ фурти; 12ӕма сӕ кӕстӕр ӕ фидӕн загъта: «Мӕ фидӕ, нӕ есбонӕй мин мӕ хай раттӕ». Ӕма и фидӕ ӕ фурттӕбӕл байурста ӕ есбон. 13Еу къуар боней фӕсте кӕстӕр фурт ӕрӕмбурд кодта, цидӕриддӕр имӕ адтӕй, уой ӕма рандӕ ’й идард бӕстӕмӕ ӕма, уоми ихӕлд цард кӕнгӕй, ци имӕ адтӕй, уой еугурӕй дӕр бахуардта. 14Ӕ мулк хуӕрд ку фӕцӕй, уӕдта еци бӕсти хъӕбӕр стонг дзаман искодта, ӕма гъӕуагӕ ӕййафун райдӕдта; 15уӕд рандӕ ’й ӕма еци бӕсти цӕргутӕй еуемӕ бацудӕй, е ба ’й ӕ будурти хутӕ хезунмӕ рарвиста; 16ӕхе хути хуӕруйнагӕй бӕргӕ бафсастайдӕ, фал ин уой дӕр неке лӕвардта. 17Ӕхе ку ’рлӕдӕрдтӕй, уӕдта загъта: «Мӕ фидӕмӕ цал ихуӕрсти ес, ӕма уонӕн хуӕруйнаг – уӕлдайгунтӕй, ӕз ба ами стонгӕй мӕлун; 18фестон, мӕ фидӕмӕ фӕццӕуон ӕма ин зӕгъон: „Мӕ фидӕ! Тӕрегъӕдгун дӕн Хуцауи размӕ дӕр ӕма дӕу размӕ дӕр; 19дӕ фурти ном хӕссуни аккаг нӕбал дӕн, ӕма мӕ дӕ ихуӕрститӕй еу искӕнӕ“». 20Фестадӕй ӕма ӕ фидӕмӕ рандӕ ’й. Идард ма ку адтӕй, уӕд ӕй ӕ фидӕ фӕууидта ӕма ин ӕртӕрегъӕд кодта. Ӕ размӕ рауадӕй, нихъхъури ’й кодта ӕма ин раба кодта. 21Фурт ба ин загъта: «Мӕ фидӕ! Тӕрегъӕдгун дӕн арви размӕ дӕр ӕма дӕу размӕ дӕр. Дӕ фурти ном хӕссуни аккаг нӕбал дӕн». 22И фидӕ ӕ фӕсдзӕуинттӕн загъта: «Рахӕссетӕ хуӕздӕр дарӕс ӕма ибӕл сӕ искӕнетӕ. Ӕ къохбӕл ин къохдарӕн бакӕнетӕ, ӕ къӕхтӕбӕл ба – къахидарӕс; 23ӕрбакӕнетӕ хуӕрзхаст иуонуг ӕма ’й равгӕрдетӕ; мийнасӕ ’ма цийнӕ кӕнӕн; 24уомӕн ӕма мин аци фурт мард адтӕй ӕма ӕригас ӕй! Исӕфт адтӕй ӕма разиндтӕй!» Ӕма цийнӕ кӕнун райдӕдтонцӕ.

25Ӕ хестӕр фурт ба адтӕй будури. Ӕрбацӕугӕй, хӕдзарӕмӕ ку ӕрбахӕстӕг ӕй, уӕд фегъуста уадиндзи цагъд ӕма кафт. 26Ӕма фӕдздзурдта фӕсдзӕуинттӕй еуемӕ, ба ’й фарста: «А ци ӕй?» 27Е ин загъта: «Де ’нсувӕр иссудӕй, ӕма дӕ фидӕ хуӕрзхаст иуонуг равгарста, дзӕбӕхӕй ибӕл ке исӕмбалдӕй, уой туххӕй». 28Е исмӕстгун ӕй ӕма ’й нӕ фӕндадтӕй медӕмӕ бацӕун. Ӕ фидӕ рацудӕй ӕма ’й медӕмӕ худта. 29Фал е ӕ фидӕн загъта: «А цал-а уал анзи дин косун дӕ фӕсдзӕуийни хузӕн, дӕ дзурди сӕрти дин некӕд рахизтӕн, ду ба мин ме ’мбӕлтти хӕццӕ байгъӕлдзӕг кӕнунмӕ дӕркъӕ дӕр некӕд равардтай; 30фал, ихӕлд силти хӕццӕ ӕ мулк ка бахуардта, дӕ еци фурт ку фӕззиндтӕй, уӕдта ин хуӕрзхаст иуонуг равгарстай!» 31Е ба ин загъта: «Мӕ фурт, ду алкӕддӕр мӕ хӕццӕ дӕ, ӕма мӕн ка ’й, е дӕу ӕй. 32Цийнӕ нин уобӕл кӕнгӕ ’й, ӕма де ’нсувӕр мард адтӕй ӕма райгас ӕй, исӕфт адтӕй ӕма разиндтӕй!»

16

Ӕмбесонд циргъзунд хӕдзаргӕси туххӕй

16^1Уӕд Ӕ ахургӕнуйнӕгтӕн Йесо загъта:

– Еу гъӕздуг лӕг ӕ мулкӕн дардта хӕдзаргӕс, ӕма ин загътонцӕ, дӕ мулк дин сатар кӕнуй, зӕгъгӕ; 2ӕма имӕ фӕдздзурдта, загъта ин: «Цитӕ игъосун дӕу туххӕй? Дӕ бӕрнӕхсти ци адтӕй, уой туххӕй мин дзуапп раттӕ, уомӕн ӕма идарддӕр унаффӕ кӕнунгъон нӕбал дӕ». 3Уӕд хӕдзаргӕс ӕхенимӕр загъта: «Ци кӕнон? Мӕ хецау мӕ хӕдзаргӕси бунатӕй ку ӕндӕ кӕнуй. Зӕнхӕ къахун мӕ бон нӕй, мӕгургорӕй цӕрун ба мӕмӕ ходуйнаг кӕсуй; 4зонун, ци бакӕнун гъӕуй, цӕмӕй мӕ, цид, адӕм исиуазӕг кӕнонцӕ, хӕдзаргӕси бунатӕй еуварсгонд ку уон, уӕд». 5Ӕма ӕ хецауӕй ихӕс ка дардта, уонӕмӕ хецӕнтӕй фӕдздзурдта. Фиццаги бафарста: «Мӕ хецауӕй цӕйбӕрцӕ дарис?» 6Е ин дзуапп равардта: «Сойни сӕдӕ барӕни». Уӕд ин загъта «Райсӕ дӕ гӕгъӕди, сбадӕ ӕма тагъддӕр ниффинсӕ нӕуӕг: фӕндзай». 7Уойфӕсте бафарста инней: «Ду ба цӕйбӕрцӕ дарис?» Е дзуапп равардта: «Мӕнӕуи сӕдӕ барӕни». Загъта ин: «Райсӕ дӕ гӕгъӕди ’ма ниффинсӕ: ӕстай».

8Ӕма хецау растудта циргъзунд хӕдзаргӕси, зундгин ке разиндтӕй, уой туххӕй; уомӕн ӕма аци доги бӕдӕлттӕ сӕхе хузӕнтти хӕццӕ гъуддӕгтӕ ку фӕккӕнунцӕ, уӕд рохси бӕдӕлттӕй зундгиндӕр фӕуунцӕ+.

9– Ӕз дӕр уин зӕгъун: уӕ ӕнӕраст мулки фӕрци искӕнетӕ уӕхецӕн лимӕнтӕ, цӕмӕй, уӕмӕ мулк ку нӕбал уа, уӕд уӕ етӕ сӕ ӕносон цӕрӕнуӕтти исиуазӕг кӕнонцӕ.

10– Минкъий гъуддаги еузӕрдиуон ка уа, е стури дӕр еузӕрдиуон ӕй, минкъий гъуддаги мӕнгӕрд ка уа, е ба стури дӕр мӕнгард ӕй+. 11Мадта, кӕд ӕнӕраст мулкбӕл еузӕрдиуон нӕ разиндзинайтӕ, уӕд уин ӕцӕг мулк уӕ бӕрнӕхсти ка бакӕндзӕнӕй? 12Ӕма кӕд еске мулкбӕл еузӕрдиуон нӕ разиндтайтӕ, уӕд уин уӕхе мулк ка ратдзӕнӕй? 13Некӕци цагъари бон ӕй дууӕ хецауемӕн лӕггадӕ кӕнун: сӕ еу ин ӕнӕуинон уодзӕнӕй, инней ба уарздзӕнӕй, кенӕ сӕ еуебӕл еузӕрдиуон уодзӕнӕй, инней ба нецӕмӕ дардзӕнӕй. Уӕ бон нӕ бауодзӕнӕй Хуцауӕн ӕма мулкӕн лӕггадӕ кӕнун.

Моисейи Ӕгъдау ӕма Хуцауи Паддзахадӕ

14Уонити еугурӕй дӕр фегъустонцӕ ӕхцауарзагӕ фарисейтӕ ӕма Ибӕл худтӕнцӕ. 15Йесо син загъта:

– Адӕми рази уӕхе рӕстагтӕй ӕвдесетӕ, фал уин Хуцау уӕ зӕрдитӕ зонуй. Уомӕн ӕма адӕммӕ кадгин ци ӕй, е Хуцауи цӕсти ӕлгъаг ӕй.

16– Моисейи Ӕгъдау ӕма пахампартӕ Иоанни дзамани уӕнгӕ адтӕнцӕ. Уӕдӕй фӕстӕмӕ игъустгонд цӕуй Хуцауи Паддзахади хуарз уац, ӕма имӕ алке дӕр еугур хъауритӕй бацӕунбӕл архайуй+. 17Фал Ӕгъдауӕй еу ханхӕ фӕгъгъӕуни бӕсти арв ӕма зӕнхӕ ӕнцондӕрӕй фесӕфдзӕнӕнцӕ.

18– Ӕ уосӕ ка рауадза ӕма ӕндӕр уосӕ ка ракора, е хӕтгӕ кӕнуй; ӕ лӕгӕй хецӕнгонд уоси ка ракора, е дӕр хӕтгӕ кӕнуй.

Ӕмбесонд гъӕздуг лӕг ӕма Лазӕри туххӕй

19– Адтӕй еу гъӕздуг лӕг, ӕхе истахидӕ хъазар ӕма рӕсугъд дарӕси. Алли бон дӕр цийнӕ кодта, хъал цард кӕнгӕй. 20Ӕма адтӕй еу фурмӕгур, ӕ ном Лазӕр, ӕма хустӕй ӕ колдуари рази, ӕ бауӕр адтӕй еугур хуӕлмаг, 21ӕма бӕлдтӕй, гъӕздуги фингӕй ци мортӕ ӕрхауидӕ, уонӕй бафсӕдунмӕ; куйтӕ имӕ, цид, ӕрбацудӕнцӕ ӕма ин ӕ хуӕлмӕгтӕ стардтонцӕ. 22И фурмӕгур рамардӕй, ӕма ’й Изӕдтӕ фӕххастонцӕ Авраами гъӕбесмӕ. Гъӕздуг дӕр рамардӕй ӕма ’й банигӕдтонцӕ. 23Зиндони гъезӕмарӕ кӕнгӕй, уӕлӕмӕ искастӕй ӕма идарди фӕууидта Авраами, ӕ гъӕбеси ба – Лазӕри 24ӕма нигъгъӕр кодта: «Мӕ фиддӕл Авраам! Батӕрегъӕд мин кӕнӕ ӕма мӕмӕ Лазӕри рарветӕ, е ’нгулдзи кӕрон дони ниттола ӕма мин ме ’взаг расатӕг кӕна, уомӕн ӕма ӕз гъезӕмарӕ кӕнун аци арти»+. 25Фал ин Авраам загъта: «Мӕ бӕдолӕ, дӕ зӕрди ӕрифтауӕ, ду дӕ царди ке райстай хуарзӕнхӕ, Лазӕр ба – фудӕнхӕ, уой; нур ба е ами рӕвдуд ӕй, ду ба гъезӕмарӕ кӕнис. 26уӕдта уой уӕлӕнхас ба мах ӕма сумах ӕхсӕн ес стур сӕрисӕфӕн, ӕма сумахмӕ бацӕун ке фӕндуй, уони бон нӕ ’й, уотӕ уордиги дӕр ардӕмӕ нӕ цӕунцӕ». 27Уӕд гъӕздуг загъта: «Мадта дин лигъстӕ кӕнун, мӕ фиддӕл, Лазӕри рарветӕ мӕ фиди хӕдзарӕмӕ, 28уомӕн ӕма мин фондз ӕнсувӕри ес, уадзӕ, ӕма син радзора, цӕмӕй етӕ дӕр гъезӕмари бунатмӕ ма бахауонцӕ». 29Авраам ин загъта: «Уонӕн ес Моисей ӕма пахампартӕ; игъосӕнтӕ сӕмӕ». 30Е ин загъта: «Нӕ, мӕ фиддӕл Авраам! Мӕрдтӕй сӕмӕ еске ку ӕрцӕуа, уӕд ӕрфӕсмон кӕндзӕнӕнцӕ». 31Авраам ин дзуапп равардта: «Моисей ӕма пахампартӕмӕ кӕми нӕ игъосунцӕ, уоми мӕрдтӕй ка райгас уа, е дӕр сӕ нӕ баууӕндун кӕндзӕнӕй»+.

17

Йесой дзубанди Ӕ ахургӕнуйнӕгти хӕццӕ

17^1Йесо ӕ ахургӕнуйнӕгтӕн никкидӕр загъта:

– Тӕрегъӕдмӕ мондаггӕнӕнтӕ алкӕддӕр фӕуунцӕ, фал мӕгур ӕ бон, ке фудӕй ӕрцӕуонцӕ, уомӕн;+
2аци кӕстӕртӕй еуей тӕрегъӕди ка бафтауа, уомӕн уой бӕсти ӕ хъурбӕл куройни фид ку ӕрауигътайуонцӕ ӕма ’й денгизи ку багӕлстайуонцӕ, уӕд ин хуӕздӕр адтайдӕ. 3Уӕхемӕ кӕсетӕ. Де ’нсувӕр дӕ тӕрегъӕди ку бацӕуа, уӕд ин бауайдзӕф кӕнӕ ӕма, кӕд ӕрфӕсмон кӕна, уӕд ин ниххатир кӕнӕ; 4бонӕ авд хатти дӕ тӕрегъӕди ку бацӕуа ӕма дӕмӕ бонӕ авд хатти ӕхе ку бахата ӕма ку зӕгъа «Фӕсмон кӕнун», уӕд ин ниххатир кӕнӕ.

5Амистолтӕ Йесойӕн загътонцӕ:

– Фӕффулдӕр нин кӕнӕ нӕ ӕууӕндундзийнадӕ.

6Йесо загъта:

– Бӕлтӕрнай нӕмуги асӕ уӕмӕ ӕууӕндундзийнадӕ ку уидӕ, ӕма аци тутабӕласӕн[*] ку зӕгъиайтӕ «Ӕд уедӕгтӕ дӕхе исрӕдовӕ ӕма денгизи ниссӕдзӕ», уӕд уӕмӕ байгъустайдӕ+?

7– Зӕгъӕн, сумахӕй ескӕмӕн ес, хумӕ ка кӕнуй, кенӕ фонс ка хезуй, уӕхӕн цагъар, ӕма е будурӕй ку ӕрбацӕуа, уӕд ин сумахӕй ка зӕгъдзӕнӕй «рауай тагъддӕр, фингӕбӕл ӕрбадӕ»? 8Уотӕ нӕ, фал ин уотӕ нӕ зӕгъдзӕнӕй: «Исцӕттӕ мин кӕнӕ ӕхсӕвӕр, рафестӕг кӕнӕ дӕхе ӕма, цалинмӕ хуӕрон ӕма ниуазон, уӕдмӕ мин лӕггадӕ кӕнӕ, уой фӕсте ба дӕхуӕдӕг дӕр хуӕрӕ ӕма ниуазӕ»? 9Аци цагъарӕн арфӕ кӕндзӕнӕй, ӕ бардзурд ин ке исӕнхӕст кодта, уой туххӕй? Ӕнгъӕл нӕ дӕн. 10Уотӕ сумах дӕр – цидӕриддӕр уин загъд адтӕй, уой ку искӕнайтӕ, уӕд зӕгъетӕ: «Ци нин ӕмбалдӕй, уой мах, нецӕййаг цагъартӕ, искодтан».

Дӕс хъотургини исдзӕбӕх ӕнцӕ

11Йесо Иерусалиммӕ ку цудӕй, уӕд Ӕ над адтӕй Самарийӕ ӕма Галилейи ӕхсӕн арӕнбӕл. 12Ӕма еу гъӕумӕ ку бацудӕй, уӕд Ибӕл рамбалдӕй дӕс хъотургин лӕги, етӕ идӕрддзӕф ӕрлӕудтӕнцӕ+
13ӕма гъӕрӕй дзурдтонцӕ:

– Зундамонӕг Йесо, батӕрегъӕд нин кӕнӕ!

14Йесо сӕ ку фӕууидта, уӕд син загъта:

– Цотӕ, уӕхе фӕууинун кӕнетӕ кохентӕн.

Ӕма, надбӕл цӕугӕй, искӕдзос ӕнцӕ+. 15Ке исдзӕбӕх ӕй, уой сӕ еу ку фӕууидта, уӕд раздахтӕй ӕма ӕ гъӕлӕсидзагӕй табу кодта Хуцауӕн, 16ӕхе ӕргӕлста Йесой къӕхтӕмӕ ӕма Ин арфӕ кодта. Е адтӕй самарийаг+.

17Уӕд Йесо загъта:

– Дӕсемӕй не скӕдзос ӕнцӕ? Кӕми ӕнцӕ иннӕ фараст ба? 18Аци ӕндӕрбӕстаг адӕймагӕй ӕндӕр, етӕ куд нӕ раздахтӕнцӕ Хуцауӕн арфӕ кӕнунмӕ?

19Ӕма ин загъта:

– Исистӕ ӕма цо, дӕ ӕууӕндундзийнадӕ дӕ фӕййервӕзун кодта+.

Хуцауи Паддзахади ӕрцуди туххӕй

20Еу хатт фарисейтӕ Йесой бафарстонцӕ, Хуцауи Паддзахадӕ кӕд ӕрцӕудзӕнӕй, зӕгъгӕ. Е син дзуапп равардта:

– Хуцауи Паддзахади ӕрцуд, бӕрӕг хузи нӕ уодзӕнӕй,+
21ӕма нӕ зӕгъдзӕнӕнцӕ «Мӕнӕ ами ӕй», кенӕ «Уӕртӕ уоми ӕй». Уомӕн ӕма Хуцауи Паддзахадӕ уӕхеми ӕй.

22Ӕ ахургӕнуйнӕгтӕн дӕр загъта:

– Ӕрцӕудзӕнӕй уӕхӕн рӕстӕг, ӕма уӕ бафӕнддзӕнӕй Адӕймаги Фурти бӕнттӕй еу уӕддӕр фӕууинун, фал ӕй нӕ фӕууиндзинайтӕ;+
23уӕд уин зӕгъдзӕнӕнцӕ «мӕнӕ ами ӕй, кенӕ уӕртӕ уоми ӕй». Уордӕмӕ ма цотӕ, ма ледзетӕ сӕ фӕдбӕл,+
24уомӕн ӕма арвӕрттивд еу кӕронӕй иннӕ кӕронмӕ куд ниррохс кӕнуй арв, – уотӕ уодзӕнӕй Адӕймаги Фурт Ӕ бони. 25Фал гъӕуама бавзара бал берӕ гъезӕмӕрттӕ, ӕма Ибӕл аци фӕлтӕр хъоди бакӕндзӕнӕнцӕ+. 26Ӕма Нойи бӕнтти куд адтӕй, уотӕ уодзӕнӕй Адӕймаги Фурти ӕрцуд дӕр: 27хуардтонцӕ, ниуазтонцӕ, уоститӕ худтонцӕ, лӕгтӕмӕ цудӕнцӕ, цалинмӕ еу бони сӕри Ной науӕмӕ нӕ бацудӕй, ӕма иннети сӕ еугурей дӕр дони ахӕр нӕ фесафта, уӕдмӕ.

28– Уотӕ адтӕй Лоти бӕнтти дӕр: хуардтонцӕ, ниуазтонцӕ, ӕлхӕдтонцӕ, уӕйӕ кодтонцӕ, итудтонцӕ хумтӕ, аразтонцӕ, 29фал Лот Содомӕй ку рацудӕй, еци бон уӕларвӕй ӕруардта арт сӕуӕндони хӕццӕ ӕма иннети еугурей дӕр ниццагъта; 30уотӕ уодзӕнӕй, Адӕймаги Фурт ку ӕрцӕуа, еци бон дӕр. 31Еци бон хӕдзари сӕрбӕл ка уа, е ма ’рхезӕд уордигӕй ӕ дзаумӕуттӕ рахӕссунмӕ; ӕма будури ка уа, е дӕр ма раздӕхӕд. 32Уӕ зӕрдӕбӕл даретӕ Лоти уоси. 33Ӕ уод ӕгасӕй багъӕуай кӕнунмӕ ка бӕллуй, е ӕй фесафдзӕнӕй; ка ’й фесафа, е ба ’й багъӕуай кӕндзӕнӕй. 34Зӕгъун уин: еци ӕхсӕвӕ дууӕ уодзӕнӕнцӕ еу хуссӕни – сӕ еу ист ӕрцӕудзӕнӕй, иннӕ ба байзайдзӕнӕй; 35дууӕ силгоймаги еумӕ инсдзӕнӕнцӕ хуар – сӕ еу ист ӕрцӕудзӕнӕй, иннӕ ба байзайдзӕнӕй; 36дууӕ лӕги уодзӕнӕнцӕ будури – сӕ еу ист ӕрцӕудзӕнӕй, иннӕ ба байзайдзӕнӕй. 37Уӕд Ӕй бафарстонцӕ:

– Е кӕми уодзӕнӕй, Бардар?

Йесо син загъта:

– Хуӕдмӕл кӕми уа, хъӕрццигъатӕ дӕр уоми ӕримбурд уодзӕнӕнцӕ.

18

Ӕмбесонд ӕнӕраст тӕрхонгӕнӕги туххӕй

18^1Еудадзуг ковун ке гъӕуй ӕма гъенцъун кӕнун ке нӕ гъӕуй, уой туххӕй син Йесо радзурдта ӕмбесонд:+

2– Еу сахари адтӕй, Хуцауӕй ка нӕ тарстӕй ӕма адӕмӕй ӕфсӕрми ка нӕ кодта, уӕхӕн тӕрхонгӕнӕг. 3Еци сахари адтӕй еу седзӕргӕс уосӕ. Е, цид, арӕх ӕрцудӕй тӕрхонгӕнӕгмӕ ӕма ин дзурдта: «Мӕ нихмӕлӕууӕгӕй мӕ тӕрхони багъӕуай кӕнӕ». 4Фал тӕрхонгӕнӕги берӕ рӕстӕг нӕ фӕндадтӕй. Ӕппунфӕстаг ӕхецӕн загъта: «Бӕргӕ, Хуцауӕй дӕр нӕ тӕрсун ӕма адӕмӕй дӕр не ’фсӕрми кӕнун, 5фал мӕ аци идӕдзӕ уосӕ ӕнцад нӕбал уадзуй, ӕма ин банхус кӕнон, цӕмӕй мӕмӕ мабал цӕуа, мабал мӕ тухсун кӕна».

6Йесо загъта:

– Игъосетӕ, ӕнӕраст тӕрхонгӕнӕг ци зӕгъуй, уой? 7Мадта Хуцауӕн ӕхсӕвӕй-бонӕй лигъстӕ ка кӕнуй, Ӕ еци ӕвзурст адӕми нӕ багъӕуай кӕндзӕнӕй, кӕд тагъд нӕ кӕнуй, уӕддӕр? 8Зӕгъун уин, рӕхги син банхус кӕндзӕнӕй. Фал Адӕймаги Фурт ку ӕрцӕуа, уӕд ма, цума, зӕнхӕбӕл ӕууӕндундзийнадӕ иссердзӕнӕй?

Ӕмбесонд фарисей ӕма хъалонесӕги туххӕй

9Ӕхе рӕстагбӕл ка нимадта, иннети ба нецӕмӕ ка дардта, уонӕн дӕр Йесо радзурдта ауӕхӕн ӕмбесонд:+

10– Дууӕ адӕймаги бацудӕнцӕ Хуцауи Ковӕндонӕмӕ баковунмӕ: еу адтӕй фарисей, иннӕ ба – хъалонесӕг.
11Фарисей, ислӕугӕй, ӕхенимӕр уотӕ кувта: «Хуцау, арфӕ Дин кӕнун, ӕз иннӕ адӕми, давгути, сайӕгойти, хъахбайти, кенӕ аци хъалонесӕги хузӕн ке нӕ дӕн; 12къуӕре дууӕ хатти ком дарун ӕма мӕ цифӕнди пайдайӕй дӕр ӕ дӕсӕймаг хай радтун»+. 13Хъалонесӕг ба, идӕрддзӕф лӕугӕй, уӕларвмӕ ӕ цӕстӕй скӕсун дӕр не ’ндиудта, фал, ӕ реу хуайгӕй, дзурдта: «Хуцау, ниххатир мин кӕнӕ, тӕрегъӕдгун дӕн».

14– Зӕгъун уин: айӕ, иннемӕй уӕлдай, хатиргондӕй рандӕ ’й ӕ хӕдзарӕмӕ, уомӕн ӕма ӕхе уӕлдӕр ка кӕнуй, е ӕрниллӕг уодзӕнӕй, ӕхе ниллӕг ка кӕнуй, е ба исуӕлдӕр уодзӕнӕй+.

Йесо Ӕ арфӕ ӕфтауй сувӕллӕнттӕбӕл

15Йесомӕ худтонцӕ сабийти дӕр, цӕмӕй сӕбӕл бамбӕла, фал ахургӕнуйнӕгтӕ уой ку фӕууидтонцӕ, уӕд сӕ нӕ уагътонцӕ. 16Йесо фӕдздзурдта сабийтӕмӕ ӕма загъта:

– Ӕрбауагътӕ мӕмӕ сувӕллӕнтти, ма сӕ хъор кӕнетӕ, уомӕн ӕма Хуцауи Паддзахадӕ уони хузӕнтти ӕй. 17Ӕцӕгӕй уин зӕгъун, Хуцауи Паддзахадӕ сувӕллонау ӕ зӕрдӕмӕ хӕстӕг ка нӕ райса, е имӕ нӕ бацӕудзӕнӕй.

Гъӕздуг хецау

18Хецӕуттӕй еу Йесой бафарста:

– Фӕрнуг Ахургӕнӕг, ӕносон цард райсунӕн ци искӕнон+?

19Йесо ин дзуапп равардта:

– Цӕмӕн Мӕ хони «фӕрнуг»? Фӕрнуг неке ӕй, ӕрмӕст еунӕг Хуцау. 20Фӕдзӕхститӕ зонис: «ма хӕтӕ», «ма марӕ», «ма давӕ», «мӕнгӕвдесӕн ма ниллӕууӕ», «нимайӕ дӕ фидӕ ӕма дӕ мади»?

21Е Йесойӕн загъта:

– Уони еугурӕй дӕр мӕ ӕригони бонтӕй нурмӕ ӕнхӕст кӕнун.

22Йесо уой ку фегъуста, уӕд ин загъта:

– Еу бакӕнуйнаг ма дин байзадӕй: цидӕриддӕр дӕмӕ ес, уой рауӕйӕ кӕнӕ, байуарӕ ’й мӕгуртӕн ӕма уӕлӕрвти иссердзӕнӕ хӕзна, уӕдта раздӕхӕ ӕма Мӕ фӕсте цо+.

23Е, еци дзубандитӕ фегъосгӕй, ӕринкъард ӕй, уомӕн ӕма хъӕбӕр гъӕздуг адтӕй.

24Ке ӕринкъард ӕй, уой Йесо ку фӕууидта, уӕд загъта:

– Мадта, гъӕздугутӕн куд зин ӕй Хуцауи Паддзахадӕмӕ бацӕун! 25уомӕн ӕма гъӕздугӕн Хуцауи Паддзахадӕмӕ бацӕунӕй теуайӕн содзийни буни иннердӕмӕ рахезун ӕнцондӕр ӕй.

26Аци дзубандитӕ ка фегъуста, етӕ загътонцӕ:

Мадта ке бон бауодзӕнӕй фӕййервӕзун?

27Йесо син загъта:

– Адӕми бон ци нӕ ’й, е Хуцауи бон ӕй.

28Уӕд Петр загъта:

– Мӕнӕ мах ниууагътан алци дӕр ӕма Дӕ фӕсте рацудан+.

29Йесо дзуапп равардта:

– Ӕцӕгӕй уин зӕгъун: еунӕг уӕхӕн дӕр нӕййес, ӕма Хуцауи Паддзахади сӕрбӕл ӕ хӕдзарӕ, кенӕ ӕ ниййергути, кенӕ е ’нсувӕрти, кенӕ ӕ хуӕрти, кенӕ ӕ уоси, кенӕ ӕ сувӕллӕнтти ка ниууадза,+
30ӕма дзӕвгарӕ фулдӕр ка нӕ райса аци рӕстӕги дӕр ӕма ӕрцӕуйнаг ӕносон царди доги дӕр.

Йесо ӕртиккаг хатт зӕгъуй Ӕ мӕлӕт ӕма Ӕ райгаси туххӕй

31Йесо фӕдздзурдта Ӕ дууадӕс ахургӕнуйнагемӕ ӕма син загъта:

– Нур мах цӕуӕн Иерусалиммӕ, ӕма, Адӕймаги Фурти туххӕй пахампартӕ цидӕриддӕр ниффинстонцӕ, е исӕнхӕст уодзӕнӕй. 32Уомӕн ӕма Адӕймаги Фурт лӕвӕрд ӕрцӕудзӕнӕй муртактӕн, ӕма си фӕггириз кӕндзӕнӕнцӕ, бафхуӕрдзӕнӕнцӕ ’Й, фӕттутӕ Ибӕл кӕндзӕнӕнцӕ, 33ӕма ’Й нӕмдзӕнӕнцӕ, ӕма ’Й рамардзӕнӕнцӕ, ӕма ӕртиккаг бон райгас уодзӕнӕй+.

34Фал Ин Ӕ дзубандитӕн неци балӕдӕрдтӕнцӕ. Ӕ дзурд син байзадӕй нимӕхстӕй. Ӕ дзубандиаги гъуди Ин нӕ базудтонцӕ+.

Курмӕ ӕ цӕстӕй ракастӕй Иерихони рази

35Йесо Иерихонмӕ ку бахӕстӕг ӕй, уӕд еу курмӕ мӕгургор бадтӕй надгӕрон 36ӕма, ӕ рӕзти адӕм ке фӕццӕйцӕунцӕ, уой ку фегъуста, уӕд бафарста:

– Ци хабар ӕй?

37Загътонцӕ ин:

– Назаретаг Йесо ӕрбацӕуй.

38Уӕд е нигъгъӕр кодта:

– Йесо, Дауити Фурт, батӕрегъӕд мин кӕнӕ!+

39Разӕй цӕугутӕ ’й гъос кодтонцӕ, фал е ба никки хъӕбӕрдӕр гъӕр кодта:

– Дауити Фурт, батӕрегъӕд мин кӕнӕ!

40Йесо ӕрлӕудтӕй ӕма загъта, цӕмӕй Имӕ ’й ӕрбакӕнонцӕ; ӕма Имӕ ку ӕрбацудӕй, уӕд ӕй Йесо бафарста:

41– Ци дӕ фӕндуй ӕма дин ци скӕнон?

Е загъта:

– Мӕн фӕндуй мӕ цӕститӕй ракӕсун.

42Йесо ин загъта:

– Ракӕсӕ! Дӕ ӕууӕндундзийнадӕ дӕ фӕййервӕзун кодта+.

43Курмӕ уайтӕккӕ дӕр ракастӕй ӕ цӕститӕй ӕма Ӕ фӕсте рандӕ ’й, Хуцауи стаугӕ; ӕма еугур адӕм уой ку фӕууидтонцӕ, уӕд истабу кодтонцӕ Хуцауӕн.

19

Хъалонесӕг Закхей

19^1Уой фӕсте Йесо бацудӕй Иерихонмӕ ӕма фӕццӕйцудӕй гъӕунги. 2Уоми адтӕй еу адӕймаг, ӕ ном Закхей – хъалонесгути хецау ӕма гъӕздуг лӕг, 3агурдта Йесой фӕууинунмӕ, фал Ӕй адӕми фӕстейӕй нӕ уидта, уомӕн ӕма ниллӕг адтӕй. 4Размӕ ралигъдӕй, исхизтӕй сикоморӕ бӕласӕмӕ[*], уомӕн ӕма Йесойӕн еци бӕласи рӕзти цӕугӕ адтӕй. 5Йесо уордӕмӕ ку бахъӕрттӕй, уӕд уӕлӕмӕ скастӕй, фӕууидта ӕй ӕма ин загъта:

– Закхей, ӕрхезӕ тагъддӕр, уомӕн ӕма Мӕн абони дӕ хӕдзари ун гъӕуй.

6Закхей тагъдгомау ӕрхизтӕй ӕма ’Й цийнӕгӕнгӕ исиуазӕг кодта. 7Ӕма адӕм уой ку фӕууидтонцӕ, уӕд еугурӕй дӕр хъур-хъур кӕнун райдӕдтонцӕ ӕма дзурдтонцӕ, Йесо тӕрегъӕдгун адӕймагмӕ ке бацудӕй, уой;+
8Закхей ба исистадӕй ӕма загъта Йесойӕн:

– Бардар! Мӕ мулкӕн е ’мбес ратдзӕнӕн мӕгуртӕн, ӕма, кӕд еске зӕрдӕ естӕмӕй фӕхходун кодтон, уӕд ин ӕй цуппар уӕхӕнемӕй бафеддзӕнӕн+.

9Йесо ин загъта:

– Аци хӕдзарӕмӕ абони ервӕзундзийнадӕ ӕрцудӕй, уомӕн ӕма аци адӕймаг дӕр Авраами байзӕддаг ӕй,+
10Адӕймаги Фурт ба исӕфт байагорунмӕ ӕма ӕ фӕййервӕзун кӕнунмӕ ӕрцудӕй.

Ӕмбесонд дӕс мини туххӕй

11Адӕм Йесомӕ ку игъустонцӕ, уӕдта ма син ибӕл бафтудта ӕмбесонд, уомӕн ӕма хӕстӕг адтӕй Иерусалиммӕ, ӕма адӕм ӕнгъӕл адтӕнцӕ, Хуцауи Паддзахадӕ рӕхги байгон уодзӕнӕй, зӕгъгӕ+. 12Уотемӕй загъта:

– Еу лӕг, уӕздан муггагӕй, цудӕй идард бӕстӕмӕ, цӕмӕй ӕй уоми паддзахӕй ниввӕронцӕ ӕма раздӕха фӕстӕмӕ; 13фӕдздзурдта ӕ дӕс цагъаремӕ, равардта син дӕс мини[*] ӕма син загъта: «Пайда си кӕнетӕ ме ’рцудмӕ, цӕмӕй си ӕфтауцӕ райсайтӕ». 14Фал е ’мбӕстӕгтӕн ӕнӕуинон ке адтӕй, уомӕ гӕсгӕ ин ӕ фӕсте минӕвӕрттӕ рарвистонцӕ зӕгъунмӕ: «Мах нӕ фӕндуй, цӕмӕй нин е паддзахеуӕг кӕна»+. 15Паддзахӕй ӕй ниввӕруни фӕсте ку ӕриздахтӕй, уӕд, ка цӕйбӕрцӕ ӕфтауцӕ райста, уой базонуни туххӕй фӕдздзурдта, ӕвзестӕ кӕмӕн равардта, еци цагъартӕмӕ. 16Фиццаг ӕрбацудӕй ӕма загъта: «Бардар, дӕ минӕ дӕс мини ӕфтауцӕ ӕрхаста». 17Хецау ин загъта: «Хуарз, мӕ дзӕбӕх цагъар! Минкъий гъуддаги еузӕрдиуон ке адтӕ, уомӕ гӕсгӕ дӕ ӕвӕрун дӕс сахарӕн хецауӕй»+. 18Ӕрбацудӕй дуккаг ӕма загъта: «Бардар, дӕ минӕ фондз мини ӕфтауцӕ ӕрхаста». 19Уомӕн дӕр загъта: «Дӕу ба ӕвӕрун фондз сахарӕн хецауӕй». 20Ӕрбацудӕй ӕртиккаг ӕма загъта: «Бардар, мӕнӕ дӕ минӕ, ӕз ӕй къохмӕрзӕни тухтӕй фӕддардтон де ’рбацудмӕ, 21тӕрсгӕ ди кодтон, уомӕн ӕма ӕнӕхатир адӕймаг дӕ: ци нӕ ниввардтай, уой райсис, ци нӕ байтудтай, уой ба ӕркӕрдис». 22Хецау ин загъта: «Дӕхе дзубандитӕй дин тӕрхон кӕндзӕнӕн, сайӕгой цагъар! Ӕз ӕнӕхатир адӕймаг ке дӕн, ӕма, ци нӕ ниввардтон, уой ке райсун, ци нӕ байтудтон, уой ке ӕркӕрдун, уой ку зудтай, 23уӕд мин ме ’хца цӕмӕннӕ равардтай пайда си искӕнунмӕ, ку ’рцудайнӕ, уӕд ӕй ӕфтауци хӕццӕ куд райстайнӕ, уотӕ?» 24Ӕма уоми ка лӕудтӕй, уонӕн загъта: «Райсетӕ ин ӕ минӕ ӕма ’й раттетӕ, дӕс мини кӕмӕ ес, уомӕн». 25Етӕ ин загътонцӕ: «Бардар, уомӕ дӕс мини ес». 26Хецау дзуапп равардта: «Зӕгъун уин, кӕмӕ ес, уомӕн рардӕуодзӕнӕй; кӕмӕ нӕййес, уомӕй ба ист ӕрцӕудзӕнӕй, ци имӕ ес, е дӕр; 27паддзах син уон, е ке на фӕндадтӕй, мӕ еци знӕгти ба ардӕмӕ ӕрбакӕнетӕ ӕма сӕ мӕ рази рамаретӕ»+.

Йесо ӕрбацудӕй Иерусалиммӕ

28•Уой зӕгъуни фӕсте Йесо рараст ӕй идарддӕр, Иерусалиммӕ цӕугӕй. 29Елеойнаг ци хонх худтонцӕ, уой фахсбӕл ка ес, еци Виффаги ӕма Вифанимӕ ку бахӕстӕг ӕй, уӕд рарвиста Ӕ ахургӕнуйнӕгтӕй дууей 30ӕма син загъта:

– Цотӕ, уӕ комкоммӕ ци гъӕу ес, уордӕмӕ; ку бацӕуайтӕ, уӕд си иссердзинайтӕ, адӕймаг кӕбӕл некӕдма бадтӕй, уӕхӕн къӕлӕу бастӕй; исӕй уӕгъдӕ кӕнетӕ ӕма ’й ӕркӕнетӕ. 31Еске уӕ ку бафӕрса: «Цӕмӕн ӕй уӕгъдӕ кӕнетӕ?», уӕд ин уотӕ зӕгъетӕ: «Бардари гъӕуй».

32Ахургӕнуйнӕгтӕ рандӕ ’нцӕ ӕма еугур дӕр, Йесо син куд загъта, уотӕ иссирдтонцӕ. 33Къӕлӕуи ку уӕгъдӕ кодтонцӕ, уӕд син ӕ хецӕуттӕ загътонцӕ:

– Цӕмӕн уӕгъдӕ кӕнетӕ къӕлӕуи?

34Етӕ дзуапп равардтонцӕ:

– Бардари гъӕуй.

35Ӕма къӕлӕуи ӕркодтонцӕ Йесомӕ, ӕритудтонцӕ ибӕл сӕ дарӕстӕ ӕма ибӕл Йесой исбадун кодтонцӕ. 36Йесо ку фӕццӕйцудӕй, уӕд Ин Ӕ ахургӕнуйнӕгтӕ сӕ дарӕстӕ ӕ надбӕл итудтонцӕ.

37Елеони хонхи ӕруайӕнмӕ ку бахӕстӕг ӕй, уӕд Ӕ берӕ ахургӕнуйнӕгтӕ еугурӕй дӕр гъӕрӕй цийнӕгӕнгӕ райдӕдтонцӕ Хуцауи стаун, ке фӕууидтонцӕ, еци дессӕгти туххӕй; 38дзурдтонцӕ:

– Арфӕгонд уӕд Паддзах, Хуцауи номӕй ӕрцӕуӕг! Фарнӕ уӕлӕрвти ӕма Кадӕ бӕрзӕндти!

39Адӕми хӕццӕ ка адтӕй, еци фарисейтӕй Ин кадӕртӕ загътонцӕ:

– Ахургӕнӕг, нигъгъос кӕнӕ Дӕ ахургӕнуйнӕгти.

40Фал син Йесо дзуапп равардта:

– Зӕгъун уин: етӕ ку нигъгъос уонцӕ, уӕд дортӕ нигъгъӕр кӕндзӕнӕнцӕ.

Йесо кӕуй Иерусалимбӕл

41Йесо сахармӕ ку бахӕстӕг ӕй ӕма ’й ку фӕууидта, уӕд ибӕл никкудтӕй+
42ӕма загъта:

– Бӕргӕ, ду дӕр дӕ абони ку базонисӕ, фарни хуасӕ дин ци ӕй, уой! Фал дин нур е нимӕхст ӕй, 43уомӕн ӕма дӕбӕл искӕндзӕнӕй уӕхӕн бӕнттӕ, ӕма де ’знӕгтӕ дӕ фалдзости алкӕми сикъитӕй фӕрстӕ искӕндзӕнӕнцӕ ӕма дӕбӕл ӕртумугъ уодзӕнӕнцӕ, ӕма дӕ алли ’рдиги нилхъевдзӕнӕнцӕ. 44Фӕйнердӕмӕ дӕ фӕххӕсдзӕнӕнцӕ, дӕ сувӕллӕнтти дин дӕхе медӕгӕ фӕннӕмдзӕнӕнцӕ, ӕма ди дор дорбӕл нӕбал ниууадздзӕнӕнцӕ, Хуцау дӕмӕ ку ӕрцудӕй, еци афонӕ ке нӕ базудтай, уой туххӕй+.

Йесо Хуцауи Ковӕндонӕ кӕдзос кӕнуй

45•Йесо Хуцауи Ковӕндонӕмӕ бацудӕй ӕма уоми ка адтӕй, еци уӕйӕгӕнгути ӕма ӕлхӕнгути уордигӕй тӕрун райдӕдта, 46дзурдта син:

– Финст ӕй: «Мӕ Хӕдзарӕ ковӕн хӕдзарӕ уодзӕнӕй», сумах ба си абӕргути лӕгӕт исаразтайтӕ.

47Йесо алли бон дӕр адӕми ахур кодта Ковӕндони. Кохентӕн сӕ сӕйрагдӕртӕ, динамонгутӕ ӕма ’Й адӕми сӕргълӕугутӕ гъавтонцӕ рамарунмӕ, 48фал Ин еци гъуддаг ци амалӕй бакодтайуонцӕ, уой нӕ зудтонцӕ, уомӕн ӕма Имӕ еугур адӕм дӕр еудадзугӕй игъустонцӕ.

20

Йесойӕн уӕхӕн барӕ ка равардта

1Йесо еу хатт Ковӕндони ахур кодта адӕми ӕма син игъосун кодта фарни уац. Бацудӕнцӕ Имӕ кохенти сӕйрагдӕртӕ ӕма динамонгутӕ адӕми сӕргълӕугути хӕццӕ. 2Ӕма ’Й бафарстонцӕ:

– Зӕгъай нин, циуавӕр хъаурӕй кӕнис еугур гъуддӕгтӕ, кенӕ Дин ка равардта еци барӕ?

3Йесо син дзуапп равардта:

– Ӕз дӕр уӕ бафӕрсдзӕнӕн цӕмӕйдӕр. Зӕгъетӕ Мин, 4Иоанн ци аргъудӕй аргъудта, е уӕларвӕй адтӕй ӕви адӕмӕй+?

5Етӕ тӕрхӕнттӕ кодтонцӕ:

– «Уӕларвӕй» ку зӕгъӕн, уӕд бафӕрсдзӕнӕй «Мадта цӕмӕннӕ баууӕндтайтӕ Иоаннбӕл?»+
6«Адӕмӕй» ку зӕгъӕн, уӕдта нӕ адӕм дортӕй рамардзӕнӕнцӕ, уомӕн ӕма сӕ еугуремӕй дӕр ӕруагӕс кӕнуй, Иоанн пахампар ке ӕй, е+.

7Ӕма дзуапп равардтонцӕ:

– Кӕцӕй ӕй, уой нӕ зонӕн.

8Йесо син дзуапп равардта:

– Мадта уин Ӕз дӕр нӕ зӕгъдзӕнӕн, циуавӕр хъаурӕй сӕ кӕнун, уой.

Ӕмбесонд фудзӕрдӕ ихуӕрстти туххӕй

9Ӕма Йесо адӕмӕн дзорун райдӕдта уӕхӕн ӕмбесонд:

– Еу адӕймаг искодта сӕнӕфсерӕдонӕ, уӕдта ’й сӕнӕфсерӕдони косгути барӕ бакодта ӕма ӕ хӕдзарӕй рандӕ ’й дӕргъвӕтин рӕстӕгмӕ; 10афонӕ ку ӕрхъӕрттӕй, уӕд сӕнӕфсерӕдони косгутӕмӕ рарвиста ӕ цагъари, цӕмӕй ин ӕ сӕнӕфсерӕй ӕ хай радтонцӕ. Фал сӕнӕфсерӕдони косгутӕ фӕннадтонцӕ и цагъари ӕма ’й ревӕдӕй рарвистонцӕ. 11Рарвиста сӕмӕ ӕндӕр цагъари, ӕма уой дӕр фӕннадтонцӕ, фӕггириз си кодтонцӕ ӕма ’й ревӕдӕй рарвистонцӕ. 12Рарвиста сӕмӕ ӕртиккаги дӕр, фал уой дӕр фӕццӕфтӕ кодтонцӕ ӕма ’й ратардтонцӕ+. 13Уӕд сӕнӕфсерӕдони хецау загъта: «Ци кӕнон? Рарветон мӕ уарзон фурти, кӕд уомӕй фефсӕрми уонцӕ». 14Фал ӕй сӕнӕфсерӕдони косгутӕ ку фӕууидтонцӕ, уӕд кӕрӕдземӕн дзурдтонцӕ: «А ӕ бундар ӕй, рамарӕн ӕй, ӕма ӕ бунтӕ мах бауодзӕнӕнцӕ». 15Сӕнӕфсерӕдонӕй ӕй ӕндӕмӕ ракодтонцӕ ӕма ’й рамардтонцӕ. Ци син бакӕндзӕнӕй сӕнӕфсерӕдони хецау? 16Ӕрцӕудзӕнӕй, рамардзӕнӕй еци косгути ӕма сӕнӕфсерӕдонӕ ӕндӕртӕн ратдзӕнӕй.

Уой ка фегъуста, етӕ загътонцӕ:

– Уотӕ ма уӕд!

17Йесо сӕмӕ бакастӕй ӕма загъта:

– Мадта Сугъдӕг Финсти аци дзурдтӕ ци амонунцӕ «Хӕдзарӕ дасгутӕ ци дорбӕл нӕ банвӕрстӕнцӕ, е иссӕй сӕрӕвӕрӕн»? 18Еци дорбӕл кадӕриддӕр ӕрхауа, е ниппурх уодзӕнӕй, ӕхуӕдӕг кӕбӕл ӕрхауа, уой ба ниллицъӕ кӕндзӕнӕй.

19Йесо ӕмбесонд уони туххӕй ке загъта, уой балӕдӕрдтӕнцӕ динамонгутӕ ӕма кохенти хестӕртӕ, ӕма ’Й гъавтонцӕ ецифӕдӕй ниййахӕссунмӕ, фал адӕмӕй нӕ бандиудтонцӕ.

Хъалон кесӕрӕн

20Уӕд, Йесомӕ сӕ цӕстӕ даргӕй, барвистонцӕ, сӕхе Имӕ рӕстагӕй ка ӕвдиста, уӕхӕн лӕгти. Сӕ нисан адтӕй Ӕ ракъахун ӕма Ин Ӕ дзубандитӕ Ӕхе нихмӕ фӕккӕнун, бӕсти хецауи къохтӕмӕ Ин радтӕн куд адтайдӕ, уотӕ+. 21Ӕма ’Й етӕ бафарстонцӕ:

– Ахургӕнӕг, мах зонӕн, Ду раст дзорис ӕма ахур кӕнис, неке гъолон кӕнис, уотемӕй ӕцӕг Хуцауи над амонис. 22Кесӕрӕн нин хъалон федун ӕнгъезуй ӕви нӕ?

23Йесо син балӕдӕрдтӕй сӕ хийнӕ фӕндӕ ӕма загъта:

– Ци Мӕ къахетӕ+? 24Равдесетӕ Мӕмӕ динар: ке хузӕ ӕма ибӕл ке ном ес?

Етӕ дзуапп равардтонцӕ:

– Кесӕри.

25Уӕд син загъта:

– Мадта кесӕри ци ӕй, уой дӕттетӕ кесӕрӕн, Хуцауи ци ӕй, уой ба – Хуцауӕн.

26Ӕма син адӕми рази Ӕ дзурдтӕ Ӕхе нихмӕ фӕккӕнун нӕ бантӕстӕй. Ӕ дзуапп сӕ деси бафтудта, ӕма нигъгъос ӕнцӕ.

Мӕрдти райгаси туххӕй

27Уӕд саддукейтӕй кадӕртӕ ӕрбацудӕнцӕ (саддукейтӕ дзорунцӕ, мӕрдтӕ нӕ райгас уодзӕнӕнцӕ, зӕгъгӕ) ӕма ’Й бафарстонцӕ:

28– Ахургӕнӕг, Моисей махӕн ниффинста: «Ескӕмӕн ӕ уосгин ӕнсувӕр ӕнӕзӕнӕгӕй ку рамӕла, уӕд ин ӕ идӕдзи ракорӕд ӕма цӕуӕт рауадзӕд е ’нсувӕрӕн». 29Адтӕй авд ӕнсувӕри. Хестӕр ӕрхудта уосӕ ӕма ӕнӕзӕнӕгӕй рамардӕй; 30еци уоси ракурдта дуккаг ӕнсувӕр, ӕма е дӕр ӕнӕзӕнӕгӕй рамардӕй; 31ракурдта ӕй ӕртиккаг; уӕдта уотӕ иннӕ авд, ӕма сӕ еугур дӕр рамардӕнцӕ, зӕнӕг ба нӕ ниууагътонцӕ; 32сӕ еугурей фӕсте уосӕ дӕр рамардӕй; 33нур мӕрдтӕ ку райгас уонцӕ, уӕд си ке уосӕ уодзӕнӕй? Сӕ авдей уосӕ дӕр ку адтӕй.

34Йесо син дзуапп равардта:

– Аци дуйней адӕм уосӕ корунцӕ ӕма лӕгмӕ цӕунцӕ; 35федӕни цард кӕмӕн рардӕуа ӕма мӕрдтӕй ка райгас уа, етӕ ба нӕдӕр уосӕ кордзӕнӕнцӕ, нӕдӕр лӕгмӕ цӕудзӕнӕнцӕ, 36мӕлӕт дӕр син нӕ уодзӕнӕй, фал исуодзӕнӕнцӕ Изӕдти хузӕн, Хуцауи бӕдӕлттӕ, уомӕн ӕма сӕ Хуцау райгас кодта. 37Мӕрдтӕ ке райгас уодзӕнӕнцӕ, уой ба Моисей равдиста, содзгӕ синдзӕ къотӕри туххӕй ку дзурдта, Бардари «Авраами Хуцау, Исааки Хуцау ӕма Иакови Хуцау» ку исхудта, уӕд. 38Хуцау ба мӕрдти Хуцау нӕ, фал уодӕгӕсти Хуцау ӕй, уомӕн ӕма ин еугур дӕр уодӕгас ӕнцӕ.

39Уой туххӕй Йесойӕн динамонгутӕй кадӕртӕ загътонцӕ:

– Ахургӕнӕг, Ду хуарз загътай.

40Естӕбӕл бафӕрсунмӕ Имӕ сӕ нифс нӕбал бахастонцӕ.

Ке байзӕддаг ӕй Киристе?

41Йесо ба син загъта:

– Куд зӕгъунцӕ Киристейӕй, Дауити байзӕддаг ӕй, зӕгъгӕ+? 42Дауит ӕхуӕдӕг псаломти киунуги ку дзоруй:

«Загъта Дуйнейдарӕг мӕ Бардарӕн: исбадӕ мӕ рахес фарс, 43цалинмӕ Дин Де ’знӕгти Дӕ къӕхти буни ӕривӕрон, уӕдмӕ».

44Мадта кӕд Дауит Киристей Бардар хонуй, уӕд Киристе Дауити байзӕддаг куд ӕй?

45Еугур адӕм Йесомӕ ку игъустонцӕ, уӕд Ӕ ахургӕнуйнӕгтӕн загъта:

46– Уӕхе хезетӕ динамонгутӕй. Етӕ уарзунцӕ даргъ дарӕс дарун ӕма сахарти фӕзти адӕми арфитӕмӕ игъосун; уарзунцӕ синагогити раззаг бунӕтти ӕма мийнаси фингитӕбӕл уӕллӕй бадун;+
47байсунцӕ седзӕргӕсти хӕдзӕрттӕ, цӕстӕмӕ берӕ ковунцӕ. Етӕ баййафдзӕнӕнцӕ карз ӕфхуӕрд.

21

Седзӕргӕс уоси лӕвар

21^1Йесо ракастӕй ӕма фӕууидта, Хуцауи номбӕл лӕвӕрттӕ Ковӕндони хӕзнадони ка ӕвардта, еци гъӕздугути;+
2уӕдта фӕууидта, дууӕ лепти ка ниввардта, еци мӕгур седзӕргӕс уоси дӕр 3ӕма загъта:

– Ӕцӕг уин зӕгъун: аци мӕгур уосӕ еугуремӕй дӕр фулдӕр ниввардта; 4уомӕн ӕма иннетӕ еугур дӕр сӕ лӕвар Хуцауӕн сӕ мулки уӕлдаййӕй ниввардтонцӕ, аци мӕгур силгоймаг ба ӕ фур мӕгурӕй, ӕ хуӕруйнаги аргъ, цидӕриддӕр имӕ адтӕй, уой ниввардта.

Бӕллӕхтӕ ӕма ӕвзарӕнтӕ

5Еуӕй-еуетӕ уотӕ ку дзурдтонцӕ, Хуцауи Ковӕндонӕ хъазар дортӕй ӕма, Хуцауӕн ци ӕрхастонцӕ, уонӕй фӕлуст ӕй, зӕгъгӕ, уӕд Йесо загъта:

6– Ралӕудзӕнӕй рӕстӕг, ӕма, ами ци уинетӕ, етӕ уотӕ ниппурх уодзӕнӕнцӕ, ӕма си дор дорбӕл нӕбал байзайдзӕнӕй+.

7Уӕд Ӕй бафарстонцӕ:

– Ахургӕнӕг, е кӕд уодзӕнӕй, ӕма еци хабӕрттӕн се ’рцуди афонӕ цӕмӕй бӕрӕг уодзӕнӕй?

8Йесо син загъта:

– Уӕхе хезетӕ, цӕмӕй уӕ ма басайуонцӕ. Уомӕн ӕма беретӕ ӕрцӕудзӕнӕнцӕ ӕма дзордзӕнӕнцӕ «Ӕз Киристе дӕн» ӕма «Рӕстӕг ӕрхъӕрттӕй». Сӕ фӕсте ма рацотӕ. 9Тугъдтитӕ ӕма ӕзмӕнстити туххӕй ку фегъосайтӕ, уӕд ма фӕттӕрсетӕ – фиццаг бал етӕ сӕ еугур дӕр гъӕуама ӕрцӕуонцӕ, фал е уӕд кӕрон нӕма уодзӕнӕй.

10Загъта ма син:

– Исистдзӕнӕнцӕ адӕм адӕми нихмӕ ӕма паддзахадӕ паддзахади нихмӕ; 11уодзӕнӕй стур зӕнхӕнкъуститӕ, рауӕнӕй-рауӕнти – стонг ӕма еминӕ; уодзӕнӕй ӕверхъау цаутӕ ӕма стур ӕвдесӕйнӕгтӕ уӕларвӕй.

12– Уонӕн сӕ еугурей разӕй ба сумах ахӕсдзӕнӕнцӕ, тӕрдзӕнӕнцӕ уӕ, кӕндзӕнӕнцӕ уӕ синагогитӕ ӕма ахӕстӕнттӕмӕ; Мӕ номи туххӕй уӕ ӕрлӕуун кӕндзӕнӕнцӕ паддзӕхтӕ ӕма хецӕутти рази; 13е уин уодзӕнӕй Мӕн туххӕй ӕвдесӕн лӕууни фадуат. 14Мадта уӕ зӕрдӕбӕл даретӕ, ци зӕгъдзинайтӕ, уобӕл уӕ рагацау гъуди кӕнун ке нӕ гъӕуй, уой, 15уомӕн ӕма уин ӕз ратдзӕнӕн, уӕ нихмӕлӕугутӕ сӕ еугур дӕр ке нихмӕ фӕллӕуун ӕма ке нихмӕ исдзорун нӕ бафӕраздзӕнӕнцӕ, уӕхӕн ӕвзаг ӕма зунд. 16Гадзирахаттӕй уӕбӕл рацӕудзӕнӕнцӕ уӕ ниййергутӕ дӕр, уе ’нсувӕртӕ, уӕ хӕстӕгутӕ, уе ’мбӕлттӕ, кедӕрти ба уи маргӕ дӕр ракӕндзӕнӕнцӕ, 17мӕ номи туххӕй ба алкӕмӕн дӕр уодзинайтӕ ӕнӕуинон, 18фал уӕ сӕрӕй еу ӕрдо дӕр нӕ фӕгъгъӕудзӕнӕй, – 19уӕ фӕразондзийнадӕй уӕ уодтӕ ервӕзун кӕнетӕ.

Разуац Иерусалими ихӕлди туххӕй

20– Иерусалимбӕл ӕфсӕдтӕ ке ӕртеголӕ ӕнцӕ, уой ку фӕууинайтӕ, уӕд, цид, зонетӕ, рӕхги ке низзӕууат уодзӕнӕй, уой: 21уӕд, Иудейи ка уа, етӕ хуӕнхтӕмӕ ледзӕнтӕ; Иерусалими ка уа, етӕ дӕр уордиги ледзӕнтӕ; ӕ фалӕнбулай ка уа, етӕ ба имӕ ма бацӕуӕнтӕ, 22уомӕн ӕма еци бӕнттӕ мастесӕн бӕнттӕ ӕнцӕ, цӕмӕй исӕнхӕст уа, Сугъдӕг Финст ци зӕгъуй, е еугурӕй дӕр. 23Уӕд тухст уавӕри уодзӕнӕнцӕ ӕнгъӕлдзау уоститӕ ӕма, дзедзе ка даруй, етӕ. Стур бӕллӕх ӕрцӕудзӕнӕй аци зӕнхӕмӕ, ӕма Хуцауи фудӕнхӕ аци адӕми ӕгасей дӕр баййафдзӕнӕй: 24ӕма цагъди фӕууодзӕнӕнцӕ карди комӕй, ӕма сӕ уацари фӕккӕндзӕнӕнцӕ алли адӕмтӕмӕ. Иерусалим ӕнсӕнддзӕнӕнцӕ муртактӕ, цалинмӕ муртакти рӕстӕг фӕууа, уӕдмӕ.

25– Уодзӕнӕй ӕвдесӕйнӕгтӕ хорбӕл, мӕйӕбӕл ӕма стъалутӕбӕл; зӕнхӕбӕл ба адӕмбӕл сау катай бафтуйдзӕнӕй, денгизи унӕр ӕма фӕйлауӕнтӕ ба игъусдзӕнӕнцӕ; 26адӕм фуртӕссӕй, дуйнебӕл гъӕуама ци бӕллӕхтӕ ӕрцӕуа, уонӕмӕ ӕнгъӕл кӕсгӕй, зӕрддзӕф кӕндзӕнӕнцӕ, уомӕн ӕма уӕлӕрвон тухтӕ исӕнкъусдзӕнӕнцӕ, 27ӕма уӕд фӕууиндзӕнӕнцӕ Адӕймаги Фурти стур тухӕ ӕма кади хӕццӕ ӕврагъи сӕрбӕл ӕрцӕйцӕугӕ. 28Етӕ ӕнхӕст кӕнун ку райдайуонцӕ, уӕд, цид, урдуг ислӕууетӕ ӕма уӕ сӕртӕбӕл хӕрдмӕ исхуӕцетӕ, уомӕн ӕма уӕ ервӕзундзийнади рӕстӕг ӕрхӕстӕг ӕй.

Ӕмбесонд легъонбӕласи туххӕй

29Ӕма син Йесо радзурдта ӕмбесонд:

– Ракӕсайтӕ легъон бӕласӕмӕ ӕма иннӕ бӕлӕстӕмӕ: 30уони сифӕ кӕнгӕ ку фӕууинетӕ, уӕд ӕй уӕхуӕдтӕ фӕззонетӕ, сӕрдӕ ке ӕрхӕстӕг ӕй. 31Мадта сумах уони еугурӕй ӕнхӕстгӕнгӕ ку фӕууинайтӕ, уӕд зонетӕ, Хуцауи Паддзахадӕ ке ӕрхӕстӕг ӕй, уой. 32Ӕцӕгӕй уин зӕгъун: аци фӕлтӕр нӕма райевгъуйдзӕнӕй, уӕдмӕ етӕ еугурӕй дӕр ӕрцӕудзӕнӕнцӕ;+
33арв ӕма зӕнхӕ нӕбал уодзӕнӕнцӕ, мӕ дзубандитӕ ба сӕ тухи уодзӕнӕнцӕ.

Еудадзуг цӕттӕ уотӕ

34– Кӕсетӕ уӕхемӕ, цӕмӕй уӕ зӕрдитӕ ма исуӕззау уонцӕ фурхуӕрд ӕма фурниуӕзтӕй, ӕма царди мӕтӕй, ӕма уӕ еци бон ӕнӕнгъӕлти ма ӕрӕййафа. 35Ӕма архъани хузӕн ниййахӕсдзӕнӕй еугур зӕнхон цӕргути дӕр ӕгас зӕнхи цъарӕбӕл; 36мадта еудадзуг цӕттӕ уотӕ ӕма коветӕ, цӕмӕй уӕ бон бауа еци ӕрцӕуйнаг бӕллӕхтӕн сӕ еугурей сӕрти дӕр рахезун ӕма Адӕймаги Фурти рази ӕрлӕуун+.

37Бонӕй Йесо адӕми ахур кодта Хуцауи Ковӕндони, изӕрӕй ба, цид, рандӕ ’й ӕма е ’хсӕвӕ рарвиста, Елеон ке худтонцӕ, еци хонхбӕл. 38Ӕма Имӕ еугур адӕм сӕумӕй цудӕнцӕ Ковӕндонӕмӕ байгъосунмӕ.

22

Сосӕг фӕндӕ Йесой нихмӕ

22^1•Ӕрхӕстӕг ӕй къӕхигӕнӕ дзолти бӕрӕгбон, Песах ке хонунцӕ, е; 2алкертӕ ӕма динамонгутӕ агурдтонцӕ, цӕсти сӕ ка нӕ бафтауа, Йесой рамаруни уӕхӕн фадуат, уомӕн ӕма адӕмӕй тӕрсгӕ кодтонцӕ.

3Уӕд Сайтан бацудӕй, Искариот ке худтонцӕ, еци Иуди медӕгӕ – дууадӕс ахургӕнуйнагемӕй еуеми,+
4ӕма Иудӕ рандӕ ’й ӕма дзубанди кодта алкертӕ ӕма Ковӕндонӕ гъӕуайгӕнгути хецӕутти хӕццӕ, цӕмӕй син Йесой сӕ къохти бафтуйун кӕна. 5Етӕ бацийнӕ кодтонцӕ ӕма исарази ӕнцӕ Иудӕн ӕхца радтун; 6Иудӕ син зӕрдӕ байвардта ӕма агурдта, Йесо адӕми хӕццӕ куд нӕ уа, уотемӕй син Ӕй сӕ къохтӕмӕ радтуни фадуат.

Комуадзӕни ӕхсӕвӕр

7•Ӕрхъӕрттӕй къӕхигӕнӕ дзолти бӕрӕгбон, Комуадзӕни далис ӕвгӕрдуни бон, 8ӕма Йесо рарвиста Петр ӕма Иоанни, загъта син:

– Цотӕ ӕма нин ӕривӕретӕ Комуадзӕни фингӕ.

9Етӕ ’Й бафарстонцӕ:

– Куд Дӕ фӕндуй, кӕми ӕй ӕрцӕттӕ кӕнӕн?

10Е син загъта:

– Сахармӕ ку бацӕуайтӕ, уӕд уӕбӕл рамбӕлдзӕнӕй еу адӕймаг дони гъосини хӕццӕ. Ци хӕдзарӕмӕ бацӕуа, уордӕмӕ, цид, бацотӕ ӕ фӕсте 11ӕма хӕдзари хецауӕн зӕгъетӕ: «Ахургӕнӕг дин зӕгъуй: Мӕ ахургӕнуйнӕгти хӕццӕ Комуадзӕни фингӕбӕл кӕми ӕрбадон, еци уат кӕми ӕй?» 12Ӕма уин е уӕллаг уӕладзуги фӕууинун кӕндзӕнӕй стур ӕфснайд уат: уоми ӕрцӕттӕ кӕнетӕ.

13Етӕ рандӕ ’нцӕ ӕма еугур дӕр иссирдтонцӕ, Йесо син куд загъта, уотӕ; ӕма ӕрцӕттӕ кодтонцӕ Комуадзӕни фингӕ.

14Рӕстӕг ку ӕрхъӕрттӕй, уӕд Йесо ӕма дууадӕс Амистоли ӕрбадтӕнцӕ фингӕбӕл, 15ӕма син Йесо загъта:

– Мӕ гъезӕмари размӕ Мӕ хъӕбӕр фӕндадтӕй аци Комуадзӕни фингӕбӕл уӕ хӕццӕ бабадун, 16уомӕн ӕма уин зӕгъун: нӕбал исбаддзӕнӕн Комуадзӕни фингӕбӕл, цалинмӕ е Хуцауи Паддзахади ӕвӕрд ӕрцӕуа, уӕдмӕ.

17Райста сӕни къос, Хуцауӕн арфӕ ракодта ӕма загъта:

– Райсетӕ ’й, ӕма си алке дӕр баниуазӕд, 18уомӕн ӕма уин зӕгъун, нӕбал баниуаздзӕнӕн сӕнӕфсери сӕнӕй, цалинмӕ Хуцауи Паддзахадӕ ӕрцӕуа, уӕдмӕ.

19Уой фӕсте райста дзол, Хуцауӕн арфӕ ракодта, расаста ӕй, равардта сӕмӕ ’й ӕма загъта:

– Айӕ Мӕ Бауӕр ӕй ӕма уӕ сӕрбӕл нивондӕн лӕвӕрд цӕуй мӕлӕтмӕ. Уотӕ кӕнетӕ Мӕ ӕримисунӕн+.

20Ӕхсӕвӕри фӕсте райста сӕни къос ӕма загъта:

– Аци къос ӕй Нӕуӕг Фӕдзӕхст. Нӕуӕг Фӕдзӕхст федаргонд цӕуй, сумах сӕрбӕл ка ракӕлдзӕнӕй, Мӕ еци Тогӕй. 21Фал Мӕ уӕйӕгӕнӕги къох Мӕ хӕццӕ еу фингӕбӕл ӕй;+
22фал Адӕймаги Фурт цӕуй, нисангонд Ин ци над ес, уобӕл. Фал сар ӕ сӕр, гадзирахаттӕй Ибӕл ка рацӕуа, уомӕн.

23Ӕма райдӕдтонцӕ кӕрӕдзей фӕрсун, кӕци ӕй, уой ка бакӕндзӕнӕй, е.

Уӕлдӕрбӕл нимад ка ’й

24•Рауадӕй сӕмӕ буцӕу дӕр, уӕлдӕрбӕл нимад си ка гъӕуама уа, уобӕл. 25Йесо син загъта:

– Паддзӕхтӕ хецауеуӕг кӕнунцӕ адӕмтӕн ӕма, адӕмтӕбӕл сӕ барӕ кӕмӕн цӕуй, уони хуӕрзгӕнгутӕ хундӕуй; 26сумах ба уотӕ н’ айтӕ: уе ’хсӕн уӕлдӕр ка ’й, е уин уӕд кӕстӕрӕн, сӕргълӕууӕг ба – куд лӕггадӕгӕнӕг. 27Уомӕн ӕма ка ’й уӕлдӕр – фингӕбӕл бадӕг ӕви лӕггадӕгӕнӕг? Фингӕбӕл бадӕг уӕлдӕр нӕ ’й? Ӕз ба уин дӕн куд лӕггадӕгӕнӕг+.

28Сумах Мӕ ӕвзарӕнти Мӕ хӕццӕ адтайтӕ, 29ӕма Мин Мӕ Фидӕ Паддзахадӕ куд равардта, уотӕ уин ӕй Ӕз дӕр дӕдтун,+
30цӕмӕй Мӕ Паддзахади хуӕрайтӕ ӕма ниуазайтӕ Мӕ фингӕбӕл. Ӕма исбаддзинайтӕ уӕллӕй Израили дууадӕс хӕдзарвӕндагӕн[*] тӕрхон кӕнунмӕ.

Йесо Петри туххӕй

31•Ӕма Бардар Йесо загъта:

– Симон, Симон, сайтан курдта, цӕмӕй уӕ мӕнӕуау ниттегъонцӕ, 32фал Ӕз кувтон дӕу туххӕй, цӕмӕй дӕ ӕууӕндундзийнадӕ ма ислӕмӕгъ уа. Ӕма Мӕмӕ ку раздӕхай, уӕд исфедар кӕнӕ де ’нсувӕрти ӕууӕндундзийнадӕ+.

33Петр Ин дзуапп равардта:

– Ӕз цӕттӕ дӕн Дӕ хӕццӕ цӕунмӕ ахӕстонӕмӕ дӕр, мӕлӕтмӕ дӕр+.

34Фал Йесо загъта:

– Зӕгъун дин, Петр, а ’хсӕви уасӕнгӕ нӕма ниууасдзӕнӕй, уотӕ Мӕнӕй ӕртӕ хатти дӕхе рахатдзӕнӕ, ӕз Ӕй нӕ зонун, зӕгъгӕ.

35Йесо сӕ бафарста:

– Ӕз уӕ ӕнӕ хурдзинӕй, ӕнӕ ӕхцайӕй, ӕнӕ ӕййевӕн дзабуртӕй ку ӕрвистон, уӕд естӕбӕл тухстайтӕ?

Етӕ дзуапп равардтонцӕ:

– Нецӕбӕл+.

36Уӕд син загъта:

– Нур ба ӕхцай дзӕкъолӕ кӕмӕ ес, е ӕй райсӕд ӕ хӕццӕ, уотӕ ӕ хурдзин дӕр. Ӕхца кӕмӕ нӕййес, е ба ӕ пӕлӕз рауӕйӕ кӕнӕд ӕма ӕхсаргард балхӕнӕд. 37Зӕгъун уин, Сугъдӕг Финст ци зӕгъуй, е Мӕбӕл гъӕуама ӕрцӕуа «Фудгӕнгути нимӕдзӕмӕ ’Й бахастонцӕ». Мӕн туххӕй финст ци ес, е рӕхги исӕнхӕст уодзӕнӕй.

38Етӕ загътонцӕ:

– Мӕнӕ ами ес дууӕ ӕхсаргарди.

Е син загъта:

– Фагӕ ’й.

Йесо ковуй Елеони хонхбӕл

39Йесо рацудӕй ӕма, иннӕ хӕттити хузӕн, рараст ӕй Елеони хонхмӕ, Ӕ ахургӕнуйнӕгтӕ дӕр рацудӕнцӕ ӕ фӕсте. 40Бунатмӕ ку бахъӕрттӕнцӕ, уӕд син загъта:

– Коветӕ, цӕмӕй фудӕвзарӕнти ма бахауайтӕ.

41Дор кумӕти фехсӕн ес, уойбӕрцӕ Йесо фӕххебарӕ ’й, ӕ уӕрагисӕртӕбӕл ӕрбадтӕй ӕма кувта:

42– Мӕ Фидӕ, кӕд Дӕ фӕндон уа, уӕд Мин аци гъезӕмӕртти къос ма бадарӕ. Фал Мӕн куд фӕндуй, уотӕ нӕ, фал Дӕу куд фӕндуй, уотӕ фӕууӕд+.

43Уӕд Имӕ уӕларвӕй ӕрцудӕй Изӕд ӕма ’Й уодфедар кодта. 44Уотӕхсӕн кӕнгӕй, Йесо зӕрддагондӕрӕй кувта, ӕма Ӕ хед тоги ӕртӕхтау зӕнхӕмӕ тагъдӕй. 45Кувд ку фӕцӕй, уӕд бацудӕй Ӕ ахургӕнуйнӕгтӕмӕ ӕма сӕ фунӕййӕй баййафта, уомӕн ӕма фур сагъӕсӕй сӕ тухӕ басастӕй.

46Йесо син загъта:

– Цӕмӕн хуссетӕ? Исистетӕ ӕма коветӕ, цӕмӕй монцти ма бахауайтӕ.

Йесой ниййахӕстонцӕ

47•Йесо Ӕ дзубанди нӕма фӕцӕй, уотӕ адӕм фӕззиндтӕнцӕ; дууадӕс ахургӕнуйнагемӕй еу, Иудӕ, цудӕй сӕ разӕй. Е бацудӕй Йесомӕ раба Ин кӕнунмӕ. Уомӕн ӕма, ке хӕццӕ адтӕй, уонӕн уотӕ байамудта: Кӕмӕн раба кӕнон, Е ӕй.

48Йесо ин загъта:

– Иудӕ, байӕй гадзирахаттӕй цӕуис Адӕймаги Фуртбӕл?

49Гъуддаг цӕмӕ цӕуй, Йесой ахургӕнуйнӕгтӕ уой ку фӕууидтонцӕ, уӕд Ин загътонцӕ:

– Бардар Хуцау, ӕхсаргардӕй цӕвӕн+?

50Ӕма сӕ еу ӕхсаргардӕй ниццавта кохенти сӕйрагдӕри цагъари ӕма ин ӕ рахес гъос рахаун кодта. 51Уӕд Йесо загъта:

– Е фӕгӕ ’й.

Бавналдта цагъари гъосмӕ ӕма ин ӕй исдзӕбӕх кодта. 52Ӕ ниййахӕссунмӕ ӕрцӕуӕг кохенти сӕйрагдӕртӕн, Ковӕндонӕ гъӕуайгӕнгути хецӕуттӕн ӕма адӕми сӕргълӕугутӕн Йесо загъта:

– Цума абӕреги ахӕссетӕ, уоййау Мӕмӕ ӕхсаргӕрдтӕ ӕма гъелти хӕццӕ ку рацудайтӕ. 53Алли бон Хуцауи Ковӕндони уӕ хӕццӕ ку адтӕн, ӕма Мӕмӕ уӕ къох ку нӕ исистайтӕ, нур ба уӕ рӕстӕг ӕрцудӕй – талингӕдзийнадӕ хецауеуӕг кӕнуй+.

Петр ӕхе фӕттегъӕ кодта Йесобӕл

54•Уӕд Йесой ниййахӕстонцӕ ӕма ’Й ӕркодтонцӕ кохентӕн сӕ сӕйрагдӕри хӕдзарӕмӕ. Петр идӕрддзӕф сӕ фӕсте цудӕй. 55Тургъи астӕу арт ку скодтонцӕ ӕма ку ’рбадтӕнцӕ, уӕд Петр дӕр сӕ хӕццӕ исбадтӕй. 56Еу лӕггадӕгӕнӕг силгоймаг Петри фӕууидта арти рохсмӕ, ӕдзинӕг имӕ никкастӕй ӕма загъта:

– Айӕ дӕр Ӕ хӕццӕ адтӕй.

57Фал Ибӕл Петр ӕхе фӕттегъӕ кодта:

– Хуарз уосӕ, ӕз Ӕй нӕ зонун.

58Минкъий фӕстӕдӕр ӕй фӕууидта ӕндӕр кадӕр ӕма ин загъта:

– Ду дӕр уонӕй дӕ.

Петр уомӕн дӕр загъта:

– Нӕ дӕн.

59Рацудӕй сахатти бӕрцӕ, ӕма бабӕй еу ӕндӕр адӕймаг дӕр федарӕй дзурдта:

– Айӕ дӕр, ӕнӕмӕнгӕ, Ӕ хӕццӕ адтӕй, уомӕн ӕма галилейаг ӕй.

60Фал Петр уомӕн дӕр загъта:

– Ци дзорис, уомӕн неци зонун.

Петр ӕ дзубанди нӕма фӕцӕй, уотемӕй уасӕнгӕ ниууаста. 61Уӕд Бардар Хуцау Е ’ргон разилдта ӕма бакастӕй Петрмӕ. Ӕма Петр ӕргъуди кодта, ци ин загъта, уой: «А ’хсӕви уасӕнгӕ нӕма ниууасдзӕнӕй, уотемӕй Мӕбӕл ӕртӕ хатти дӕхе фӕттегъӕ кӕндзӕнӕ»+. 62Петр рацудӕй ӕндӕмӕ ӕма содзгӕ цӕстисугтӕй ӕркудтӕй.

Йесо синедриони рази

63Йесой ка гъӕуай кодта, еци адӕм си гириз кодтонцӕ ӕма ’Й надтонцӕ, 64Ӕ цӕститӕ Ин нихгӕнгӕй, Ин Ӕ цӕсгон ниццӕвиуонцӕ ӕма ’Й бафӕрсиуонцӕ:

– Кӕд Пахампар дӕ, уӕд Дӕ ка ниццавта, уой базонӕ.

65Ӕма Ин Ӕ нихмӕ дзурдтонцӕ берӕ ӕндӕр ӕфхуӕрӕн дзурдтӕ.

66•Ӕма ку ӕрбон ӕй, уӕд ӕримбурд ӕнцӕ адӕми хестӕртӕ, кохенти сӕйрагдӕртӕ, динамонгутӕ ӕма ’Й бакодтонцӕ сӕ синедрионмӕ, 67ӕма ’Й бафарстонцӕ:

– Зӕгъай нин, Киристе Ду Дӕ?

Е син загъта:

– Ку уин зӕгъон, уӕддӕр уи нӕ баруагӕс уодзӕнӕй; 68ку уӕ бафӕрсон, уӕддӕр Мин дзуапп нӕ ратдзинайтӕ; 69нурӕй фӕстӕмӕ Адӕймаги Фурт ӕрбаддзӕнӕй алцигъон Хуцауи рахес фарс.

70Уӕд сӕ еугур дӕр загътонцӕ:

– Мадта Ду Хуцауи Фурт Дӕ?

Е син дзуапп равардта:

– Уӕхуӕдтӕ ’й ку зӕгъетӕ, Ӕз Хуцауи Фурт ке дӕн, уой.

71Етӕ загътонцӕ:

– Циуавӕр ӕвдесӕйнаг ма нӕ гъӕуй? Ӕхе цъухӕй Ин ӕй ку фегъустан!+

23

Йесо ӕма Пилат

23^1•Уӕд сӕ еугур дӕр исистадӕнцӕ ӕма ’Й ракодтонцӕ Пилатмӕ,+
2ӕма ’Й райдӕдтонцӕ фудгин кӕнун:

– Мах исбӕлвурд кодтан, Айӕ нин ихалуй нӕ адӕми, кесӕрӕн хъалон федун нӕ уадзуй ӕма Ӕхе хонуй Киристе, гъома, Паддзах+.

3Пилат Ӕй бафарста:

– Ду дӕ иудейаг Паддзах?

Йесо ин дзуапп равардта:

– Дӕхуӕдӕг ӕй зӕгъис.

4Пилат адӕмӕн ӕма алкертӕн загъта:

– Ӕз аци Адӕймагмӕ неци азун ерун+.

5Фал етӕ сӕ фӕндӕбӕл лӕудтӕнцӕ, гъома, Ӕ ахурадӕй адӕми змӕнтуй, еугур Иудейӕй – Галилейӕй райдайӕ ӕма сауӕнгӕ мӕнӕ аци бунати уӕнгӕ.

Йесо ӕма Ирод

6Пилат уой ку фегъуста, уӕд бафарста:

– Аци лӕг галилейаг ӕй?

7Ӕма Ироди дӕлбарӕ бӕстӕй ке ӕй, уой ку базудта, уӕд Йесой рарвиста Иродмӕ – еци рӕстӕг Ирод дӕр Иерусалими адтӕй+. 8Ирод Йесой ку фӕууидта, уӕд хъӕбӕр бацийнӕ кодта, уомӕн ӕма ’й рагӕй фӕндадтӕй Ӕ фӕууинун. Йесой туххӕй берӕ хӕттити фегъуста, уӕдта Имӕ ӕнгъӕл кастӕй ести дессаг равдесунмӕ+
9ӕма ’Й фарста берӕ цӕмӕйдӕрти, фал ин Йесо неци дзуапп равардта. 10Кохенти сӕйрагдӕртӕ ӕма динамонгутӕ ба лӕудтӕнцӕ уоми ӕма ’Й хъӕбӕр азунгин кодтонцӕ. 11Ирод Ӕй бафхуардта е ’фсӕддонти хӕццӕ, фӕггириз си кодтонцӕ, хъазар дарӕс ибӕл скодтонцӕ ӕма ’Й фӕстӕмӕ Пилатмӕ рарвистонцӕ. 12Ӕма еци бон Пилат ӕма Ирод балимӕн ӕнцӕ, раздӕр ба кӕрӕдземӕ фудзӕрдӕ адтӕнцӕ.

Маруни тӕрхон

13•Пилат фӕдздзурдта кохенти сӕйрагдӕртӕмӕ, хецӕуттӕмӕ ӕма адӕммӕ, 14загъта син:

– Сумах мӕмӕ ӕркодтайтӕ аци Лӕги, адӕми ихалуй, зӕгъгӕ. Ӕз уӕ рази равзурстон гъуддаг, ӕма аци Лӕги ци фудракӕндти азун кӕнетӕ, уонӕй Имӕ неци иссирдтон; 15неци азун Имӕ иссирдта Ирод дӕр, мӕлӕтмӕ ’Й цӕй туххӕй рардӕуа, уӕхӕнӕй; 16нур Ӕй ӕхсӕй фӕннӕмун кӕндзӕнӕн ӕма ’Й рауадздзӕнӕн.

17Пилати ба, бӕрӕгбонмӕ гӕсгӕ, уонӕн еу ахӕсти рауадзун гъудӕй.

18Фал адӕм гъӕр кӕнун райдӕдтонцӕ:

– Рамарӕ ’Й! Варавви нин рауадзӕ!

19Варавви ба ахӕстонӕмӕ багӕлстонцӕ, сахари цидӕр ӕзмӕнст ке исаразта ӕма лӕг ке рамардта, уой туххӕй. 20Пилат нӕуӕгӕй адӕми хӕццӕ райдӕдта дзорун – фӕндадтӕй ӕй Йесой рауадзун. 21Фал етӕ гъӕр кодтонцӕ:

– Райтиндзӕ ’Й! Райтиндзӕ ’Й!

22Пилат син ӕртиккаг хатт загъта:

– Уагӕр лӕгъузӕй ци ракодта? Мӕлӕтмӕ ’Й цӕй туххӕй рардӕуа, уӕхӕнӕй Имӕ неци иссирдтон. Гъема ’Й ӕхсӕй фӕннӕмун кӕндзӕнӕн ӕма ’Й рауадздзӕнӕн.

23Фал гъӕрӕй сӕ фӕндӕ тардтонцӕ – Йесой райтиндзун – адӕми гъӕр ӕма алкерти гъӕр басастонцӕ Пилати. 24Ӕма Пилат гъуддаг ниллух кодта, етӕ куд курдтонцӕ, уотӕ: 25ӕзмӕнсти ӕма лӕг рамаруни азунгондӕй ахӕстонӕмӕ ке багӕлстонцӕ, ӕма адӕм ке туххӕй курдтонцӕ, еци Варавви рауагъта, уӕдта бардзурд равардта, цӕмӕй Йесойӕн, ци сӕ фӕндуй, уой бакӕнонцӕ.

Йесой байтигътонцӕ

26•Ӕма ’Й ку ракодтонцӕ, уӕд, будурӕй ка цудӕй, уӕхӕн киринейаг лӕг Симони бауорӕдтонцӕ ӕма ин ӕ рагъи исӕвардтонцӕ дзиуарӕ, цӕмӕй ӕй Йесой фӕсте хастайдӕ. 27Йесой фӕсте цудӕй берӕ адӕм, уӕдта Ибӕл ка кудтӕй ӕма гъарӕнгӕ ка кодта, уӕхӕн силгоймӕгтӕ. 28Йесо сӕмӕ ӕхе бахатта ӕма син загъта:

– Иерусалими кизгуттӕ, Мӕнбӕл ма кӕуетӕ, фал кӕуетӕ уӕхебӕл ӕма уӕ сувӕллӕнттӕбӕл. 29уомӕн ӕма ӕрцӕуй уӕхӕн рӕстӕг, ӕма дзордзӕнӕнцӕ: «Амондгун ӕнцӕ ӕнӕзӕнӕгтӕ, ка нӕ ниййирдта, еци губунтӕ, сувӕллонӕн ӕхсир ка нӕ бадардта, еци реутӕ!»+
30Уӕд райдайдзӕнӕнцӕ хатун хуӕнхтӕмӕ «Ӕркӕлетӕ нӕбӕл!» ӕма къубуртӕмӕ «Банимӕхсетӕ нӕ!» 31Уомӕн ӕма кӕд цъӕхсифӕ бӕласӕн уотӕ кӕнунцӕ, уӕд уагӕр хускъӕ бӕласӕбӕл ба ци ӕрцӕудзӕнӕй?

32Ӕ хӕццӕ ма Ин марунмӕ кодтонцӕ дууӕ фудгӕнӕги дӕр. 33Ӕма Бӕрӕг бунат ка хуннуй, уордӕмӕ ку бахъӕрттӕнцӕ, уӕд Уоми Йесо ӕма фудгӕнгути дзиуарӕбӕл байтигътонцӕ: еуей – рахесӕрдигӕй, инней ба – галеуӕрдигӕй. 34Йесо дзурдта:

– Мӕ Фидӕ, ниххатир син кӕнӕ, уомӕн ӕма, ци кӕнунцӕ, уой нӕ лӕдӕрунцӕ.

– Ӕ дарӕсбӕл Ин хӕлттӕ исгӕлстонцӕ ӕма ’й се ’хсӕн байурстонцӕ.

35Адӕм лӕудтӕнцӕ ӕма кастӕнцӕ. Худтӕнцӕ Ибӕл хецӕуттӕ дӕр:

– Иннети ервӕзун кодта, нур ба Ӕхуӕдӕг Ӕхе фӕййервӕзун кӕнӕд, кӕд Хуцауи ӕвзурст Киристе ӕй, уӕд+.

36Гириз Си кодтонцӕ ӕфсӕддонтӕ дӕр – бацудӕнцӕ, цид, Имӕ, Ӕ цъухмӕ Ин исхастонцӕ тауӕг сӕнӕ, 37дзурдтонцӕ:

– Кӕд иудейаг Паддзах Дӕ, уӕд Дӕхе фӕййервӕзун кӕнӕ.

38Ӕ сӕрмӕ бердзейнагау, ромагау ӕма дзиуиттагау финст адтӕй: «Айӕ ӕй иудейаг Паддзах».

39Итигъд фудгӕнгутӕй еу айуан кодта Йесобӕл:

– Кӕд Ду Киристе дӕ, уӕд фӕййервӕзун кӕнӕ Дӕхе дӕр ӕма мах дӕр.

40Ӕма ин иннӕ бауайдзӕф кодта:

– Ӕви Хуцауӕй нӕ тӕрсис, кӕд ӕма Дӕуӕн дӕр уӕхӕн тӕрхон рахастонцӕ? 41Махӕн раст тӕрхон рахастонцӕ – нӕ гъуддӕгтӕмӕ гӕсгӕ ’й райстан; Е ба лӕгъузӕй неци ракодта+.

42Ӕма загъта:

– Йесо, Дӕ Паддзахадӕмӕ ку бацӕуай, уӕд мӕ, цид, ӕримисӕ!

43Йесо ин загъта:

– Ӕцӕгӕй дин зӕгъун, тӕккӕ абони Мӕ хӕццӕ уодзӕнӕ дзенети.

Йесой мӕлӕт

44•Адтӕй ӕхсӕзӕймаг сахатмӕ хӕстӕг. Бӕстӕ еугурӕй дӕр нитталингӕ ’й, ӕма уотӕ рахаста фарӕстӕймаг сахатти уӕнгӕ, 45ӕма хор рохс нӕбал кодта, ӕма Ковӕндони медӕгӕ ӕмбӕрзӕн раскъудӕй сӕрӕй-бунмӕ. 46Йесо гъӕрӕй загъта:

– Мӕ Фидӕ, Дӕ къохтӕмӕ Дин дӕдтун Мӕ уод.

Ӕма уотӕ ку загъта, уой фӕсте Ӕ уод исиста.

47Ци ӕрцудӕй, уой сӕдихецау ку фӕууидта, уӕд табу кодта Хуцауӕн ӕма загъта:

– Аци Адӕймаг, ӕнӕмӕнгӕ, рӕстаг адтӕй.

48Бакӕсунмӕ ци адӕм ӕрбамбурд ӕнцӕ, етӕ хабар ку фӕууидтонцӕ, уӕд сӕ реутӕ хуайгӕ, сӕхемӕ здахтӕнцӕ+. 49Йесой зонгитӕ ба сӕ еугур дӕр, уӕдта Ӕ фӕсте Галилейӕй ка рацудӕй, еци силгоймӕгтӕ дӕр идӕрддзӕф лӕудтӕнцӕ ӕма кастӕнцӕ, ци цӕуй, уомӕ+.

Йесой банигӕдтонцӕ

50•Адтӕй еу лӕг, ӕ ном Иосиф, синедриони иуонг, хуарз ӕма раст адӕймаг, 51Иудейаг сахар Аримафейӕй; ӕнгъӕл кастӕй Хуцауи Паддзахадӕмӕ. Е арази н’ адтӕй, синедрион ци унаффӕ рахаста ӕма ци бакодта, уой хӕццӕ. 52Иосиф бацудӕй Пилатмӕ Йесой мард ракорунмӕ; 53Ӕриста ӕй, ба ’й тухта ӕ пӕлӕзи ӕма ’й байвардта къӕдзӕхи хурфи зӕппадзи, уоми ӕвӕрд неке ма адтӕй. 54Еци бон адтӕй майрӕнбон, сабатизӕр. 55Йесой хӕццӕ Галилейӕй ци силгоймӕгтӕ рацудӕй, етӕ дӕр рандӕ ’нцӕ ӕма фӕууидтонцӕ зӕппадзӕ дӕр ӕма Йесой мард дӕр; 56ку раздахтӕнцӕ, уӕд ӕрцӕттӕ кодтонцӕ хуӕрздӕфагитӕ; сабати ба син, фӕдзӕхстмӕ гӕсгӕ, адтӕй уолӕфӕн бон, ӕма неци кӕнун ӕнгъизтӕй.

24

Йесо Киристе райгас ӕй

24^1•Авдисӕри ба, сӕумӕ раги еци силгоймӕгтӕ ӕрцудӕнцӕ зӕппадзӕмӕ, рахастонцӕ, ци хуӕрздӕфагитӕ ӕрцӕттӕ кодтонцӕ, уони; 2фал зӕппадзи дор ӕриййафтонцӕ еуварсгондӕй. 3Бацудӕнцӕ медӕмӕ, фал си Йесой мард не ссирдтонцӕ. 4Уобӕл дес ку кодтонцӕ, уӕд сӕ рази ӕваст февзурстӕнцӕ дууӕ лӕги ӕрттевгӕ дарӕсти+. 5Силгоймӕгти тас бацудӕй, сӕ сӕртӕ ӕруагътонцӕ, фал син лӕгтӕ загътонцӕ:

– Уодӕгаси мӕрдти хӕццӕ ци агоретӕ? 6Ами нӕ ’Й, райгас ӕй. Галилейи ма ку адтӕй, уӕд уин ци дзурдта, уой уӕ зӕрди ӕрифтауетӕ: 7«Адӕймаги Фурт гъӕуама лӕвӕрд ӕрцӕуа тӕрегъӕдгун адӕми къохтӕмӕ, итигъд ӕрцӕуа дзиуарӕбӕл ӕма ӕртиккаг бон райгас уа»+.

8Уӕд силгоймӕгтӕн сӕ зӕрди ӕрифтудӕнцӕ Йесой дзурдтӕ;+
9раздахтӕнцӕ зӕппадзӕй ӕма еугур дӕр радзурдтонцӕ еуӕндӕс ахургӕнуйнагемӕн, уӕдта иннетӕн дӕр. 10Еци силгоймӕгтӕ адтӕнцӕ Магдалинӕ Марийӕ, Иоаннӕ, Иакови мадӕ Марийӕ ӕма иннетӕ, сӕ хӕццӕ ма ка адтӕй, етӕ хабар радзурдтонцӕ Амистолтӕн.+
11Фал сӕмӕ силгоймӕгти дзубандитӕ дзӕгъӕлдзорӕ фӕккастӕнцӕ, ӕма сӕбӕл нӕ баууӕндтӕнцӕ. 12Фал Петр исистадӕй ӕма фӕууадӕй зӕппадзӕмӕ, ӕргубур кодта ӕма си фӕууидта ӕрмӕстдӕр мӕрддзӕгтӕ, ӕма фӕстӕмӕ раздахтӕй, ци ’рцудӕй, уобӕл ӕ меднимӕр дес кӕнгӕй.

Эммаусмӕ цӕугӕй

13Еци бон ахургӕнуйнӕгтӕй дууӕ фӕццӕйцудӕнцӕ, Иерусалимӕй ӕртинсӕй стадий[*] идӕрддзӕф ци Эммауси гъӕу адтӕй, уордӕмӕ. 14Дзубанди кодтонцӕ, ци ’рцудӕй, еци еугур цаутӕбӕл; 15ӕма дзубанди куд кодтонцӕ ӕма сӕ кӕрӕдземӕн сӕ гъудитӕ куд дзурдтонцӕ, уотӕ сӕмӕ Йесо Ӕхуӕдӕг бахӕстӕг ӕй ӕма сӕ хӕццӕ байеу ӕй. 16Фал сӕ цӕститӕй рӕстмӕ нӕбал уинӕгау фӕцӕнцӕ ӕма ’Й нӕ базудтонцӕ+. 17Йесо сӕ бафарста:

– Цӕбӕл дзоретӕ цӕугӕ-цӕун?

Етӕ ӕнкъардӕй ӕрлӕудтӕнцӕ. 18Сӕ еу, Клеопа, дзуапп равардта Йесойӕн:

– Иерусалиммӕ ӕрцӕугутӕй, ӕвӕццӕгӕн, еунӕг Ду нӕ зонис, аци бӕнтти уоми ци ’рцудӕй, уонити туххӕй+.

19Йесо сӕ бафарста:

– Ци нӕ зонун?

Етӕ Ин загътонцӕ, ци ’рцудӕй Назаретаг Йесобӕл: «Е гъуддагӕй дӕр ӕма дзурдӕй дӕр тухгин Пахампар адтӕй Хуцауи рази дӕр ӕма еугур адӕми рази дӕр. 20Нӕ кохенти сӕйрагдӕртӕ ӕма Ибӕл нӕ хецӕуттӕ гадзирахаттӕй куд рацудӕнцӕ, мӕлӕти тӕрхонмӕ ’Й куд равардтонцӕ ӕма ’Й дзиуарӕбӕл куд байтигътонцӕ. 21Мах ба нӕхецӕн нифситӕ ӕвардтан, Израили Ка фӕййервӕзун кӕндзӕнӕй, Е ӕй, зӕгъгӕ. Уотемӕй Ӕ нийтиндзунбӕл нур ӕртиккаг бон цӕуй, 22ӕма нӕ силгоймӕгтӕй кадӕртӕ мах деси бафтудтонцӕ – сӕумӕй адтӕнцӕ зӕппадзи рази, 23фал Ин Ӕ мард не ’ссирдтонцӕ. Ӕрцудӕнцӕ ӕма радзурдтонцӕ, Изӕдтӕ сӕмӕ ке фӕззиндтӕнцӕ ӕма син загътонцӕ, Йесо уодӕгас ӕй, зӕгъгӕ. 24Уӕд махӕй кадӕртӕ рандӕ ’нцӕ зӕппадзӕмӕ ӕма алцидӕр фӕууидтонцӕ, силгоймӕгтӕ куд загътонцӕ, уотемӕй; Ӕхе ба Ин нӕ фӕууидтонцӕ». 25Уӕд син Йесо загъта:

– О, ӕнӕлӕдӕргитӕ ӕма дзӕндӕл зӕрдитӕ! Пахампартӕ ци загътонцӕ, уонӕбӕл ци зинтӕй ӕууӕндетӕ! 26Киристейӕн уотӕ фӕгъгъезӕмарӕ кӕнгӕ адтӕй ӕма уотемӕй Ӕ кадӕмӕ бацӕун.

27Ӕма син Моисейӕй ӕма еугур пахампартӕй райдайгӕй, балӕдӕрун кодта, ӕгас Сугъдӕг Финсти Ӕхе туххӕй ци загъд ес, уонити еугурӕй дӕр.

28Ци гъӕумӕ цудӕнцӕ, уомӕ ку бахӕстӕг ӕнцӕ, уӕд Йесо Ӕхе равдиста уотӕ, цума идарддӕр цӕуйнаг адтӕй. 29Фал Ӕй етӕ уорӕдтонцӕ, лигъстӕ Ин кодтонцӕ:

– Байзайӕ нӕ хӕццӕ, бон изӕрмӕ ӕрхӕстӕг ӕй.

Уӕд Йесо бацудӕй гъӕумӕ ӕма сӕ хӕццӕ байзадӕй. 30Ӕма Йесо фингӕбӕл ку ’рбадтӕй, уӕд райста дзол, Хуцауӕн арфӕ ракодта, расаста ӕй ӕма сӕмӕ ’й равардта+. 31Уӕд ракастӕнцӕ сӕ цӕститӕй, базудтонцӕ ’Й, фал сӕмӕ нӕбал зиндтӕй. 32Уӕд кӕрӕдземӕн загътонцӕ:

– Надбӕл нӕ хӕццӕ ку дзубанди кодта ӕма нин Сугъдӕг Финст ку амудта, уӕд, цума, нӕ реуи нӕ зӕрдитӕ нӕ сугъдӕнцӕ?

33Ӕма еци сахат исистадӕнцӕ ӕма раздахтӕнцӕ Иерусалиммӕ, ӕма уоми баййафтонцӕ еуӕндӕс ахургӕнуйнаги иннӕ ахургӕнуйнӕгти хӕццӕ еумӕ. 34Етӕ дзурдтонцӕ, ӕцӕгӕй ке райгас ӕй ӕма Ӕхе Симонмӕ ке равдиста. 35Уӕд син аци дууӕ радзурдтонцӕ, надбӕл ци ӕрцудӕй, уӕдта Йесо дзол куд расаста, уомӕй Ӕй ке базудтонцӕ, уонити туххӕй.

Йесо Ӕхе равдиста Ӕ ахургӕнуйнӕгтӕмӕ

36•Уонити туххӕй ку дзурдтонцӕ, уӕд Йесо ӕхуӕдӕг ӕрлӕудтӕй се ’хсӕн ӕма син загъта:

– Фӕрнгун уотӕ!

37Етӕ фӕкъкъех ӕнцӕ, ӕма си тас бацудӕй: уотӕ фенгъалдтонцӕ, цума мон уинунцӕ. 38Фал син Йесо загъта:

– Цӕбӕл искатай айтӕ, ӕма уӕ зӕрди ауӕхӕн гъудитӕ цӕмӕн игуруй? 39Фӕууинетӕ Мин Мӕ къохтӕ ӕма Мӕ къӕхтӕ: айӕ Ӕз Мӕхуӕдӕг дӕн. Басгаретӕ Мӕ ӕма исбӕрӕг кӕнетӕ: монӕн фид ӕма истгутӕ нӕййес, Мӕнӕн ба ес, куд уинетӕ, уотемӕй.

40Уой зӕгъуни фӕсте син фӕууинун кодта Ӕ къохтӕ ӕма Ӕ къӕхтӕ. 41Фур цийнӕй си ку нӕма ӕруагӕс кодта ӕма деси ку бацудӕнцӕ, уӕд син загъта:

– Ами уӕмӕ хуӕруйнаг ес+?

42Равардтонцӕ Ин фезонӕггонд кӕсалги карст ӕма бедзӕ муд. 43Ӕма сӕ райста, ӕма сӕ сӕ рази хуардта.

44Ӕма син загъта:

– Уӕ хӕццӕ ма ку адтӕн, уӕд уин Ӕз уой туххӕй дзурдтон, Моисейи Ӕгъдауи, Пахампарти киунугути ӕма псаломти Мӕн туххӕй ци загъд ес, етӕ еугур дӕр гъӕуама ӕрцӕуонцӕ, зӕгъгӕ.

45Уӕд син Сугъдӕг Финст лӕдӕрунӕн байгон кодта сӕ зунд. 46Ӕма син загъта:

– Сугъдӕг Финст уотӕ зӕгъуй, Киристе гъӕуама фӕгъгъезӕмарӕ кодтайдӕ ӕма ӕртиккаг бон мӕрдтӕй райгас адтайдӕ;+
47ӕма, Иерусалимӕй райдайгӕй, еугур адӕмтӕмӕ Ӕ номӕй фӕдздзурдӕуа, цӕмӕй ӕрфӕсмон кӕнонцӕ сӕ тӕрегъӕдтӕбӕл, ӕма син сӕ ниххатир кӕнонцӕ. 48Уомӕн сумах айтӕ ӕвдесӕнтӕ. 49Ӕз уин рарветдзӕнӕн, Мӕ Фидӕ уин зӕрдӕ цӕмӕй байвардта, уой. Ӕма бал байзайетӕ аци сахари, цалинмӕ уӕлӕрвон тухӕй исхайгин уайтӕ, уӕдмӕ+.

Йесо рандӕ ’й уӕлӕрвтӕмӕ

50Ӕма сӕ сахарӕй рахудта Вифаний уӕнгӕ, Ӕ къохтӕ уӕлӕмӕ исиста ӕма сӕбӕл Ӕ арфӕ бафтудта+. 51Ӕма сӕбӕл арфӕ ку ӕфтудта, уӕд си идард кӕнун райдӕдта, ӕма Ӕхе уӕларвмӕ исиста. 52Етӕ Имӕ бакувтонцӕ ӕма стур цийни хӕццӕ раздахтӕнцӕ Иерусалиммӕ. 53Уӕдӕй фӕстӕмӕ еудадзуг адтӕнцӕ Ковӕндони ӕма табу кодтонцӕ Хуцауӕн. Амменӕ.

* 1:11 Дзиуиттаг кохентӕ Хуцаумӕ ковуни рӕстӕг сӕрмагонд нивондхӕссӕнбӕл сугътонцӕ бодӕ.

* 1:72 Кӕсӕ дзурдуати «Зӕронд Фӕдзӕхст».

* 3:1 Тетрарх – фиццаг аци дзурди медес адтӕй «облӕст, кенӕ зӕнхӕн ӕ цуппӕрӕймаг хай»; фӕстӕдӕр аци дзурд райдӕдтонцӕ лӕдӕрун куд «бунӕттон хецау», уотӕ. Нӕуӕг Фӕдзӕхсти дзамани Иудейӕ иссӕй римаг зӕнхи хай ӕма хӕйттӕгонд ӕрцудӕй. Алли хаййӕн дӕр адтӕй ӕхе хецау, кенӕ тетрарх.

* 3:3 Иордан – Геннисарети цадӕ ӕма Мард денгиз ка еу кӕнуй, еци цӕугӕдон.

* 4:18 Хуцауи ӕвзурст адӕймаги сӕрбӕл ӕркалиуонцӕ хуӕрздӕфагӕ сойнӕ, кохен, кенӕ паддзах цӕмӕй исуа, уой туххӕй. Исӕрдун – сӕрмагонд ӕгъдау. Ӕ рахӕсгӕ нисанеуӕг ӕй «Хуцауи ӕвзурст».

* 5:14 Уой фӕсте адӕймаг, дзиуиттӕгти динмӕ гӕсгӕ, искӕдзос уидӕ.

* 6:4 Хуцауи Хӕдзарӕ – Иерусалими Ковӕндонӕ.

* 7:11 Наин – сахар Галилейи.

* 7:30 Кӕсӕ дзурдуати «Ӕгъдауи лӕг».

* 7:46 Сойнӕй сӕр исӕрдун – Хуцауи Ковӕндони аргъуд сугъдӕг хуӕздӕфагӕ сойнӕй байсӕрдиуонцӕ адӕймаги сӕр, цӕмӕй ибӕл Хуцауи арфӕ ӕрцудайдӕ.

* 8:30 Легион – римаг ӕфсади хай. Рагон дзаманти легиони уидӕ 3000 ӕфсӕддони, Римаг империй доги ба – 6000 гӕрзефтонг ӕфсӕддоней бӕрцӕ. Легионӕн разамунд лӕвардта легат. Дзурд «легиони» рахаст нисанеуӕг ӕй «егъау ӕфсад».

* 9:20 Киристе – рагон бердзейнаг ӕвзагӕй «исӕрст». Кӕсӕ дзурдуатон уацгъуди «Киристе».

* 9:23 Дзиуарӕ ӕй киристон дини символ ӕма ӕй табуйаг. Киристон дини ахуради ӕвдесуй, Киристе адӕми сӕрбӕл Ӕхе нивондӕн ке ӕрхаста, уой.

* 10:12 Тир ӕма Содом – Хуцау сӕ цӕргути тӕрегъӕддзийнӕдти туххӕй уӕларвӕй рарветгӕ зингӕй ке басугъта, Хананаани еци рагон сахартӕ.

* 11:42 Рутӕ – еудадзуг цъӕх ка фӕууй, уӕхӕн хуӕрздӕфагӕ кӕрдӕг, кенӕ къотӕр, павзӕ.

* 12:6 Ассари – римаг листӕг ӕрхий ӕхца, динарий 1/16-аг хай.

* 12:59 Лептӕ – тӕккӕ листӕгдӕр ӕрхий ӕхца, ӕй кодранти ӕрдӕг, кенӕ динарий 1/128-аг хай.

* 13:14 Моисеи Ӕгъдаумӕ гӕсгӕ, сабати косун не ’нгъизтӕй, фал ӕрмӕст Хуцаумӕ ковун.

* 17:6 Тутабӕласӕ – стур бӕласӕ федар ӕма арф уедӕгти хӕццӕ.

* 19:4 Сикоморӕ бӕласӕ – бӕрзонд бӕласӕ, ес ин ставд къалеутӕ ӕма фӕтӕн сифтӕр.

* 19:13 Минӕ – килограмми ӕрдӕг ӕвзестӕ.

* 22:30 Кӕсӕ «Израиль».

* 24:13 Стади – 125 къахдзӕфи, ӕй 184, 8 метри. 60 стадий ӕнцӕ 11 километри.

+ 1:15 Лк. 7:28, Лк. 7:33,
+ 1:26 Иоанн 1:45,
+ 1:48 Лк. 11:27
+ 1:76 Лк. 7:26, Лк. 20:6,
+ 1:77 Лк. 3:3
+ 1:80 Лк. 3:2
+ 2:4 Лк. 1:26-27,
+ 2:14 Лк. 19:38
+ 2:19 Лк. 2:51
+ 2:30 Иоанн 8:12
+ 2:35 Иоанн 19:25
+ 2:39 Лк. 1:26-27
+ 2:50 Лк. 9:45, Лк. 18:34
+ 2:51 Лк. 2:19
• 3:1 Иоанн 1:19-28
+ 3:1 Лк. 13:1, Лк. 23:1, Лк. 9:7

+ 3:2 Иоанн 11:49, Лк. 1:63, Лк. 1:80, Иоанн 1:6-7

+ 3:8 Лк. 16:24, Иоанн 8:33
+ 3:9 Лк. 13:9,
+ 3:14 Лк. 19:8
+ 3:15 Иоанн 1:19-20
+ 3:20 Иоанн 3:24
+ 3:22 Иоанн 1:32-33, Иоанн 12:28, Лк. 9:35,
+ 4:16 Лк. 2:39
+ 4:23 Иоанн 4:46-53
+ 4:24 Иоанн 4:44
+ 4:30 Иоанн 8:59, Иоанн 10:39
+ 4:34 Лк. 8:28,
+ 4:35 Лк. 9:42,
+ 4:42 Лк. 5:16
+ 5:4 Иоанн 21:6
+ 5:14 Лк. 17:14
+ 5:16 Лк. 4:42
+ 5:17 Лк. 6:19, Лк. 8:46
+ 5:20 Лк. 7:48
+ 5:29 Лк. 19:6
+ 5:30 Лк. 15:2
+ 5:32 Лк. 15:7,
+ 5:33 Лк. 11:1, Иоанн 1:35, Лк. 18:12
+ 5:34 Иоанн 3:29,
+ 5:35 Лк. 17:22
+ 6:7 Лк. 14:1, Лк. 20:20
+ 6:9 Лк. 14:3
+ 6:14 Иоанн 1:42
+ 6:16 Лк. 22:47
+ 6:19 Лк. 5:17, Лк. 8:46
+ 6:21 Иоанн 7:37,
+ 6:28 Лк. 23:34,
+ 6:40 Иоанн 13:16
+ 6:46 Иоанн 13:13
+ 7:14 Лк. 8:54
+ 7:19 Иоанн 4:25, Иоанн 6:14, Иоанн 11:27
+ 7:23 Иоанн 6:61, Иоанн 16:1
+ 7:24 Лк. 3:2
+ 7:28 Лк. 1:15
+ 7:29 Лк. 3:12
+ 7:33 Лк. 1:15
+ 7:34 Иоанн 2:1, Иоанн 12:2, Лк. 5:30
• 7:36 Иоанн 12:1-8
+ 7:39 Лк. 15:2
+ 7:48 Лк. 5:20
+ 7:50 Лк. 8:48, Лк. 17:19, Лк. 18:42,
+ 8:1 Лк. 4:43
+ 8:2 Лк. 23:49, Лк. 24:10, Иоанн 19:25
+ 8:3 Лк. 24:10
+ 8:15 Иоанн 15:5
+ 8:16 Лк. 11:33
+ 8:17 Лк. 12:2
+ 8:19 Иоанн 2:12, Иоанн 7:3,
+ 8:21 Иоанн 15:14,
+ 8:28 Лк. 4:34
+ 8:35 Лк. 10:39
+ 8:37 Лк. 5:8,
+ 8:41 Лк. 13:14,
+ 8:46 Лк. 5:17, Лк. 6:19
+ 8:48 Лк. 7:50,
+ 8:51 Лк. 9:28
+ 8:52 Иоанн 11:11
+ 8:54 Лк. 7:14
+ 9:1 Лк. 6:12-16
+ 9:7 Лк. 3:1, Лк. 9:19
+ 9:9 Лк. 3:19-20, Лк. 23:8
• 9:10 Иоанн 6:1-14
+ 9:10 Лк. 9:2
+ 9:19 Лк. 9:7,
+ 9:20 Лк. 22:67, Иоанн 11:27

+ 9:22 Лк. 17:25, Лк. 18:33, Лк. 24:7, Иоанн 2:19

+ 9:23 Лк. 14:27
+ 9:25 Лк. 12:20
+ 9:27 Лк. 21:32, Иоанн 21:22
+ 9:28 Лк. 8:51
+ 9:35 Лк. 23:35,
+ 9:42 Лк. 4:35
+ 9:44 Лк. 9:22, Лк. 18:32-33
+ 9:45 Лк. 2:50, Лк. 18:34
+ 9:48 Лк. 10:16, Иоанн 13:20
+ 9:50 Лк. 11:23
+ 9:51 Лк. 24:51,
+ 10:2 Иоанн 4:35
+ 10:16 Иоанн 13:20,

+ 10:22 Иоанн 6:46, Иоанн 7:29, Иоанн 8:19, Иоанн 10:15

+ 10:25 Лк. 18:18
+ 10:33 Иоанн 4:9, Иоанн 8:48
+ 10:38 Иоанн 11:1, Иоанн 12:2
+ 10:39 Лк. 8:35
+ 10:41 Лк. 12:25
+ 11:1 Иоанн 1:35
+ 11:10 Иоанн 14:13-14,
+ 11:19 Лк. 9:49,
+ 11:23 Лк. 9:50
+ 11:27 Лк. 1:48
+ 11:28 Иоанн 13:17,
+ 11:33 Лк. 8:16
• 11:37 Лк. 20:45-47
+ 11:42 Лк. 18:12
+ 11:43 Лк. 14:7, Лк. 20:46
+ 11:54 Лк. 20:20
+ 12:2 Лк. 8:17
+ 12:32 Иоанн 10:16, Лк. 22:29
+ 12:33 Лк. 18:22
+ 12:43 Иоанн 13:17
+ 13:1 Лк. 3:1, Лк. 23:1
+ 13:4 Иоанн 9:7, Иоанн 9:11
+ 13:7 Лк. 3:9
+ 13:14 Лк. 8:41,
+ 13:15 Лк. 14:5
+ 13:19 Лк. 17:6,
+ 13:31 Лк. 3:1, Лк. 9:7
+ 13:35 Лк. 19:38
+ 14:1 Лк. 6:7, Лк. 20:20
+ 14:5 Лк. 13:15
+ 14:7 Лк. 11:43
+ 14:11 Лк. 18:14
+ 14:26 Иоанн 12:25
+ 14:27 Лк. 9:23
+ 14:35 Лк. 8:8,
+ 15:2 Лк. 5:30, Лк. 19:7
+ 15:7 Лк. 5:31-32
+ 16:8 Иоанн 12:36,
+ 16:10 Лк. 19:17
+ 16:16 Лк. 4:43,
+ 16:24 Лк. 3:8
+ 16:31 Иоанн 12:10-11
+ 17:1 Лк. 22:22
+ 17:6 Лк. 13:19
+ 17:12 Лк. 5:11,
+ 17:14 Лк. 5:14
+ 17:16 Лк. 5:12, Иоанн 4:9
+ 17:19 Лк. 7:50,
+ 17:20 Лк. 19:11,
+ 17:22 Лк. 5:35, Иоанн 8:56
+ 17:23 Лк. 21:28
+ 17:25 Лк. 9:22
+ 18:1 Лк. 21:36,
+ 18:9 Лк. 16:15
+ 18:12 Лк. 5:33, Лк. 11:42
+ 18:14 Лк. 14:11
+ 18:18 Лк. 10:25
+ 18:22 Лк. 12:33
+ 18:28 Лк. 5:11
+ 18:29 Лк. 14:26
+ 18:33 Лк. 9:22, Лк. 24:7, Иоанн 2:19
+ 18:34 Лк. 2:50, Лк. 9:45
+ 18:38 Лк. 1:32
+ 18:42 Лк. 7:50,
+ 19:7 Лк. 5:30, Лк. 15:2
+ 19:8 Лк. 3:14
+ 19:9 Лк. 3:8, Иоанн 8:33, Иоанн 8:39
+ 19:11 Лк. 17:20,
+ 19:14 Иоанн 15:8
+ 19:17 Лк. 16:10
+ 19:27 Лк. 20:16
• 19:28 Иоанн 12:12-19
+ 19:41 Иоанн 11:35
+ 19:44 Лк. 21:6
• 19:45 Иоанн 2:13-22
+ 20:4 Лк. 3:3
+ 20:5 Лк. 7:30
+ 20:6 Лк. 7:26, Лк. 9:8
+ 20:12 Лк. 11:48-49
+ 20:20 Лк. 6:7, Лк. 14:1, Лк. 11:54
+ 20:23 Лк. 12:1
+ 20:41 Лк. 1:32, Лк. 18:38
+ 20:46 Лк. 11:43
+ 21:1 Иоанн 8:20
+ 21:6 Лк. 19:44
+ 21:32 Лк. 9:27
+ 21:36 Лк. 18:1,
• 22:1 Иоанн 11:45-53
+ 22:3 Иоанн 13:2
• 22:7 Иоанн 13:21-30
+ 22:19 Иоанн 6:51,
+ 22:21 Иоанн 13:18
• 22:24 Лк. 9:46-50
+ 22:27 Иоанн 13:4-5
+ 22:29 Лк. 12:32
• 22:31 Иоанн 13:36-38
+ 22:32 Иоанн 17:9
+ 22:33 Иоанн 21:19,
+ 22:35 Лк. 9:3, Лк. 10:4
+ 22:42 Иоанн 18:11,
• 22:47 Иоанн 18:3-11
+ 22:49 Лк. 22:38
+ 22:53 Лк. 20:1,
• 22:54 Иоанн 18:12-18, Иоанн 18:25-27
+ 22:61 Лк. 22:34
• 22:66 Иоанн 18:19-24
+ 22:71 Иоанн 10:36
• 23:1 Иоанн 18:28-30
+ 23:1 Лк. 3:1, Лк. 13:1,
+ 23:2 Лк. 20:25
+ 23:4 Иоанн 18:38, Иоанн 19:4,
+ 23:7 Лк. 3:1, Лк. 9:7
+ 23:8 Лк. 9:9
• 23:13 Иоанн 18:39
• 23:26 Иоанн 19:17-27
+ 23:29 Лк. 21:23
+ 23:35 Лк. 9:35, Иоанн 10:18
+ 23:41 Лк. 23:4,
• 23:44 Иоанн 19:28-30
+ 23:48 Лк. 18:13
+ 23:49 Лк. 8:2
• 23:50 Иоанн 19:38-42
• 24:1 Иоанн 20:1-10
+ 24:4 Иоанн 20:12
+ 24:7 Лк. 9:22, Лк. 18:33, Иоанн 2:19
+ 24:8 Иоанн 2:22
+ 24:10 Лк. 8:2-3
+ 24:16 Иоанн 20:14
+ 24:18 Иоанн 19:25
+ 24:30 Лк. 9:16
• 24:36 Иоанн 20:19-23,
+ 24:41 Иоанн 21:5
+ 24:46 Лк. 24:27
+ 24:49 Иоанн 14:26,
+ 24:50 Лк. 19:29, Иоанн 11:18,

+ https://ibt.org.ru/ebook?id=DIG

Дзурдуат

Дзурдуат

Лукай Евангели

1. Г

2. И

3. К

4. М

5. П

6. А

7. Ӕ

8. Б

9. Д

10. З

11. К

12. КЪ

13. Л

14. М

15. П

16. Р

17. С

18. Т

19. Ф

20. Х

21. ХЪ

Дзурдуат

Сӕрмагонд нӕмттӕ ӕма географион терминтӕ

Галилейӕ – Израилӕн ӕ цӕгатӕрдиги бӕстӕ. Вавилойнаг уацари дзамани (VI ӕнос, Киристей Райгурди агъоммӕ) уоми ци дзиуиттӕгтӕ байзадӕй, етӕ ӕрледзӕг муртакти хӕццӕ исхӕлӕмулӕ ӕнцӕ, фӕстӕдӕр сӕбӕл бафтудӕнцӕ арамейаг, финикийаг ӕма бердзейнаг ӕрледзгутӕ, ӕма уой туххӕй аци зӕнхи хай арӕх муртакти худтонцӕ. Йесо Киристе Ӕ зӕнхон царди фулдӕр хай, адӕми ахургӕнгӕй, Галилейи рарвиста.

Иерусалим – иудейаг хуӕнхти конд сахар, Мард ке хонунцӕ, еци денгизӕн ӕ нигулӕнӕрдиги билӕй 25 км бӕрцӕ идарддӕр; паддзах Соломони дзамани иссӕй Израили сӕйраг сахар.

Израиль – аци ном Хуцау равардта Иаковӕн, Иаков Ӕ хӕццӕ Пенуэли ку тухтӕй, уӕд. Иакови байзайӕггӕгтӕ дууадӕс аули (фӕлтӕри) Зӕронд Фӕдзӕхсти хуннунцӕ Израили адӕм. Паддзах Соломони фӕсмӕрдӕ, цӕгати ка цардӕй, еци дӕс аули рартӕстӕнцӕ Иудӕ ӕма Вениамини хонсайраг аултӕй ӕма исаразтонцӕ, Цӕгаттаг ке хонунцӕ, еци паддзахадӕ. Цӕгаттаг паддзахади адтӕй ӕхе паддзӕхтӕ, фӕстӕдӕр ба ӕхе сӕйраг сахар – Самарийӕ. Хонсайраг паддзахадӕ хундтӕй Иудейӕ, ӕ сӕйраг сахар ба – Иерусалим. Зӕронд Фӕдзӕхсти еуӕй-еу рауӕнти дзурд «Израиль» хауй ӕрмӕст цӕгаттаг аултӕмӕ, кенӕ Цӕгаттаг паддзахадӕмӕ. Нӕуӕг Фӕдзӕхсти дзурд «Израиль» лӕдӕрунцӕ куд «израилаг адӕм, уӕдта куд Израили зӕнхӕ – Палестинӕ.

Ирод Антиппӕ – стур Ироди фурт: хецауеуӕг кодта Галилейи Киристей Райгурди агъоммӕ 4-аг анзӕй 39-аг анзмӕ. Ӕнӕзакъон къаййадӕ ке скодта, уой туххӕй ӕй фудгин ка кодта, еци Донӕй Аргъауӕг Иоанни ниййахӕссун ӕма уой рамаруни туххӕй равардта бардзурд.

Иудейӕ, Иудейаг Паддзахадӕ – дууӕ иудейаг паддзахадемӕй еу, фӕззиндтӕй Киристей Райгурди агъоммӕ, Х ӕноси. Кӕсӕ: «Израиль».

Иудӕ – 1. Иакови дууадӕс фуртемӕй еу, уӕдта Иуди ахилӕн ӕ фиддӕл. Ӕ байзайӕггӕгти худтонцӕ иудейтӕ. Иуди ахилӕй адтӕнцӕ Израили стурдӕр паддзах Давид ӕма ӕ фурт Соломон. Паддзах Соломони фӕсмӕрдӕ цӕгаттаг байзайӕггӕгтӕ ку рахецӕн ӕнцӕ хонсайраг (Иудӕ ӕма Вениамини) байзайӕггӕгтӕй, уӕд аци дууӕ ахилемӕй еумӕ ци паддзахадӕ равзурстӕй, е ӕй Хонсайраг паддзахадӕ, Иудейӕ. Хонсайраг паддзахадӕн адтӕй ӕхе паддзӕхтӕ, Давиди байзайӕггӕгтӕ, фал сӕйраг сахар ба раздӕрау адтӕй Иерусалими. Нӕуӕг Фӕдзӕхсти догӕмӕ еугур дзиуиттӕгти дӕр райдӕдтонцӕ «иудейтӕ» хонун. Йесо Киристе дӕр Иуди ахилмӕ хаудтӕй ӕма, Давид куд, уотӕ райгурдӕй иудейаг сахар Вифлееми.

2. «Иудӕ», зӕгъгӕ, хундтӕнцӕ, Библий ке кой цӕуй, уӕхӕн берӕ ӕндӕр адӕм дӕр. Сӕрмагондӕй, Иудӕ Искариот ӕй, Киристей ка банимугъта, еци ахургӕнуйнаг.

Капернаум – Израилӕн ӕ цӕгатӕрдиги минкъий сахар, Галилейи цади билӕбӕл.

Моисей – Хуцауи ӕвзурст адӕймаг Левий ахилӕй, израилаг адӕми Мисири (Египети) уацарӕй ракодта. Моисей уой фӕсте, ӕдзӕрӕг бӕсти цӕугӕй, иссӕй сӕ фӕтӕг дӕр ӕма сӕ пахампар дӕр. Е равардта израилаг адӕмӕн, ке гъӕуама ӕнхӕст кодтайуонцӕ, Хуцау ин ке равардта, еци Ӕгъдау. Аци Ӕгъдау финст ӕй, Моисейи киунугутӕ ке хонунцӕ, Моисейи Ӕгъдау, кенӕ уотид Ӕгъдау (Торӕ), Библий еци фиццаг фондз киунугеми. Кӕсӕ: «Ӕгъдау».

Понтий Пилат – римаг хецау, Йесой рамаруни рӕстӕг Иудейи (Киристей Райгурди фӕсте 26–36 ӕнзти) кодта хецауеуӕг. Иннӕ хецауеуӕггӕнӕг уагдӕнттӕ еугурӕй дӕр адтӕнцӕ ӕ бӕрнӕхсти, ӕма ӕнӕ уой фӕндонӕй еунӕг мӕлӕти тӕрхон дӕр неке рахастайдӕ.

Сӕйраг уацтӕ

Адӕймаги Фурт – пахампар Даниил Адӕймаги Фурт хонуй ӕрцӕуйнаг Паддзах Мессийи, Хуцау Ке ӕносон бӕрнӕхсти бакӕндзӕнӕй еугур адӕмти, Уой. Евангелий киунугути Йесо Киристе арӕх хонуй Ӕхе Адӕймаги Фурт, цӕветтонгӕ, Даниили дзурдбӕл ӕнцойнӕгӕнгӕй.

Амистол – рагон бердзейнаг ӕвзаги аци дзурди нисанеуӕг ӕй «минӕвар», «уацхӕссӕг». Евангелимӕ гӕсгӕ, аци дзурди медес лӕдӕргӕ ’й, ке исӕвзурста ӕма ке рарвиста Фарни Уац адӕмӕн лӕдӕрун кӕнунмӕ, куд Йесо Киристей минӕвар, уотӕ. Фиццагидӕр, уотӕ хуннунцӕ, Киристей хӕццӕ Ӕ зӕнхон царди рӕстӕги ка цудӕй, хӕстӕгдӕр Имӕ ка адтӕй, еци дууадӕс ахургӕнуйнаги. Фӕстӕдӕр Киристей фӕдбӕл цӕуӕг иннӕ адӕми ӕма Ӕ ахурадӕ парахатгӕнгути дӕр райдӕдтонцӕ амистолтӕ хонун.

Амондгун – зӕнхӕбӕл нуредӕгӕн, кенӕ ӕрцӕуйнаг ӕноси уодӕнцойнӕ кӕмӕн ӕй цӕттӕгонд, уӕхӕн адӕймаг. Зӕронд Фӕдзӕхсти мондидзаг лӕдӕрд ӕй куд царди хуарздзийнӕдтӕй арфӕгонд, фал сӕйрагдӕр ба – Хуцауи хӕццӕ бастдзийнади фӕдбӕл цийнӕ. Нӕуӕг Фӕдзӕхсти мондидзаг сӕрмагондӕй баст ӕй Хуцауи Паддзахади хӕццӕ, уӕдта рӕстӕгмӕ амонд нӕ, фал ӕноси хуарзӕнхӕй зӕрдӕ ӕвӕруни хӕццӕ.

Арфӕ кӕнун, арфӕгонд – ескӕмӕн хуарзӕнхӕ зӕгъун. Хуцауи арфӕ адӕймагбӕл ку исӕмбӕлуй, уӕд ин ести хуарз радтуй, зӕгъӕн, ӕнтӕститӕ, сабурдзийнадӕ, берӕ цӕуӕт, хуарз цард. Еу адӕймаг иннемӕн арфӕ ку фӕккӕнуй, уӕд ин ӕ кувди ӕ зӕрдӕ хуарздзийнадӕ зӕгъуй. Адӕймаг Хуцауӕн табу ку фӕккӕнуй, уӕд Ин арфӕ фӕккӕнуй. Йесо сабийтӕ ӕма Ӕ ахургӕнуйнӕгтӕн арфӕ кодта Ӕхе уӕларвмӕ исесуни разӕй. Йесой ахургӕнуйнӕгтӕ гъӕуама Хуцауи арфӕ парахат кӕнонцӕ; ӕзнӕгтӕмӕ дӕр ӕма сӕ, соргӕ ка кӕнуй, уонӕмӕ дӕр Хуцауи арфӕ хъӕртун кӕнонцӕ. Арфӕ кӕнун ӕй дзурд «ӕлгъетун»-и антоним.

Ӕгъдауи лӕг – Моисейи фӕрци Хуцауи лӕвар Ӕгъдау зонӕг адӕймаг. Е архайдта финсун, ахур кӕнун, лӕдӕрун кӕнун ӕма практикон хузи Ӕгъдауӕй пайда кӕнун, уӕдта ӕй амудта адӕмӕн. Уӕхӕн адӕм кадгин адтӕнцӕ дзиуиттаг ӕхсӕнади, уӕдта сӕ бон адтӕй хецауеуцӕг кӕнун. Фал, ци фӕткӕвӕрд бацӕттӕ кодтонцӕ фӕдзӕхститӕ ӕнхӕст кӕнуни туххӕй, е хумӕтӕг дзиуиттӕгтӕн практикон ӕгъдауӕй иссӕй хъӕбӕр уӕззау уаргъ. Уой туххӕй Йесо фудгин кодта Ӕгъдауи лӕгти; динамонгутӕ дӕр, цӕветтонгӕ, уонӕмӕ хаудтӕнцӕ.

Ӕносон цард – Библий уотӕ хуннуй ӕносон зӕнхон цард нӕ, фал Хуцауи хӕццӕ ӕнзӕрдӕ ун, ӕноси Ӕ хӕццӕ еумӕ ун, уомӕн ӕма ӕносон царди игурӕн ӕй Хуцау. Ӕносон цард лӕваргонд цӕуй адӕймагӕн ӕ ӕууӕндундзийнадӕмӕ гӕсгӕ нуредӕгӕн аци дуйней, рамӕлуни агъоммӕ. Фал ӕносон цард ӕнхӕстӕй рардӕуодзӕнӕй мӕрдти райгаси, уӕдта, Хуцау паддзахеуӕг кӕнун ку райдайа, уой фӕсте.

Бодӕ – бӕлӕстӕй ӕмбурдгонд экзотикон зайӕгойи соргонд къеуӕ, уой содзгӕй си рацӕуй хуӕрздӕфагӕ хъуӕцӕ. Бодӕ содзун адтӕй Хуцауи Ковӕндони Иерусалими нивонд хӕссуни хузтӕн сӕ еу.

Дауити Фурт – паддзах Дауити хӕдзарвӕндаги байзайӕггаг. Дзиуиттӕгтӕ уотӕ худтонцӕ Мессийи (Киристей), уомӕн ӕма ӕууӕндтӕнцӕ, Мессийӕ Паддзах Дауити аулӕй ке уа гъӕуама, уобӕл.

Донӕй аргъуд – дини сӕйрагдӕр ӕгъдӕуттӕн сӕ еу – дони бацуд; нисан кодта адӕймаги искӕдзос ун ӕма ’й Хуцауӕн иснивонд кӕнун. Нӕуӕг Фӕдзӕхсти дзурд цӕуй донӕй аргъуди дууӕ хузей туххӕй. Фиццаг Донӕй Аргъауӕг Иоанн донӕй аргъудта, ӕ тӕрегъӕдтӕбӕл ка басастӕй ӕма Хуцауи Дзурд ӕнхӕст кӕнуни зӕрди ка адтӕй, уӕхӕн адӕмбӕл. Уой фӕсте Йесо Ӕхуӕдӕг донӕй аргъуд райста Иоаннӕй Иордани, ӕма Имӕ Сугъдӕг Уод уӕларвӕй ӕрцудӕй. Аци рӕстӕгӕй райдӕдта Йесой мессион лӕггадӕ. Йесо Киристей мӕлӕт ӕма Ӕ райгаси фӕсте донӕй аргъуди медес никки арфдӕр лӕдӕргӕ иссӕй: адӕймаги ӕ раздӕри тӕрегъӕдгун цардӕй нӕбал фӕндуй цӕрун, раст, цума, тӕрегъӕддзийнадӕн рамӕлуй, уотӕ, ӕма Киристей хӕццӕ нӕуӕг цардӕн райгас уй. Нӕуӕг Фӕдзӕхстӕн ӕ рахӕсгӕ нисанеуӕг ӕй: «Йесой донӕй аргъуд» куд адӕймаги еузӕрдиуондзийнадӕ Йесой гъезӕмӕртти хӕццӕ, уӕдта «донӕй аргъуд» куд Сугъдӕг Уоди ӕрцуд адӕймагмӕ.

Дӕлуймон, фудзӕрдӕ мон – Хецауеуӕг кӕмӕн кӕнуй сайтан, уӕхӕн мон. Адӕм арӕх тарстӕнцӕ дӕлуймонтӕй, уомӕн ӕма уони бон адтӕй аци дуйней сӕ кӕнон кӕнун, зӕгъӕн, адӕймаги бацӕун ӕма ин хецауеуӕг кӕнун. Фал кӕд ӕма ӕгас дуйней Хецау Хуцау ӕй уӕлдӕр, уӕд Йесо Хуцауи хъаурӕй адӕми дӕлуймонтӕй иссӕребарӕ кӕнидӕ, уӕдта еци искурдиадӕй фӕххайгин кодта Ӕ ахургӕнуйнӕгти дӕр.

Зӕронд Фӕдзӕхст – Хуцауи бадзурд Моисейи ӕнхусӕй Израили адӕми хӕццӕ; федаргонд ӕрцудӕй Синайи хонхбӕл Мисирӕй дзиуиттӕгти рацӕуни фӕсте. Ӕ сӕйрагдӕр хай – фиццаг фондз киунуги – хуннуй Ӕгъдау.

Кесӕр – римаг империй уӕлдӕр сӕргълӕууӕг, ӕ бӕрнӕхсти адтӕнцӕ, хецӕн облӕсттӕн разамунд ка лӕвардта, уӕхӕн сӕргълӕугутӕ ӕма паддзӕхтӕ (зӕгъӕн, Пилат ӕма Ирод). Уӕхӕн хецӕутти кесӕртӕ худтонцӕ, сӕ аули бундорӕвӕрӕг Юлий Цезӕри номмӕ гӕсгӕ – еци дзаманти ин ӕ ном уотӕ дзурдтонцӕ.

Киристе, Мессийӕ – дзиуиттаг ӕвзагӕй («машиах»), рагон бердзейнаг ӕвзагӕй ба Χριστός («христос»), ӕ нисанеуӕг – «исӕрст». Раги дзамани Израили легъони сойнӕй исарстонцӕ, Хуцау Ӕхуӕдӕг лӕггадӕ кӕнунмӕ ке исӕвзаридӕ, еци кохентӕ, пахампартӕ ӕма паддзӕхти. Хуцау, пахампарти ӕнхусӕй, зӕрдӕ байвардта израилаг адӕмӕн зӕнхӕмӕ Мессийи рарветун – Израили адӕм Ка фӕййервӕзун кӕндзӕнӕй ӕма зӕнхи цъарӕбӕл цӕрӕг еугур адӕмӕн ӕноси хецауеуӕг Ка кӕндзӕнӕй, уӕхӕн Паддзах. Дзиуиттӕгтӕ Йесой рӕстӕги хъӕбӕр ӕнгъӕл кастӕнцӕ, зӕрдӕ син Кӕмӕй ӕвӕрд адтӕй, еци Мессийи ӕрцудмӕ. Етӕ сӕ зӕрдӕ дардтонцӕ, Е сӕ ӕцӕгӕлон тухӕгӕнӕг адӕми – римӕгти – хецаудзийнадӕй ке иссӕребарӕ кӕндзӕнӕй ӕма Израили раздӕри кадӕ ӕ бунати ке исбадун кӕндзӕнӕй. Фал зӕнхӕмӕ ӕрцӕуӕг Ервӕзунгӕнӕг Мессийӕ, Йесо Киристе, искодта дзӕвгарӕ фулдӕр. Е фӕййервӕзун кодта зӕнхон адӕми тӕрегъӕд ӕма мӕлӕти цагъайрадӕй, ӕма Ӕ фӕрци Хуцау адӕми хӕццӕ исфедар кодта Нӕуӕг, ӕносон Фӕдзӕхст. Никки ма Йесо Киристе Ӕхе хонуй Хуцауи Фурт.

Ковӕндонӕ – Библий дзурд «Ковӕндонӕ» лӕдӕрд ӕй куд Иерусалими Ковӕндонӕ – е адтӕй паддзах Соломони догӕй ардӕмӕ Хуцаумӕ ковуни сӕйраг бунат Израили. Киристей Райгурди агъоммӕ 586-аг анзи Соломони Ковӕндонӕ ниппурх кодтонцӕ Вавилони цӕргутӕ; етӕ си Вавилонмӕ рахастонцӕ ӕгас зинаргъ дзаумӕттӕ дӕр. Ковӕндонӕ адтӕй Израили цӕргутӕн сӕ царди сӕйраг бунат: айдагъдӕр ами, цид, ӕрхӕссиуонцӕ нивонд, ардӕмӕ еугур бӕстӕй дӕр ӕма фӕсарӕнтӕй дӕр ӕрцӕуиуонцӕ дзиуиттӕгтӕ сӕ дини ахсгиагдӕр бӕрӕгбӕнттӕ кӕнунмӕ: Песах, Фӕндзайӕймаг бон, Кущи бӕрӕгбон (кущӕ – бӕласи къалеутӕй конд уосонгӕ).

Кохен – Хуцауи Ковӕндони Иерусалими дини ӕгъдау кӕнун ӕма лӕггадӕ кӕнуни барӕ кӕмӕ ес, уӕхӕн адӕймӕгти къуар дзиуиттаг ӕхсӕнади. Хестӕр кохен разамунд лӕвардта дини ӕгъдау ӕнхӕст кӕнунӕн, аци барӕ лӕвӕрд цудӕй фидӕй-фуртмӕ.

Къӕхигӕнӕ дзолти бӕрӕгбон – аци бӕрӕгбон райдайидӕ Песахи фӕсте. Къуӕрей ӕндӕргъци израилаг адӕм имистонцӕ, Хуцау сӕ тагъд-тагъдӕй Мисирӕй куд ракодта, уой. Нӕуӕг Фӕдзӕхсти рӕстӕг Песах ӕма Къӕхигӕнӕ дзолти Бӕрӕгбон нимад цудӕнцӕ еу бӕрӕгбонтӕл.

Левит – Иакови ӕртиккаг фурти байзайӕггӕгтӕ. Моисейи доги Хуцау равзурста, Левий аулӕй ка рантӕстӕй, еци Аарони байзайӕггӕгти, цӕмӕй адтайуонцӕ ӕ кохентӕ. Левий иннӕ байзайӕггӕгтӕ ба (уони фӕххонунцӕ левиттӕ) еугурӕй дӕр, кохентӕн ӕнхус кӕнгӕй, гъӕуама фӕллойнӕ кодтайуонцӕ Скиний.

Легъон – фӕтӕн рӕзӕбӕласӕ, Палестини арӕх ӕй. Ӕ рӕзӕ (инжир) хъӕбӕр адгин ӕма пайда ӕй, ӕма уомӕн легъонбӕласӕ ӕй сабур ӕма бӕркадгун царди бӕрӕггӕнӕн.

Моисейи Ӕгъдау – рагон дзиуиттаг ӕвзаги («Торӕ»), гъома, Ӕгъдау – ахурадӕ, Хуцау циуавӕр цард ӕма циуавӕр лӕггадӕ хезуй Ӕ адӕмӕй, уой туххӕй. Ӕгъдау израилаг адӕмӕн равардта Хуцау, Моисейи ӕнхусӕй. Зӕронд Фӕдзӕхсти аци ахурадӕ ӕма Ӕгъдау куд лӕваргонд ӕрцудӕй, еци истори ӕй сӕрмагондӕй Фондзкиунугеми (Библий фиццаг фондз киунуги), фӕххонунцӕ ’й Ӕгъдау. Аци Ӕгъдау лӕвардта израилаг адӕмӕн бӕстон фӕдзӕхститӕ, сӕ дин ӕма ӕхсӕнадон царди ӕгъдау раст кӕнуни гъуддаги, уӕдта ӕхсӕнади федар ӕвардта хе даруни фӕткитӕ.

Муртак – рагон израилаг адӕм муртактӕ худтонцӕ иннӕ адӕмти еугурей дӕр, уомӕн ӕма ӕрмӕст дзиуиттӕгтӕ кувтонцӕ Еунӕг Хуцаумӕ, иннӕ адӕмтӕ ба ӕууӕндтӕнцӕ берӕ хуцӕуттӕбӕл, нимад адтӕнцӕ ӕцӕг Хуцау ӕма Е ’взурст Израили адӕми знӕгтӕбӕл.

Пахампар – Хуцауи Фӕндӕ ӕма Хуцауи Дзурд адӕммӕ ка хъӕртун кӕна, уӕхӕн, Хуцауи ӕвзурст адӕймаг. Сугъдӕг Уоди ӕнхусӕй пахампартӕ дзурдтонцӕ ӕрцӕуйнаг хабӕртти туххӕй, адтӕнцӕ тӕрхонгӕнгутӕ ӕма зундамонгутӕ, адӕми сӕ тӕрегъӕдтӕбӕл сӕттун кодтонцӕ ӕма сӕ Хуцаумӕ ковун арази кодтонцӕ.

Песах – дзиуиттӕгти ахсгиагдӕр бӕрӕгбӕнттӕй еу, бӕрӕг ӕй кӕнунцӕ уалдзӕги, Мисири уацарӕй дзиуиттӕгти фӕййервӕзуни бон имисгӕй. Аци бӕрӕгбони фингӕн ӕ сӕйраг гъуддаг адтӕй нивонд косӕрттаг далис «песах» (дзиуиттаг ӕвзаги – «песах»). Ардигӕй цӕуй бӕрӕгбони ном дӕр. Нӕуӕг Фӕдзӕхсти Киристей райтигътонцӕ, ӕма дзиуарӕбӕл рамардӕй Песахи бӕрӕгбони агъоммӕ. Апостол Павел амонуй, Киристе нивондӕн хаст ӕрцудӕй куд Песахи далис. Ӕртиккаг бон Киристе райгас ӕй, ӕма уомӕн киристӕнттӕн Песах иссӕй ӕрмӕст Киристей дзиуарӕбӕл мӕлӕти имисуйнаг нӕ, фал Ӕ Райгаси бӕрӕгбон дӕр.

Псаломти киунуги – 150 дзиуиттаг дини зартӕ, ӕмбурдгонд ӕнцӕ Зӕронд Фӕдзӕхсти хецӕн киунуги – Псалтир. Аци киунугӕ бӕдтунцӕ паддзах Давиди номи хӕццӕ, уомӕн ӕма, таурӕхъмӕ гӕсгӕ, и псаломтӕн сӕ фулдӕр е ӕхуӕдӕг ниффинста.

Райгас ун – бауӕри нӕуӕг цард мӕлӕти фӕсте. Нӕуӕг Фӕдзӕхсти фӕсте дзиуиттӕгтӕн сӕ фулдӕр ӕууӕндтӕнцӕ, фӕстаг бон, куд рӕстаг адӕм, уотӕ тӕрегъӕдгунтӕ дӕр ке райгас уодзӕнӕнцӕ, цӕмӕй Хуцауи тӕрхони рази ӕрлӕууонцӕ. Киристей райгас ба ӕй мӕлӕтбӕл уӕлахез ӕма еугур адӕмӕн райгас уни гӕнӕн ӕма фӕрӕзнӕ.

Саддукейтӕ – дзиуиттӕгтӕмӕ дини сӕйрагдӕр къуӕрттӕй еу, ӕ кой цӕуй Нӕуӕг Фӕдзӕхсти. Фарисейтӕй уӕлдай, етӕ кадгиндӕрбӕл нимадтонцӕ ӕрмӕст Фондзкиунуги, не ’ууӕндтӕнцӕ цъухӕйдзоргӕ таурӕхътӕбӕл, пахампарти киунугутӕбӕл дӕр не ’ууӕндтӕнцӕ. Цӕветтонгӕ, етӕ не ’ууӕндтӕнцӕ, Хуцауи тӕрхони бон еугур мӕрдтӕ ке райгас уодзӕнӕнцӕ, цӕмӕй Хуцауи рази ӕрлӕууонцӕ, уобӕл.

Сайтан – Хуцауи ӕма Ӕ лӕггадӕгӕнгути ӕзнаг хонунцӕ сайтани, фал и дзурдӕн ӕхе нисанеуӕг ӕй «нихмӕлӕууӕг», кенӕ «фудгин кӕнӕг» – тӕрхони рази фудгин ка кӕнуй, е. Куд Хуцауи нихмӕлӕууӕг ӕма фуд монти сӕргълӕууӕг, сайтан ӕма аци монтӕ сайунцӕ адӕми, хъор сӕ кӕнунцӕ Хуцаумӕ ӕрцӕунмӕ ӕма сӕ мӕлӕтмӕ ӕркӕнунбӕл архайунцӕ. Хуцауи нихмӕ ци адӕм дзорунцӕ, етӕ сайтани ардудбӕл цӕунцӕ. «Ӕргонзӕрдӕдзийнӕдтӕ» («Откровения»), зӕгъгӕ, еци киунуги дзурд цӕуй, еу хатт сайтанбӕл ке фӕууӕлахез уодзӕнӕнцӕ, ӕма еугур пурхгонд ке ӕрцӕудзӕнӕй. Библий ӕ иннӕ нӕмттӕ: дӕлуймон, козбау, Веелзевул.

Синагогӕ – дзиуиттӕгти ӕмбурд еумӕ ковунмӕ, Сугъдӕг Финст аргъаунмӕ ӕма дини ӕгъдӕуттӕ ахур кӕнунмӕ; уӕдта уӕхӕн ӕмбурдти хӕдзарӕ. Ӕмбурди рӕстӕг хумӕтӕг архайӕги бон дӕр адтӕй Сугъдӕг Финстӕй скъуддзаг байаргъаун, уӕдта ӕмбурди адӕммӕ ӕхе бахатун, ци скъуддзаг байаргъудта, уой балӕдӕрун кӕнуни туххӕй. Хуцауи Ковӕндонӕй уӕлдай, синагоги нивонд косӕрттаг нӕ уидӕ. Дзиуиттӕгтӕ кӕми цардӕнцӕ, уоми Скиний ӕма Иерусалими алли уӕхӕн сахари дӕр адтӕй, минкъийдӕр, уӕд еу синагогӕ.

Сонӕт – биццеутӕ ӕма нӕлгоймӕгтӕн лухгонд цудӕй сӕ бауӕри кӕройнаг хай. Хуцау Авраамӕн ци Фӕдзӕхст равардта, уомӕ гӕсгӕ, алли дзиуиттаг биццеуӕн дӕр ӕ райгурунӕй ӕстӕймаг бон кодтонцӕ сонӕт. Йесой рӕстӕги сувӕллонбӕл ном ӕвардтонцӕ еци бон.

Сугъдӕг Уод – дзиуиттаг дзурд («руах») ӕма бердзейнаг πνεῦμα («пнеума») нисан кӕнунцӕ «уолӕфт, фӕлмӕн думгӕ, мон». Зӕронд Фӕдзӕхсти Хуцауи Мон ӕй архайӕг, цардмӕ хонӕг ӕма еугур уодгоймӕгти уодбӕлхуӕцӕг хъаурӕ. Уомӕй рахезгӕй, Мон дӕдтуй адӕймагӕн зунд, радтуй ин искурдиадӕ ӕма ацъагъуӕ, хонуй ӕй Хуцауӕн лӕггадӕ кӕнунмӕ. Хуцауи Мон ӕрцӕуидӕ сӕрмагонд адӕммӕ, кенӕ адӕми къуармӕ ӕма сӕ фӕххайгин кӕнидӕ, ци ӕрцӕуйнаг ӕй, уой зонуни искурдиадӕй. Аци Мон Библий дӕр хуннуй Бардари Мон, Сугъдӕг Уод. Сугъдӕг Уод, куд Фидӕ ӕма Фурт, уотӕ хайгин ӕй Хуцауи минеугутӕй. Йесо райгурдӕй, Лукай Евангелимӕ гӕсгӕ, ӕнӕ адӕймаги ӕнхусӕй, фал ӕрмӕст Сугъдӕг Уоди архайдӕй. Йесо донӕй аргъуд ку иста, уӕд Имӕ сӕрмагондӕй ӕрцудӕй Сугъдӕг Уод. Сугъдӕг Уод ӕрцудӕй амистолтӕмӕ дӕр Фӕндзайӕймаг бон, Йесо син зӕрдӕ куд ӕвардта, уотӕ. Сугъдӕг Уоди фӕрци адӕймаг исӕндедзуй нӕуӕг цардмӕ ӕма исуй Хуцауи сувӕллон. Уодӕй ци райгуруй, е ӕй уарзт, цийнӕ, сабурдзийнадӕ, бухсундзийнадӕ, уӕдта фарнӕ, ауодундзийнадӕ, ӕууӕндундзийнадӕ, ӕфсар ӕма хебӕлхуӕцундзийнадӕ.

Тӕрегъӕд – Хуцауи Ӕгъдау нӕ ӕнхӕст кӕнун, Ӕ фӕдзӕхститӕ Ин ихалун ӕма Хуцауи Дзурдмӕ нӕ игъосун.

Фарисей – Нӕуӕг Фӕдзӕхсти ци дзиуиттӕгти кой цӕуй, уони дини сӕйрагдӕр къуӕрттӕй еу. Фарисейти минӕвӕрттӕ адтӕнцӕ Синедриони ӕнхӕстбаргин минӕвӕрттӕ. Саддукейтӕй уӕлдай, фарисейтӕ бӕстон архайдтонцӕ ӕрмӕст Моисейи Ӕгъдау ӕнхӕст кӕнунбӕл нӕ, фал ма берӕ цъухӕйдзоргӕ таурӕхъти курдиӕдтӕ дӕр. Етӕ ӕнгъалдтонцӕ, зӕгъгӕ, Хуцауи Тӕрхони бон еугур мӕрдтӕ дӕр райгас уодзӕнӕнцӕ Хуцауи рази ӕрлӕуунмӕ. Етӕ хъӕбӕр лӕмбунӕг кастӕнцӕ ӕгъдӕуттӕ ӕнхӕст кӕнуни кӕдзосдзийнадӕмӕ; адӕми ӕхсӕн сӕ кадӕ адтӕй бӕрзонд; сӕхуӕдтӕ дӕр сӕрустур адтӕнцӕ сӕ ӕууӕндундзийнадӕ ӕма сӕ карз ӕгъдауӕй. Дини фӕткитӕ ӕмбӕлгӕ уагбӕл ка нӕ ӕнхӕст кодта, уонӕмӕ фарисейтӕ ӕлгъӕгӕнгӕй кастӕнцӕ. Йесо фӕдзахста фарисейти дини ахурадӕй хе хезун, уомӕн ӕма, фарисейтӕ Моисейи Ӕгъдау куд ӕнхӕст кодтонцӕ, е бӕрӕг адтӕй ӕрмӕст фӕрсӕй бакӕсгӕй дӕр.

Фарнӕ – Нӕуӕг Фӕдзӕхсти Хуцауи Дзурдти сӕйрагдӕр терминтӕй еу. Аци дзурд нисан кӕнуй Хуцауи фарни лӕвар адӕймагӕн. Фарнӕ баст ӕй адӕймаги берӕвӕрсуг искурдиадӕ ӕма ӕ царди цаути хӕццӕ.

Фӕдзӕхст – 1. Аци дзурд нисан кӕнуй Хуцауӕй адӕмӕн лӕвӕрд фӕндон. Хуцау Синайи хонхбӕл Моисейи фӕрци израилаг адӕми хӕццӕ ку ниффедар кодта фӕдзӕхст, уӕд Моисейӕн равардта, Хуцау ӕма адӕймаги ӕхсӕн сӕйрагдӕр фӕндӕнттӕ кӕми ес, уӕхӕн 10 фӕдзӕхсти. Еци фӕдзӕхститӕ ӕнцӕ Моисейи Ӕгъдауӕн ӕ хай. Нӕуӕг Фӕдзӕхсти Йесо Киристе зӕгъуй, Ӕгъдауи сӕйрагдӕр фӕдзӕхститӕ ке ӕнцӕ Хуцаумӕ ӕма хеуонмӕ уарзтдзийнадӕ. Уӕдта Киристе Ӕ ахургӕнуйнӕгтӕн дӕдтуй Нӕуӕг Фӕдзӕхст кӕрӕдземӕ уарзтдзийнади туххӕй – адӕймаг ӕ цард инней туххӕн кӕми радта, уӕхӕн уарзтдзийнади туххӕй.

2. Адӕми, кенӕ Хуцау ӕма адӕймаги ӕхсӕн формалон ӕгъдауӕй федуд. Хуцау зӕрдӕ байвӕруй, адӕймаг ба исарази уй ӕгъдӕуттӕ ӕма фӕткитӕ ӕнхӕст кӕнунбӕл. Синайи хонхбӕл Хуцау Моисейи ӕнхусӕй исфедар кодта ӕгас дзиуиттаг адӕми хӕццӕ бадзурд. Пахампартӕ дзурдтонцӕ, Хуцау ӕма адӕми ӕхсӕн Нӕуӕг Фӕдзӕхст федаргонд уодзӕнӕй, зӕгъгӕ. Евангелий дзурд цӕуй, зӕгъгӕ, и Фӕдзӕхст федаргонд ӕрцудӕй Йесой рамӕлӕт ӕма уӕларвмӕ Ӕхе исесуни фӕсте. Нур, сӕ адӕмихаттмӕ нӕ кӕсгӕй, Хуцауи адӕм ӕнцӕ, Киристебӕл ка баууӕндтӕй ӕма Ӕ ахурадӕмӕ гӕсгӕ ка цӕруй, етӕ.

Хуцауи Паддзахадӕ – дзурд «паддзахадӕн» ес дууӕ нисанеуӕги: «паддзахи хецаудзийнадӕ» ӕма «паддзахи бӕрнӕхсти зӕнхӕ (территори)». Библий дзурдбаст «Хуцауи Паддзахадӕ» лӕдӕрун гъӕуй, фиццагидӕр, куд Хуцауи хецаудзийнадӕ ӕгас дуйней, ӕнӕ арӕнтӕй. Е, Хуцау ӕма адӕми ӕхсӕн ци рахастдзийнӕдтӕ ес, уонӕн дӕр ӕй бӕрӕггӕнӕн: адӕм Хуцауи лӕдӕрунцӕ, куд сӕ Паддзахи. Хуцауи Паддзахади кой кодтонцӕ пахампартӕ дӕр. Дзуиттӕгтӕ хизтонцӕ ӕрцӕуӕг Мессийи куд Хуцауӕй ӕрвист Паддзахи, Ӕ (Мессийи) паддзахадӕ баст цудӕй Хуцауи Паддзахади хӕццӕ. Уӕхӕн Паддзахади райдайӕни туххӕй дзурдта Донӕй Ӕргъауӕг Иоанн. Йесо Киристе ахур кодта адӕми, дзурдта син Хуцауи Паддзахади туххӕй; Йесой ӕрцуди хӕццӕ Хуцауи Паддзахадӕ ӕрӕййафта адӕми, фал еци Паддзахадӕмӕ сӕ бон ӕй бацӕун ӕрмӕст, ӕ монон цард гъӕздуг кӕмӕн ӕй, уонӕн. Амистолтӕ куд амонунцӕ, уотемӕй Хуцауи Паддзахадӕ Киристей райгаси фӕсте зиннуй куд «Сугъдӕг Уоди медӕгӕ рӕстагдзийнадӕ, сабурдзийнадӕ ӕма цийнӕ». Хуцауи Паддзахадӕ зӕнхӕбӕл ӕнхӕстӕй ӕрфедар уодзӕнӕй Хуцауи Бардари ӕрцуди фӕсте рӕстӕгути кӕрони: раздӕри дуйне фесӕфдзӕнӕй ӕма ӕ бунат исуӕгъдӕ кӕндзӕнӕй нӕуӕг гъуддӕгтӕн, уоми Хуцау уодзӕнӕй алци дӕр алцӕми дӕр.

Хъалонесӕг – Нӕуӕг Фӕдзӕхсти рӕстӕги хъалонесӕг, бунӕттон адӕмӕй хъалонтӕ ӕмбурдгӕнӕг хецау; е Палестини ӕмбурд кодта хъалонтӕ Рими паддзахади къазнамӕ. Ӕгас паддзахади дӕр хъалонесгутӕ адӕмӕн адтӕнцӕ ӕнӕуинон, дзиуиттӕгтӕн ба уӕлдайдӕр, уомӕн ӕма римӕгти хӕццӕ кодтонцӕ ӕмгуст. Ӕма уомӕн дзурдтӕ «хъалонесӕг» ӕма «тӕрегъӕдгунӕн», практикон ӕгъдауӕй, адтӕй еци-еу нисанеуӕг. Фал Йесомӕ цудӕнцӕ хъалонесгутӕ дӕр, сӕ еу, Матфей, кенӕ, Лукай Евангелий куд хунд цӕуй, Левий, фӕстӕдӕр иссӕй Ӕ ахургӕнуйнаг.

Хъотур – Библий цифӕнди бауӕри ӕфтуйгӕ нез. Хъотургинти сурдтонцӕ адӕми ӕхсӕнӕй, цӕмӕй адӕмбӕл ма ӕмбӕлонцӕ, ӕма етӕ дӕр еци ӕмбӕлдӕй ма исуонцӕ ӕнӕсугъдӕг. Хъотурӕй сӕйгӕ адӕми фӕстӕмӕ адӕми ӕхсӕнмӕ райстайуонцӕ, ӕрмӕст еугур дзӕбӕх ку иссайуонцӕ, уӕд, ӕма уомӕн ба ӕвдесӕн гъӕуама адтайдӕ кохен.

Къартæ

Къартæ

1. Палестинӕ Йесо Киристей дзамани

2. Иерусалим Йесо Киристей дзамани

3. Иерусалими Ковӕндони арӕзт Йесо Киристей дзамани

Палестинӕ Йесо Киристей дзамани

Иерусалим Йесо Киристей дзамани

Иерусалими Ковӕндони арӕзт Йесо Киристей дзамани

Table of Contents

- Лукай Евангели

- Лукай

- Раздзурд
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22
- 23
- 24

- Дзурдуат

- Галилейӕ
- Иерусалим
- Израиль
- Ирод Антиппӕ
- Иудейӕ, Иудейаг Паддзахадӕ
- Иудӕ
- Капернаум
- Моисей
- Понтий Пилат
- Адӕймаги Фурт
- Амистол
- Амондгун
- Арфӕ кӕнун, арфӕгонд
- Ӕгъдауи лӕг
- Ӕносон цард
- Бодӕ
- Дауити Фурт
- Донӕй аргъуд
- Дӕлуймон, фудзӕрдӕ мон
- Зӕронд Фӕдзӕхст
- Кесӕр
- Киристе, Мессийӕ
- Ковӕндонӕ
- Кохен
- Къӕхигӕнӕ дзолти бӕрӕгбон
- Левит
- Легъон
- Моисейи Ӕгъдау
- Муртак
- Пахампар
- Песах
- Псаломти киунуги
- Райгас ун
- Саддукейтӕ
- Сайтан
- Синагогӕ
- Сонӕт
- Сугъдӕг Уод
- Тӕрегъӕд
- Фарисей
- Фарнӕ
- Фӕдзӕхст
- Хуцауи Паддзахадӕ
- Хъалонесӕг
- Хъотур

- Къартæ

- Палестинӕ Йесо Киристей дзамани

- Иерусалим Йесо Киристей дзамани

- Иерусалими Ковӕндони арӕзт Йесо Киристей дзамани